甲辰。发下坝。百里，至叙州宣化县。百二十里，至叙州，才亭午。叙，古戎州也。
山谷谪居在小寺中，号大死庵。后人就作祠堂，并裒墨迹刻其中。方山谷谪居时，屡有锁江亭诗，今江上旧基，别作新亭，颇如法锁江者。
旧戎州在对江平坡之上，与夷蛮杂处。马湖江自夷中出，合大江。夷自马湖舟行，必过旧州下，故联锁于江口，以防其出没。今徙州治于南岸，而锁江之名犹存，犹置锁中流，但拦税而已。
旧州有《韦皋纪功碑》，巍然在荒榛中。对江诸夷皆重屋，林木蔚然，盛暑犹荷毡以观客舟之过江。
两岸多荔子林。郡酝旧名 重碧 ，取杜子美《戎州》诗 重碧拈春酒，轻红擘荔枝 之句。余谓 重 字不宜名酒，为更名 春碧 。印本 拈 或作 酤 ，郡有碑本，乃作 粘 字。
乙巳。发叙州。十五里，有南广江来合大江，通百二十里，至南溪县。四十五里，至泸州江安县。道中有滩，号张旗三滩。谓湍势奔急，张旗之顷，已过三滩也。百二十里，至泸州，方申时。
大雨中不暇登眺。泸虽近年以为帅府，井邑草草，不成都会，亦以密迩夷蛮故也，然在汉已为江阳县矣。
蜀中惟泸叙之城皆以屋盖之，极类广西。叙多颓圮，泸独全好，然犹不及桂林之壮。泸、叙对江即夷界。近城有渡泸亭，竟不知诸葛孔明的从何处渡。或云叙正对马湖江，马湖入诸夷路，当自彼渡也。
丙午。泊泸州。登南定楼，为一郡佳处。前帅晁公武子止所作，下临内江。此水自资、简州来合大江。城上有来风亭，瞰二江合处，于纳凉最宜，梁介子辅所作。子辅盖得末疾于斯亭，竟以不起，亭名疑谶云。
丁未。将解维，泸帅马骐德骏移具江亭。比散，风起，日亦昏，不可行。
戊申。发泸州。百二十里，至合江县。对岸有庙曰登天王，相传为吕光庙。事苻坚，以破虏将军平蜀有功，后其子绍即天王位，登天之名或以此。舟人至县，皆上谒，以鱼为享，无即以鲊。又以鸠摩罗什从祀而享以饼饵。
又有刘仙观，在对江安乐山。刘仙名珍，隋开皇时人。山中出天符木叶，上有篆文，如道士书符，人采以相赠遗。
蜀中送客至嘉州归尽，独杨商卿父子、谭季壬德称三人送至此，逾千里矣。乃为留一宿以话别。
己酉。发合江。二百四十里，至恭州江津县。二十里，过渔洞，宿泥培村。
庚戌。发泥培。六十里，至恭州。自此入峡路。大抵自西川至东川，风土已不同，至峡路益陋矣。恭为州乃在一大磐石上，盛夏无水土气，毒热如炉炭燔灼，山水皆有瘴，而水气尤毒。人喜生瘿，妇人尤多。自此至秭归皆然。承平时谓之川峡，自不同年而语。军兴，置大帅司，始总名四川。然法令科条，犹称川峡。
泊舟小憩报恩寺，热亦不可逃。生平不堪暑，未有如此日者。
辛亥。发恭州。嘉陵江自利、阆、果、合等州来合大江。百四十里，至涪州乐温县。有张益德庙。大观中赐额雄威，韶兴中封忠显王。蒲氏墨旧出此县，大韶死久矣，其族人犹卖墨，不复能大佳，亦以贱价故也。
七十里，至涪州排亭之前，波涛大汹，濆淖如屋，不可梢船。过州，入黔江泊。此江自黔州来合大江。大江怒涨，水色黄浊。黔江乃清泠如玻璃，其下悉是石底。自成都登舟，至此始见清江。涪虽不与蕃部杂居，旧亦夷，俗号为四人。四人者，谓华人、巴人及廪君与盘瓠之种也。
自眉、嘉至此，皆产荔枝。唐以涪州任贡。杨太真所嗜，去州数里，有妃子园，然其品实不高。今天下荔枝，当以闽中为第一，闽中又以莆田陈家紫为最。川、广荔枝生时，固有厚味多液者，干之肉皆瘠，闽产则否。
壬子。发涪州。过群猪滩，既险且长。水虽大涨，乱石犹森然。两傍他舟皆荡兀，惊怖号呼。
百二十里，至忠州酆都县。去县三里，有平都山仙都道观，本朝更名景德。冒大暑往游，阪道数折，乃至峰顶。碑牒所传，前汉王方平、后汉阴长生皆在此山得道仙去。有阴君丹炉及两君祠堂皆存。祠堂唐李吉甫所作，壁亦有吉甫像。有晋、隋、唐三殿，制度率痹狭，不突兀，故能久存。壁皆当时所画，不能尽精，惟隋殿后壁十仙像为奇笔，丰臞妍怪，各各不同，非若近世绘仙圣者一切为靡曼之状也。晋殿内壁亦有溪女等像，可亚隋壁。殿前浴丹池，不甚甘凉。
满山古柏大数围，转运司岁遣官点视。相传为阴君手种。余以成都孔明庙柏观之，彼止刘蜀时物，乃大此数倍。然段文昌《修观记》已云 峭壁千仞，下临沸波，老柏万栽，上荫峰顶 ，段时已称老柏，或真阴君所植，直差瘦耳。阴君以炼丹济人为道业，其法犹传，知石泉军章森德茂家有阴丹甚奇，即阴君丹法也。
观中唐以来留题碑刻以百数，暑甚不暇遍读。道家以冥狱所寓为酆都宫，羽流云此地或是。
晚行数十里，至竹平宿。
癸丑。发竹平。七十里，至忠州。有四贤阁，绘刘晏、陆贽、李吉甫、白居易像，皆尝谪此州者。又有荔枝楼，乐天所作。
又行五十里，至万州武宁县。八十里，至万州。宿在江滨。邑里最为萧条，又不及恭、涪。蜀谚曰： 益、梓、利、夔最下，忠、涪、恭、万尤卑。 然溯江入蜀者，至此即舍舟而徒，不两旬可至成都，舟行即须十旬。
甲寅。早游西山。万有西山及岑公洞，皆可游。岑叟事见严挺之碑，隋末避地得道。洞隔涨江，不暇往。
西山之麓登阪，及山半，得平地，有泉溢为小湖，作亭堂其上，荷芰充满，四山紫翠环之，亦佳处也。山谷题字极称许之。湖上有烟霏阁，取题中语也。
食顷回，解舟。六十里，至开江口。水自开、达州来合大江。四十里，至下岩。沿江石壁下，忽嵌空为大石屋，即石壁凿为像设，前有瑞光阁，阁上石岩如檐，覆之水帘，落岩下排溜阁前，此景甚奇。然此水乃山顶田间灌溉之余，旱则涸矣。阁前有大荔枝两株，交柯蔽映。入蜀道，至此始见荔枝。
岩壁刻字尤多，坡、谷皆有之。坡书殊不类，非其亲迹。寺屋尤弊坏。昔有刘道者创之，刘死，凿岩壁以藏骨，今有石室处可辨也。
四十里，至云安军。又十余里，风作水涌，泊舟宿。
乙卯。过午，风稍息，遂行。百四十里，至夔州。余前年入蜀，以重午至夔，鱼复方涨，八阵在水中，今来水更过之，六十四蕝不复得见，颇有遗恨。
峡江水性大恶，饮辄生瘿，妇人尤多。前过此时，婢子辈汲江而饮，数日后发热，一再宿，项领肿起，十余人悉然。至西川月余，方渐消散。守、倅乃日取水于卧龙山泉，去郡十许里，前此不知也。
丙辰。泊夔州。早遣人视瞿唐水齐，仅能没滟滪之顶，盘涡散出其上，谓之滟滪撒发。人云如马尚不可下，况撒发耶！是夜，水忽骤涨，渰及排亭诸簟舍，亟遣人毁拆，终夜有声，及明走视，滟滪则已在五丈水下。或谓可以侥幸乘此入峡，而夔人犹难之。同行皆往瞿唐祀白帝，登三峡堂及游高斋，皆在关上。高斋虽未必是杜子美所赋，然下临滟滪，亦奇观也。
丁巳。水长未已，辰、巳时，遂决解维。十五里，至瞿唐口，水平如席。独滟滪之顶，犹涡纹瀺灂，舟拂其上以过，摇橹者汗手死心，皆面无人色。盖天下至险之地，行路极危之时，傍观皆神惊，余已在舟中，一切付自然，不暇问，据胡牀坐招头处，任其荡兀。每一舟入峡数里，后舟方敢续发。水势怒急，恐猝相遇，不可解拆也。帅司遣卒执旗，次第立山之上，下一舟平安，则簸旗以招后船。旧图云： 滟滪大如幞，瞿唐不可触。滟滪大如马，瞿唐不可下。 此俗传 滟滪大如象，瞿唐不可上 ，盖非是也。后人立石辩之，甚详。
入峡百余步，南壁有泉，相传行人欲饮水，则叫呼曰人渴也，泉出岩罅，尽一杯而止。舟行速且难梢泊，不暇考也。
峡中两岸，高岩峻壁，斧凿之痕皴皴然，而黑石滩最号险恶。两山束江骤起，水势不及平，两边高而中洼下，状如茶碾之槽，舟楫易以倾侧，谓之茶槽齐，万万不可行。余来，水势适平，免所谓茶槽者。又水大涨，渰没草木，谓之青草齐，则诸滩之上，水宽少浪，可以犯之而行。余之来，水未能尽漫草木，但名草根齐，法亦不可涉，然犯难以行，不可回首也。
十五里，至大溪口。水稍阔，山亦差远，夔峡之险纾矣。
七十里，至巫山县宿。县人云： 昨夕水大涨，滟滪恰在船底，故可下夔峡。至巫峡则不然，则须水退十丈乃可。 是夕，水骤退数丈，同行者皆有喜色。
戊午。乘水退下巫峡，滩泷稠险，濆淖洄洑，其危又过夔峡。
三十五里，至神女庙。庙前滩尤汹怒，十二峰俱在北岸，前后蔽亏，不能足其数。最东一峰尤奇绝，其顶分两歧，如双玉篸插半霄，最西一峰似之而差小。余峰皆郁嵂非常，但不如两峰之诡特。相传一峰之上，有文曰 巫 ，不暇访寻。自县行半里，即入峡。时辰巳间，日未当午，峡间陡暗如昏暮，举头仅有天数尺耳。两壁皆是奇山，其可拟十二峰者甚多。烟云映发，应接不暇，如是者百余里，富哉其观山也。十二峰皆有名，不甚切，事不足录。
神女庙乃在诸峰对岸小冈之上，所谓阳云台、高唐观，人云在来鹤峰上，亦未必是。神女之事，据宋玉赋云以讽襄王，其词亦止乎礼义，如 玉色頩以赪颜 、 羌不可兮犯干 之语，可以概见。后世不察，一切以儿女子亵之。余尝作前后《巫山高》以辩。今庙中石刻引《墉城记》：瑶姬，西王母之女，称云华夫人，助禹驱鬼神，斩石疏波，有功见纪，今封妙用真人，庙额曰凝真观，从祀有白马将军，俗传所驱之神也。
巫峡山最嘉处，不问阴晴，常多云气，映带飘拂，不可绘画，余两过其下，所见皆然。岂余经过时偶如此，抑其地固然？ 行云 之语，亦有所据依耶？世传巫山图，皆非是；虽夔府官廨中所画亦不类。余令画史以小舠泛中流摹写，始得形似。今好事者所藏，举不若余图之真也。
庙有驯鸦，客舟将来，则迓于数里之外，或直至县。下船过，亦送数里。人以饼饵掷空，鸦仰喙承取不失一。土人谓之神鸦，亦谓之迎船鸦。
二十里，至东奔滩。高浪大涡，巨艑掀舞，不当一槁叶，或为涡所使，如磨之旋。三老挽招竿叫呼，力争以出涡。
二十里，过归州巴东县，有寇忠愍公祠。县亭二柏，传为公手植。
九十里，至归州。未至州数里，曰吒滩，其险又过东奔。土人云黄魔神所为也。连接城下大滩，曰人鲊瓮。很石横卧，据江十七八。从人船倾侧，水入篷窗，危不济。闻交代胡长文给事已至夷陵，欲陆行，舟车且参辰，义不可相避，泊秭归以须之。
己未。泊归州。峡路州郡固皆荒凉，未有若归之甚者。满目皆茅茨，惟州宅虽有盖瓦，缘江负山，逼仄无平地。楚熊绎始封于此，筚路蓝缕，以启山林，其后始大，奄有今荆湖数千里之广。
州东五里，有清烈公祠，屈平庙也。秭归之名，俗传以屈平被放，其姊女媭先归，故以名，殆若戏论。好事者或书作此 姊归 字。
倚郭秭归县，亦传为宋玉宅。杜子美诗云： 宋玉悲秋宅。 谓此县傍有酒垆，或为题作 宋玉东家 。
属邑兴山县，王嫱生焉。今有昭君台、香溪，尚存。城南二里有明妃庙。余尝论归为州僻陋，为西蜀之最，而男子有屈、宋，女子有昭君。阀阅如此，政未易忽。
庚申、辛酉。泊归州。归故尝隶湖北，近岁以地望形势正在峡中，乃以属夔，是矣。而财赋仍隶湖北，岁输止二万缗，而一州两属，罢于奔命，非是。当别拨此缗补湖北而并以归隶夔，始尽事理。
壬戌。泊归州。水骤退十许丈，沿岸滩石森然，人鲊瓮石亦尽出。望昨夕系舟排亭，乃在半山间。移舟近东泊。从船迁徙稍缓，为暗石作触，水入船，几破败。
癸亥。泊归州。假郡中小圃，挈孥累暂驻望洋轩。所谓圃者，崖上不能两亩，花竹萧然。有秭归、怀忠二小堂。前后山既高且近，堂堂廪廪，迫而临之，如欲覆压。
甲子。泊归州。长文自峡山陆行，暮夜至归乡沱渡江，往渡头迓之。余前入蜀时，亦以江涨不可溯，自此路来，极天下之艰险。乃告峡州守管鉴、归州守叶默、倅熊浩及夔漕沈作砺，请略修治。先是过麻线堆下，人告余不须登山，有浮屠法宝于山脚刊木开路，尽避麻线之厄，县尉孙某作小记龛道傍石壁上。余感之，谓一道人独能办此，况以官司力耶？乃作《麻线堆诗》以遗四君。是时，余改成都路制置使，号令不及峡中，故以诗道之。继而四君皆相听许，以盐、米募村夫凿石治梯级，其不可施力者，则改从他涂。除治十六七，商旅遂以通行。新制使之来正赖此，然犹叹咤行路之难，特不见未修治以前耳。
乙丑、丙寅。泊归州。
丁卯。欲解船，而长文固留，复泊归州。
八月戊辰，朔。发归州。两岸大石连延，蹲踞相望，顽很之态，不可状名。
五里，入白狗峡。山特奇峭，峡左小溪入玉虚洞中，可容数百人。
三十里，至新滩。此滩恶名豪三峡，汉、晋时，山再崩，塞江，所以后名新滩。石乱水汹，瞬息覆溺，上下欲脱免者，必盘博陆行，以虚舟过之。两岸多居民，号滩子，专以盘滩为业。余犯涨潦时来，水漫羡不复见滩，击楫飞度，人翻以为快。
八十里，至黄牛峡。上有洺川庙，黄牛之神也，亦云助禹疏川者。庙背大峰，峻壁之上，有黄迹如牛，一黑迹如人牵之，云此其神也。庙门两石马，一马缺一耳，东坡所书欧阳公梦记及诗甚详。至今人以此马为有灵，甚严惮之。古语云： 朝发黄牛，暮宿黄牛。三朝三暮，黄牛如故。 言其山岧峣，终日犹望见之。欧阳公诗中亦引用此语。然余顺流而下，回首即望断， 如故 之语，亦好事者之言耳。自此以往，峡山尤奇，江道转至黄牛山背，谓之假十二峰。过假十二峰之下，两岸悉是奇峰，不可数计，不可以图画摹写，亦不可以言语形容，超妙胜绝，殆有过巫阳处。欧阳公所以溯峡来游，正不为黄牛庙也。
黄牛峡尽，则扇子峡。虾蟆碚在南壁半山，有石挺出，如大蟆，呿吻向江。泉出蟆背山窦中，漫流背上散下。蟆吻垂颐颔间如水帘以下于江，时水方涨，蟆去江面才丈余，闻水落时，下更有小矶承之。张又新《水品》亦录此泉。蜀士赴廷对，或挹取以为砚水，过此，则峡中滩尽矣。
三十里，得南岸平地，曰平善坝。出峡舟至是皆檥泊，相庆如更生。舟师、篙工皆有犒赐，上下欢然。将吏以刺字通贺，不待至至喜亭也。舟将至平善坝，青天烈日中，忽大风急雨倾盆。食顷，至坝下，风定雨止，晴色如故，若江渍之神相送者。
己巳。发平善坝。三十里，早食。时至峡州。登至喜亭。敝甚，不称坡翁之记。州宅有楚塞楼，山谷所名。古语曰： 荆门虎牙，楚之西塞。 夷陵即其地。自古以为重镇。三国时，又为吴之西陵。陆逊以为夷陵要害，国之关限。今吴、蜀共道此地，但为蕞尔荒垒耳。
郡圃又有尔雅台，相传郭景纯注《尔雅》于此。台对一尖峰，曰郭道山，景纯所居也。
夷陵县有欧阳公草堂一间，亦已圮坏。
对江渡即登峡山，陆路之始也。向余入蜀时，以涨江不可溯，自此徒行，备尝艰厄。过渡有甘泉寺，山上有泉及姜诗妻庞氏祠，相传为涌泉跃鲤之地。傍近又有姜诗泉，此地之信否，未可决也。
百四十里，至杨木寨，宿。向离蜀都至汉嘉，则江之两岸皆山矣。入夔州，则山忽陡高，无不摩云者。自嘉以来，东西三千里，南北绵亘，以入蕃夷之界，又莫知其几千里，不知其几千万峰，山之多且高大如此，然自出夷陵，至是回首西望，则杳然不复一点，惟苍烟落日，云平无际，有登高怀远之叹而已。
庚午。发杨木寨。八十里，至江陵之枝江县。四十里，至松滋县。二百十里，至荆南之沙头，宿。沙头一名沙市。
辛未。泊沙头。道大堤，入城谒诸官。
壬申、癸酉。泊沙头。江陵帅辛弃疾幼安招游渚官。败荷剩水，虽有野意，而故时楼观，无一存者。后人作小堂，亦草草。旧对此有绛帐台，今在营寨中，无复遗迹。章华台在城外野寺，亦粗存梗概。询龙山落帽台，云在城北三十里，一小丘耳。息壤在子城南门外，旧记以为不可犯，畚锸所及，辄复如故，又能致雷雨。唐元和中，裴宙为牧，掘之六尺，得石楼如江陵城楼状。是岁，霖雨为灾。用方士说复埋之，一夕如故，旧传如此。近岁遇旱，则郡守设祭掘之，畚其土于傍，以俟报应。往往掘至石楼之檐，而雨作矣。则复以故土还覆之，不闻其壤之息也。然掘土而致雨，则辛幼安云： 亲验之而信。
甲戌。泊沙头。
乙亥。移舟出大江，宿江渎庙前。
丙子。发江渎庙。七十里，至公安县。登二圣寺。二圣之名，江湖间竞尚之，即在处佛寺门两金刚神也。此则迁之殿上。传记载发迹灵异，大略出于梦应。云是千佛数中最后者，一名娄至德，一名青叶髻。江岸喜隤，或时巨足迹印其处则隤止。
百二十五里，至石首县对岸宿。县下石矶，不可泊舟。
丁丑。发石首。百七十里，至鲁家洑。自此至鄂渚，有两途。一路遵大江，过岳阳及临湘、嘉鱼二县。岳阳通洞庭处，波浪连天，有风即不可行，故客舟多避之。一路自鲁家洑入沌。沌者，江傍支流，如海之，其广仅过运河，不畏风浪。两岸皆芦荻，时时有人家。但支港通诸小湖，故为盗区；客舟非结伴作气不可行。偶有鄂兵二百更戍，欲归过荆南，遂以舟载，使偕行。自鲁家洑避大江入沌，月明行三十里，宿。
戊寅、己卯。皆早暮行沌中。
庚辰。行过所谓百里荒者。皆湖滦茭芦，不复人迹，巨盗之所出没。月色如昼，将士甚武。彻夜鸣橹，弓弩上弦，击鼓钲以行，至晓不止。
辛巳。晨出大江，午至鄂渚。泊鹦鹉洲前南布堤下。南市在城外，沿江数万家，廛闬甚盛，列肆如栉。酒垆楼栏尤壮丽，外郡未见其比。盖川、广、荆、襄、淮、浙贸迁之会，货物之至者无不售，且不问多少，一日可尽，其盛壮如此。
监司帅守刘邦翰子宣而下，皆来相见邀饭，皆曰未敢定日。及欲移具舟次，余笑曰： 若定日则莫若中秋，张具则莫欲南楼。 众亦笑许。
壬午。晚，遂集南楼。楼在州治前黄鹤山上。轮奂高寒，甲于湖外。下临南市，邑屋鳞差。岷江自西南斜抱郡城东下。天无纤云，月色奇甚。江面如练，空水吞吐。平生所遇中秋佳月，似此夕亦有数，况复修南楼故事，老子于此，兴复不浅也。
向在桂林时，默数九年之间，九处见中秋，其间相去或万里，不胜漂泊之叹，尝作一赋以自广。及徙成都，两秋皆略见月。十二年间，十处见中秋。去年尝题数语于大慈楼上，今年又忽至此。通计十三年间，十一处见中秋，亦可以谓之游子。然余以病丐骸骨，傥恩旨垂允，自此归田园，带月荷锄，得遂此生矣。坐中亦作乐府一篇，俾鄂人传之。
水调歌头
细数十年事，十处过中秋。今年新梦忽到，黄鹤旧山头。老子个中不浅，此会天教重见，今古一南楼。星汉淡无色，玉镜独空浮。敛秦烟，收楚雾，熨江流。关河离合南北，依旧照清愁。想见姮娥冷眼，应笑归来霜鬓，空敝黑貂裘。酾酒问蟾兔，肯去伴沧洲。
所谓十一处见中秋，今略识于此。始自酉年计之，是年直东观，戌年檥船松江垂虹亭下，亥年泛阳羡罨画溪，子年守栝苍，丑年内宿玉堂，寅年使虏次睢阳，卯年自西掖出泊吴兴城外，辰年归石湖，巳午年帅桂林，未、申年帅成都，而今酉年客武昌也。
癸未。泊鄂州南楼，月色如昨夜。
甲申。泊鄂州。蜀兵远送者，封桩裹粮之具，至此当尽数贸易，非三日不可了，故为之留。
统帅李川邀看新寨。鄂营昔皆茇舍，今始易以瓦屋，方毕四分之一。登压云亭，则前后尽见，周络井井，甚有条理。将司中又有雅歌、整暇二堂，皆面江山，登览超胜。
乙酉、丙戌。泊鄂州。遣送兵之半归成都。
丁亥。风作，不可行。
戊子。早解维欲出，江风不已，至暮逾甚，又留一夕。土人云： 江上社前后，辄大风数日，谓之社风。上下水船悉不行。 果然。
己丑。社风稍缓，解维小泊汉口。汉水自北岸出，清碧可鉴，合大江浊流，始不相入。行里许，则为江水所胜，浑而一色。凡水自两岸出于江者皆然。其行缓，故得澄莹。大江如激箭，万里奔流，不得不浊也。午后风息，通行。百八十里，至三江口，宿。三江之名所在多有，凡水参会处，皆称之。
庚寅。发三江口。辰时过赤壁，泊黄州临皋亭下。赤壁，小赤土山也。未见所谓 乱石穿空 及 蒙茸 、 巉岩 之境，东坡词赋微夸焉。
郡将招集东坡雪堂。郡东山垄重复，中有平地，四向皆有小冈环之。东坡卜居时，是亦有取于风水之说。前守鸠材欲作设厅，已而辍作雪堂，故稍宏壮。堂东小屋，榜曰东坡，堂前桥亭曰小桥，皆后人旁缘命之。对面高坡上，新作小亭曰高寒，姑取《水调》中语，非当时故实。然此亭正对东岸武昌数峰，亦登览不凡处。
晚过竹楼，郡治后赤壁山上方丈一间耳。转至栖霞楼，面势正对落日，晖景既堕，晴霞亘天末，并染川流，醺黄酣紫，照映下上，盖日日如此，命名有旨也。楼之规制甚工，问其人，则曰故相秦申王生于临皋舟中，黄人作庆端堂于其处，近年撒而作栖霞云。
黄冈岸下素号不可泊舟，行旅患之。余舟亦移泊一湾渚中。盖江为赤壁一矶所撄，流转甚驶，水纹有晕，散乱开合全如三峡。郡议欲开澳以归宿客舟，未决。
辛卯。发黄州。四十里，过巴河。水清澈，自北岸入浊流如汉口。通行二百三十里，至桐木沟，宿。
壬辰。发桐木沟。八十里，至马头，宿。
癸巳。发马头。百二十五里，至江州。泊琵琶亭，前守曹训子序新作，通判吕胜己隶书，《琵琶行》刻石左方。
甲午。泊江州，登庾楼，前临大江，后对康庐，背、面皆登临奇绝。又名山大川，悉萃此楼，他处不能兼有，此独擅之。庾元亮故事，本是武昌南楼，后人以元亮尝刺江州，故亦以庾名此楼。然景物则有南楼不逮者。楼下思白堂，正直庐山双剑峰。相传此名最不利，郡中每二百年辄有兵祸。父老久愿更名，而无定论。余欲取东西二林所在，名之双林。
乙未。泊江州。早出南门，去城百里，至濂溪。溪水阔寻丈，漫流荒田中，潴为小湖。郡守潘慈明伯龙新作周先生祠堂及小亭于溪上。
三十里，至太平兴国宫。在圣治峰下，左则香炉、石顶诸峰，右则狮子、莲花诸峰，面对蕲、黄诸山，形胜之地也。宫之尊神曰九天采访使者。唐开元中，见梦玄宗，作庙于此。南唐号升元府，本朝更宫名而加号使者曰应元保运。相传唐创庙时，林木皆浮出江上，命曰神运云。绍兴初，贼李成破江州，纵兵大掠，焚宫净尽，所存止外门数间。其后道士复修建，惟真君之殿差如法，余率因陋就寡。从屋在山下及涧之外者，今皆灌木生之，猝不可复矣。又道士辈各自开户牖，荒凉之象可掬。
入山五里，至东林寺，晋惠远师道场也。自晋以来，为星居寺，数十年前始更十方，楼阁堂殿，奇巧巨丽，然皆非晋旧屋。虎溪涓涓一沟，不能五尺阔，远师送客，乃独不肯过此，过则林虎又为号鸣焉。白莲花亦不复种花，独远公与十八贤祠堂，犹榜曰莲社。山上五杉阁，晋杉也。近年为主僧所伐。阁后舍利塔，鸠摩罗什所携来以瘗者，其屋又南唐时所改作。独聪明泉如故，商仲堪与远公谈《易》处也。
凡山之故物，如袈裟、麈扇，皆已不存。承平时独有晋安帝辇、佛驮耶舍革舄、谢灵运贝叶经，更李成乱，今皆亡去。成屯此寺，故与西林并，得不爇，而唐以来诸刻皆无恙。最可称者，李邕寺碑，开元十九年作。并张又新碑阴，大中十年作。李讷《兀兀禅师碑》，张庭倩书。颜鲁公题碑之两侧，略云：
永泰丙午，真卿佐吉州。夏六月，次于东林。仰庐阜之炉峰，想远公之遗烈。升神运殿，礼僧伽衣。观生法师麈尾扇、谢灵运翻《涅槃经》、贝多梵夹，忻慕不足，聊寓刻于张、李二公耶舍禅师之碑侧。
自鲁公题后，世因传此石为张李碑。又有柳公权《复寺碑》，大中十一年作，书法尤遒丽。又有李肇、蔡京、苗绅等碑，皆佳。
远师塔，寺西数十步，晋杉存焉。出虎溪门，隔路有涧从东来，涧上峰如屏障，翠樾蒙密，绝似杭之灵隐之飞来峰下。余嘱主僧法才作亭，名曰过溪，呼山夫锄治作址，一夕毕。僧约以冬初可断手。自是东林增一胜处，而余于山中亦附晋、唐诸贤以不朽矣。
寺东北隅有新作白乐天草堂。乐天元和十年为州司马，作堂香炉峰北遗爱寺南，往来游处焉。后与寺并废，今所作非元和故处也。
远师塔西即西林寺，惠永师道场也。案：诸碑始于伪赵时竺昙现而成于惠永，规摹大略似东林而微小。此地旧名香谷，永先作此寺，远徙而为邻，号东林，至今称二林焉。主寺久不得人，廊庑缺坏，榛蔓生之，惟殿堂仅存。独余主院一僧，余入山时，亦藏逃不见。
寺有《西林道场碑》，隋太常博士渤海欧阳询撰，大业十二年作，而不著书人姓名。笔意清润，微有肉，酷似虞永兴，然结字之体，则全是率更法。疑询在隋时作此体，入唐始加劲瘦刻削也。颜鲁公题其碑额之上，亦以永泰丙午岁游东林时来。大略谓缅怀远、现之遗烈，跻重阁，观张僧繇画佛像、梁武帝蹙绵绣锦囊，因题欧阳公撰永公碑阴。然其实乃题碑额之上，非碑阴也。碑阴别有大中时游人题名，笔法亦不凡。
还，宿东林。
丙申。离东林。饭太平宫前草市中。过清虚庵，在拨云峰下。晚，入城。
庐山虽号九屏，然其实不甚深。山行皆绕大峰之足，远望只一独山也。然比他山为最高，云绕山腹则雨，云翳山顶则晴。俗云： 庐山戴帽，平地安灶。庐山系腰，平地安桥。 此语可与 滟滪如象，瞿唐莫上，滟滪如马，瞿唐莫下 为对。
九月丁酉，朔。泊江州。风作，终日不行。
戊戌。风小止。巳时发江州，回望庐山渐束而高，不复迤逦之状。过湖口，望大孤如道士冠立碧波万顷中，亦奇观也。
九十里，至交石夹，宿。
己亥。发交石夹。东望小孤如艾炷，午后过之。澎浪矶在其南。风起波作，又行食顷。通行八十里，泊滶背洲。欲拍马当，风甚不可前。江中有风，则白头浪作，便不可行。
庚子。风未止。强移船数里，至马当对岸小港中泊。
辛丑。风少缓，移舟五六里，风复作波斯夹。泊夹中，浪犹汹涌。
壬寅。泊波斯夹。日暮，风息月明，欲行。船人哄云小龙见于岸侧。竞往观，则已夜。
癸卯。发波斯夹，至皖口。北岸淮山相迎，绵延不绝。灊、皖、琅玡，云物缥缈，生平未曾着脚处也。南岸自牛矶、雁汊行几二百里，至长风沙下口，宿。
甲辰。发长风沙。百里，午至池州池口。泊望淮亭，去城尚十余里。夜，大风。舟楫摇荡，通昔不寐。
乙巳。泊池州。入城，登九华楼，作重九。风雨陡作，懒至齐山，望之数里间。一土山极庳小，上有翠微亭，特以杜牧之诗传耳。九华稍秀出，然不逮所闻。夜移舟出江，却入南湖口，泊非水亭。
丙午。离池州。十数里风作，泊清溪口。
丁未。泊清溪。九华所谓九峰者，至此始见之。
戊申。发清溪。泊长风沙。
己酉。发长风沙。入夹行。晚，泊太平州。
庚戌。登凌歊台。台宋武帝所作，为登临。往迹更兵烬，重修草草，道径亦芜莽不治，塔寺亦萧索。
辛亥。发太平州。
壬子。至建康府。泊赏心亭下。
癸丑。集玉麟堂。
甲寅、乙卯。泊建康。从留守枢密刘公行视新修外城。自赏心亭渡南岸，由旧二水亭基登小舆，转至伏龟楼基，徘徊四望，金陵山本止三面，至此则形势回互，江南诸山与淮山团圞，应接无复空阙。唐人诗所谓 山围故国周遭在 者，惟此处所见为然。凡游金陵者，若不至伏龟，则如未始游焉。一城之势，此地最高，如龟昂首状。楼之外，即是坡垄绵延，无濠堑，自古为受敌处。相传曹彬取李煜，自此入也。
行城十之九，乃下。登舟至清溪阁，南朝诸人为游息处，比年修治为阁。及小圃傍，有空地，可种植。隶漕司，不可得。自清溪泛舟，还集玉麟。
丙辰。发建康。
丁巳。泊长芦。幞被宿寺中。此为菩提达磨一苇浮渡处。寺在沙洲之上，甚雄杰。江波淙啮，行且及门。寺前旧有居人，今皆荡去。岸下不可泊舟，移在五里所一港中。寺有一苇堂以祠达磨。
戊午。开启法会庆圣节道场。毕，登舟。
己未。至镇江府。闸已闭，运河浅淤，买小舟，盘博，不胜烦劳。
庚申、辛酉。泊镇江。
壬戌。发镇江。久去江、浙，奔走川、广，乍入舫艋，萧然有渔钓旧想，不知其身之自天末归也。
癸亥。昼夜行。
甲子。至常州。
乙丑。泊常州。
丙寅。发常州。平江亲戚故旧来相迓者，陆续于道，恍然如隔世焉。
冬十月丁卯，朔。雨中，行不住。
戊辰。未至浒墅十里所，泊。
己巳。晚，入盘门。


石湖居士以淳熙丁酉岁五月二十九日戊辰离成都。是日，泊舟小东郭合江亭下。合江者，岷江别派自永康离堆分入成都及彭、蜀诸郡合于此。以下新津，绿野平林，烟水清远，极似江南。亭之上曰芳华楼，前后植梅甚多。故事：腊月赏梅于此。管界巡检营在亭傍。每花开及三分，巡检司具申一两日开燕，监司预焉。蜀人入吴者，皆自此登舟。其西则万里桥。诸葛孔明送费祎使吴，曰： 万里之行，始于此。 后因以名桥。杜子美诗曰： 门泊东吴万里船。 此桥正为吴人设。余在郡时，每出东郭，过此桥，辄为之慨然。东下五里，曰板桥滩，自蜀都下峡，滩之始也。
六月己巳朔。发孥累，舟下眉州彭山县，泊。单骑转城，过东、北两门，又转而西。自侍郎堤西行秦岷山道中，流渠汤汤，声震四野，新秧勃然郁茂。前两旬大旱，种几不入土，临行，连日得雨。道见田翁，欣然曰： 今岁又熟矣。
五十里，至郫县。观者塞途，皆严装盛饰，帟幕相望。盖自来无制帅行此路者。自是而西，州县皆然。郫邑屋极盛，家家有流水脩竹，而杨氏之居为最。县圃大竹万个，流水贯之，浓翠欲滴。
未至县二十里，有犀浦镇，故犀浦县。今废，属郫，犹为壮镇。杜子美诗： 南京犀浦道，四月熟黄梅。湛湛长江去，冥冥细雨来。 蜀无梅雨，子美梅熟时经行，偶值雨耳。恐后人便指为梅雨，故辩之。唐玄宗幸蜀，尝以成都为南京云。
郫筒。截大竹，长二尺以下，留一节为底，刻其外为花纹。上有盖，以铁为提梁，或朱或黑，或不漆，大率挈酒竹筒耳。《华阳风俗记》所载，乃刳竹倾酿，闭以藕丝蕉叶，信宿馨香达于外。然后断取以献，谓之郫筒酒。观此，则是就竹林中为之，今无此酒法矣。
庚午。二十里，早顿安德镇。四十里，至永康军。一路江水分流入诸渠，皆雷轰雪卷，美田弥望，所谓岷山之下沃野者正在此。崇德庙在军城西门外山上，秦太守李冰父子庙食处也。
辛未。登城西门楼。其下岷江。江自山中出，至此始盛壮。对江即岷山。岷山之最近者，曰青城山。其尤大者，曰大面山。大面山之后，皆西戎山矣。西门名玉垒关。自门少转，登浮云亭，李蘩清叔守郡时所作。取杜子美诗 玉垒浮云变古今 之句，登临雄胜。
又登怀古亭，俯观离堆。离堆者，李太守凿崖中断，分江水一派入永康以至彭、蜀，支流自郫以至成都。怀古对崖，有道观曰伏龙，相传李太守锁孽龙于离堆之下。观有孙太古画李氏父子像。
出玉垒关，登山，谒崇德庙。新作庙前门楼，甚壮，下临大江，名曰都江。江源政自西戎中来，由岷山涧壑出而会于此，故名都江。世云江出岷山者，自中国所见言之也。李太守疏江驱龙，有大功于西蜀。祠祭甚盛，岁刲羊五万，民买一羊将以祭而偶产羔者，亦不敢留，并驱以享。庙前屠户数十百家，永康郡计至专仰羊税，甚矣其杀也。余作诗刻石以讽，冀神听万一感动云。
庙前近离堆，累石子作长汀以遏水，号象鼻，以形似名。西川夏旱，支江水涸，即遣使致祷，增堰壅水，以入支江，三四宿，水即遍，谓之摄水。余在成都，连岁遣郡丞冯辅摄水祠下，皆如期而应，连得稔。既谒谢于庙，徜徉三楼而返。
将至青城，再度绳桥。每桥长百二十丈，分为五架，桥之广十二绳排连之，上布竹笆，攒立大木数十于江沙中，辇石固其根，每数十木作一架，挂桥于半空，大风过之，掀举幡然，大略如渔人晒网、染家晾彩帛之状。又须舍舆疾步，从容则震掉不可立。同行皆失色。郡人云： 稍迂数里，有白石渡，可以船济，然极湍险也。
五十里，早顿罗汉院沿江行。山脚入青城界。道左右多幽居，流水淙琤，脩竹弥望。晚，渐入山。
三十里，至青城山。门曰宝仙九室洞天。夜宿丈人观。观在丈人峰下，五峰峻峙如屏，观之台殿，上至岩腹。丈人自唐以来，号五岳丈人储福定命真君。传记略云： 姓寗，名封。与黄帝同时，帝从之问龙跷飞行之道。 本朝增崇祠典，与灊、庐皆有宫名，此独号丈人观。先是其徒以为言，余为请之朝。李焘仁父适为礼部侍郎，上议曰：
按：《河图括地象》：岷山之精，上为井络，帝以会昌，神以建福。注曰： 昌即庆也。 青城实岷山第一峰，会庆又符诞节之名。
乃赐名会庆建福宫。余将入山而敕书适至，乃作醮以祝圣谢恩。
真君殿前有大楼，曰玉华。翚飞轮奂，极土木之胜。殿四壁，孙太古画黄帝而下三十二仙真，笔法超妙，气格清逸。此壁冠于西州。两庑古画尚多，半已剥落，惟张果老、孙思邈二像无恙。
壬申。泊青城山。始生之辰也。今春病少城，几殆，仅得更生，因来名山禳祭。
夜，道士就殿前作步虚仪。方升坛，有大炬出殿后岩上，色洞赤，周旋山顶，有顷灭变。同游者疾趋来观，则无有矣。余默请于丈人，此灯正为仆出者，当复见，使诸人共观之。语脱口，灯复出，分合眩转，若经藏然，食顷乃没。观人云： 从来此峰无灯，四年前曾一见。
今日山后老人村耆耋妇子辈，闻余至此，皆扶携来观。村去此不远，但过数绳桥。俗称其村曰獠泽，余以为不雅驯，更名老宅。近来盐酪路通，寿亦减。
癸酉。自丈人观西登山，五里至上清宫。在最高峰之顶，以板阁插石，作堂殿。下视丈人峰，直堵墙耳。岷山数百峰，悉在栏槛下，如翠浪起伏，势皆东倾。一轩正对大面山，一上六十里，有夷坦曰芙蓉平，道人于彼种芎。非留旬日不可登，且涉入夷界，虽羽衣辈亦罕到。雪山三峰烂银琢玉，闯出大面后。雪山在西域，去此不知几千里，而了然见之，则其峻极可知。上清之游，真天下伟观哉！
夜，有灯出。四山以千百数，谓之圣灯。圣灯所至多有，说者不能坚决。或云古人所藏丹药之光，或谓草木之灵者有光，或又以谓龙神山鬼所作，其深信者则以为仙圣之所设化也。
甲戌。下山五里，复至丈人观。二十里，早顿长生观，范长生得道处也。有孙太古画龙虎二君，在殿外两壁上。笔势挥扫，云烟飞动，盖孙笔之尤奇者。
殿壁又有孙画《味江龙》一堵。相传孙欲画龙而不知其真。有丈夫过，云： 君欲识真龙乎？ 忽变而夭矫。孙谛视，画得之。视稍久，一目遂眚，即此画也。旧壁，宣和间取入京师。临行，道士募名笔摹于新壁，今所存者摹本也。
晚，宿范氏庄园。
乙亥。十五里，发青城县。同年雅州守何正仲子方来见，招游其群从园林。江水分流入县，滩声聒耳，以故人家悉有流渠脩竹，易成幽趣。
四十五里，晚宿蜀州城外圣佛院。
丙子。二十里，早顿周家庄。周氏三大第，皆高爽严洁。大抵沃野所在，二百年不见兵火。居民屋室如法，有承平气象。
十里，至蜀州。郡圃内西湖极广袤。荷花正盛，呼湖船泛之。系缆古木脩竹间，景物甚野，为西州胜处。湖中多小菱，可食。蜀无菱，至此始见之。郡守吴广仲撒旧四相堂新之，名曰熙春。余谓不若仍其旧。四相谓唐李绛、钟绍京等，皆尝为蜀州刺史者也。然但名四相，嫌限定数，乃为更名相业云。
丁丑。三十里，早顿江原县。前馆职张縯季长招至其曾祖所作善颂堂上。季长之祖与司马温公、范太史同朝相善也，论新法不合，归。二公作《善颂堂诗》以送之，使归寿其亲。诗卷皆存壁，有赵清献公宰邑时题字。
季长之族祖浩，藏仁宗御飞白书。山谷所跋者，其末句誉天地之高厚，赞日月之光华； 臣知其不能也 ，今集中作 臣自知其不能也 。 自 字盖后来所增，语意方全。山谷自称 洪州分宁县双井里前史官臣黄庭坚 ，盖谪戎州时所跋。
四十里，宿新津县。成都及此郡送客毕会。邑中借居，僦舍皆满，县人以为盛。成都万里桥下之江与岷江正派合于此。
戊寅。为送客住一日。饮罢，发遣，令各归，留者尚十五六。新津县廨上雨傍风，无一席宽洁处。送客贪于相从，欢然竟日，忘其居之陋也。
己卯。大雨，不可登脩觉。脩觉者，新津县对江一小山。上有绝胜亭，一望平野，可尽西川。杜子美所谓 西川供客眼，惟有此江郊 。是日，雾雨昏昏，非远望所宜，故不复登。
辰初，以小舟下彭山，己、未已到，与孥累船会。即解维，午后，至眉州城外江，即玻璃江也。冬时水色如此。方夏，潦怒涛涨，皆黄流耳。江上小山名蟆颐，川原平远似江、浙间。
城中荷花特盛，处处有池塘。他郡种荷者皆买种于眉。遍城悉是石街，最为雅洁，前守王阳英昭祖所作也。景疏楼在子城上，甚草草。闻旧楼在其角，尤不如今。其前多草木蔽亏，无所见。
庚辰。刘焞文潜招集于郡圃起文堂，堂名盖为东坡设对起文。又一堂，前守李石知几所作，名元佑学堂。眉人云： 李初揭堂名，轻薄子于郡前旗亭上，亦书其榜曰 淳熙酒肆 。 其俗大抵好论议。文潜，郡人也。
眉郡治有古灶，在厅事后，太守不敢居，扃钥奉祠之。又闻军资库有一水瓮，满贮石子，每月朔亦祠之，仍增水、石各一器，不知其几年，而至今不满。官府怪诬之事，未有如眉之灶瓮者。
辛巳。招送客燕于眉山馆，与叙别。荔子已过，郡中犹余一株，皆如渥丹，尽撷以见饷。偶有两柈留馆中，经宿取视，绿叶红实粲然。乃知寻常用篮络盛贮，徒欲透风，不知为雨露沾洒，风日炙薄，经宿色香都变。试取数百颗，贮以大合，密封之，走介入成都，以遗高、朱二使者，亦两夕到。二君回书云： 风露之气如新。 记之以告好事者。
壬午。发眉州。六十里，午，至中岩，号西川林泉最佳处。相传为第五罗汉诺矩那道场，又为慈姥龙所居。
登岸即入山径，半里有唤鱼潭。水出岩下，莫知浅深，是为龙之窟宅。人拍手潭上，则群鱼自岩下出，然莫敢玩。两年前，有监司从卒浴其中，若有物曳入崖下。翌日，尸浮出江上。
又半里，有深源泉。凡五里，至慈姥岩。岩前即寺也。凡山中岩潭亭院之榜，皆山谷书。山谷贬戎州，今叙州也。有亲故在青神，遂至眉，游中岩。自此不复西，盖元不识成都，疑有所畏避云。
入寺，侧出石磴，半里余，有三石峰，平正如高楼巍阙，巀嶪奇伟，不可名状。前二峰，后一峰，如品字。前二峰之间，容一径，可以并行。至中峰之下，有石室，诺矩那庵也。旧说有天台僧，遇病僧与一木锁匙，曰： 异日至眉之中岩，以此匙扣石笋，我当出见。 已而果然。天台僧恍然，识为病僧。挈以赴海中斋会。既回，如梦觉。自此中岩之名遂显。三峰，土人谓之石笋。余观之，乃三石楼，笋盖不足道。
傍又有宝瓶峰数百尺，上侈下缩，真一古壶，亦甚奇怪。
送客复集山中，遂留宿。初夜，月出东岭，松桂如蒙霜雪，与诸人凭栏极谈。至夜分，散。
癸未。早食后，与送客出寺，至慈姥岩前徘徊，皆不忍分袂。复班荆，小饮岩下。须臾风雨大至，岩溜垂下如布，雨映松竹，如玉尘散飞。诸宾各即席作诗，不觉日暮，遂皆不成行。下山，复入宿寺中。
甲申。早出山，至江步，与送客先归者别。放船过青衣，入湖瀼峡，由平羌旧县至嘉州，日未晡。自眉至嘉，百二十里，中岩其半途也。
谒宪使程咏之于雪堂。雪堂者，咏之葺重堂之后一堂。深邃清凉，专以度暑。尽取所藏雪图挂四壁，而榜曰雪堂，将以馆余。余不暇迁，然未行以前，盖日造焉。
先是余造舟于叙，既成，溯流泊于嘉。甫毕而被召，自合江乘小舟至此。登新舰，乃治装，及载诸军封桩，稍治一行私商匿税之弊，例留数日。
行馆之侧，曰问月堂。虽久不葺，然月正出前檐，名不虚得。
城累大石为之，以备涨湍，虽庳而坚。仪门之榜曰犍为郡，然非汉郡旧地也。尤多荔枝，皆大本，轮囷数围，以九顶寺殿前槱核者为最，每岁，宪司专之。
乙酉。泊嘉州。渡江，游凌云。在城对岸，山不甚高，绵延有九山头，故又名九顶。旧名青衣山；青衣，蚕丛氏之神也。旧属平羌县，县废，并属龙游。
跻石磴，登凌云寺。寺有天宁阁，即大像所在。嘉为众水之会，导江、沫水与岷江，皆合于山下，南流以下犍为。沫水合大渡河由雅州而来，直捣山壁，滩泷险恶，号舟楫至危之地。唐开元中，浮屠海通始凿山为弥勒佛像以镇之。高三百六十尺，顶围十丈，目广二丈，为楼十三层。自头面以及其足，极天下佛像之大。两耳犹以木为之。佛足去江数步，惊涛怒号，汹涌过前，不可安立正视，今谓之佛头滩。佛阁正面三峨，余三面皆佳山，众江错流诸山间，登临之胜，自西州来，始见此耳。东坡诗： 但愿身为汉嘉守，载酒常作凌云游。 后人取其语，作载酒亭于山上。
丙戌。泊嘉州。游万景楼，在州城，傍高丘之上。汉嘉登临山水之胜，既豪西州，而万景所见，又甲于一郡。其前大江之所经，犍为、戎、泸，远山缥缈明灭，烟云无际。右列三峨，左横九顶，残山剩水，间见错出。万景之名，真不滥吹。余诗盖题为西南第一楼也。
九顶之傍，有乌尤一峰，小江水绕之，如巧画之图。楼前百余步，有古安乐园。山谷常游之，名轩曰涪翁，壁间题字犹存。云 见水绕乌尤 ，惟此亭耳。是时未有万景，故山谷以安乐园为胜，今不足道矣。
下山，入小巷，至广福院。中有水洞，静听洞中，时有金玉声，琅然清越，不知水滴何许作此声也。旧名东丁水，寺亦因名东丁院，山谷更名方响洞，题诗云： 古人名此东丁水，自古丁东直到今。我为更名方响洞，要知山水有清音。
丁亥、戊子、己丑、庚寅、辛卯，泊嘉州。遣近送人马，归者十九。留家嘉州岸下，单骑入峨眉。有三山，为一列，曰大峨、中峨、小峨。中峨、小峨昔传有游者，今不复有路。惟大峨一山，其高摩霄，为佛书所记普贤大士示现之所。自郡城出西门，济燕渡水，汹涌甚险。此即雅州江，其源自巂州邛部合大渡河，穿夷界千山以来。过渡，宿苏稽镇。
壬辰。早发苏稽，午过符文镇。两镇市井繁遝，类壮县。符文出布，村妇聚观于道，皆行而绩麻，无索手者。民皆束艾蒿于门，燃之发烟，意者熏袚秽气，以为候迎之礼。
午后，至峨眉县宿。
癸巳。发峨眉县。出西门，登山，过慈福、普安二院、白水庄、蜀村店。十二里，龙神堂。
自是涧谷舂淙，林樾雄深。小憩华严院，过青竹桥、峨眉新观、路口、梅树垭、两龙堂，至中峰院。院有普贤阁，回环十七峰绕之。背倚白崖峰。右傍最高而峻挺者，曰呼应峰。下有茂真尊者庵，人迹罕至。孙思邈隐于峨眉，茂真在时，常与孙相呼，相应于此云。
出院，过樟木、牛心二岭及牛心院路口，至双溪桥。乱山如屏簇，有两山相对，各有一溪出焉。并流至桥下，石堑深数十丈，窈然沉碧，飞湍喷雪，奔出桥外，则入岑蔚中，可数十步，两溪合为一，以投大壑。渊渟凝湛，散为溪滩。滩中悉是五色及白质青章石子。水色曲尘，与石色相得，如铺翠锦，非摹写可具。朝日照之，则有光彩发溪上，倒射岩壑，相传以为大士小现也。
牛心寺三藏师继业，自西域归过此，将开山，两石斗溪上，揽得其一，上有一目，端正透底，以为宝瑞，至今藏寺中，此水遂名宝现溪。自是登危磴，过菩萨阁，当道有榜，曰天下大峨山，遂至白水普贤寺。自县至此，步步皆峻陂，四十余里，然始是登峰顶之山脚耳。
甲午。宿白水寺。大雨，不可登山。
谒普贤大士铜像。国初，敕成都所铸。有太宗、真宗、仁宗三朝所赐御制书百余卷，七宝冠、金珠璎珞、袈裟、金银瓶钵、奁炉、匙箸、果垒、铜钟、鼓、锣、磬、蜡茶、塔、芝草之属。又有崇宁中宫所赐钱幡及织成红幡等物甚多，内仁宗所赐红罗紫绣袈裟，上有御书《发愿文》，曰：
佛法长兴，法轮常转。国泰民安，风雨顺时。干戈永息，人民安乐，子孙昌盛。一切众生，同登彼岸。嘉佑七年十月十七日，福宁殿御札记。
次至经藏。亦朝廷遣尚方工作宝藏也。正面为楼阙，两傍小楼夹之。钉铰皆以石，极备奇靡。相传纯用京师端门之制。经书则造于成都，用碧硾纸销银书之。卷首悉有销金图画，各图一卷之事。经帘织轮相铃杵器物及 天下太平 、 皇帝 、 万岁 等字于繁花缛叶之中，今不复见此等织文矣。
次至三千铁佛殿，云： 普贤居此山，有三千徒众共住，故作此佛。 冶铸甚朴拙。
是日设供，且祷于大士，丐三日好晴以登山。
乙未。大霁，遂登上峰。自此至峰顶光相寺七宝岩，其高六十里。大略去县中平地不下百里，又无复蹊磴。斫木作长梯，钉岩壁，缘之而上，意天下登山险峻，无此比者。余以健卒挟山轿强登。以山丁三十夫，曳大绳行前挽之，同行则用山中梯轿。
出白水寺侧门，便登点心山。言峻甚，足膝点于心胸云。
过茅亭觜、石子雷、大小深坑、骆驼岭、簇店。凡言店者，当道板屋一间。将有登山客，则寺僧先遣人煮汤于店，以俟蒸炊。
又过峰门、罗汉店、大小扶、错喜欢、木皮里、胡孙梯、雷洞平。凡言平者，差可以托足之处也。雷洞者，路在深崖，万仞磴道，缺处则下瞰沉黑若洞然。相传下有渊水，神龙所居，凡七十二洞。岁旱，则祷于第三洞。初投香币，不应，则投死彘及妇人弊履之类，以掁触之，往往雷风暴发。峰顶光明岩上所谓兜罗绵云，亦多出于此洞。
过新店、八十四盘、娑罗平。娑罗者，其木叶如海桐，又似杨梅花，红白色，春夏间开，惟此山有之。初登山半即见之，至此，满山皆是。大抵大峨之上，凡草木禽虫，悉非世间所有，昔固传闻，今亲验之。余来以季夏，数日前，雪大降，木叶犹有雪渍斓斑之迹。草木之异，有如八仙而探紫，有如牵牛而大数倍，有如蓼而浅青。闻春时异花尤多，但是时山寒，人鲜能识之。草叶之异者，亦不可胜数。山高多风，木不能长，枝悉下垂。古苔如乱发，鬖鬖挂木上，垂至地，长数丈。又有塔松，状似杉而叶圆细，亦不能高，重重偃蹇如浮图，至山顶尤多。又继无鸟雀，盖山高，飞不能上。
自娑罗平，过思佛亭、软草平、洗脚溪，遂极峰顶光相寺。亦板屋数十间，无人居。中间有普贤小殿。以卯初登山，至此已申后。初衣暑绤，渐高渐寒，到八十四盘，则骤寒。比及山顶，亟挟纩两重，又加毳衲驼茸之裘，尽衣笥中所藏。系重巾，蹑毡靴，犹凛栗不自持，则炽炭拥炉危坐。山顶有泉，煮米不成饭，但碎如砂粒。万古冰雪之汁，不能熟物，余前知之，自山下携水一缶来，财自足也。
移顷，冒寒登天仙桥，至光明岩。炷香小殿上，木皮盖之。王瞻叔参政，尝易以瓦，为雪霜所薄，一年辄碎，后复以木皮易之，翻可支二三年。人云佛现悉以午，今已申后，不若归舍，明日复来。
逡巡，忽云出岩下，傍谷中，即雷洞山也。云行，勃如队仗。既当岩，则少驻。云头现大圆光，杂色之晕数重。倚立相对中，有水墨影，若仙圣跨象者。一碗茶顷，光没，而其傍复现一光如前，有顷亦没。云中复有金光两道，横射岩腹，人亦谓之小现。日暮，云物皆散，四山寂然。乙夜，灯出，岩下遍满，弥望以千百计。夜寒甚，不可久立。
丙申。复登岩眺望，岩后岷山万重，少北则瓦屋山在雅州，少南则大瓦屋，近南诏，形状宛然，瓦屋一间也。小瓦屋亦有光相，谓之辟支佛现。此诸山之后，即西域雪山，崔嵬刻削，凡数十百峰，初日照之，雪色洞明如烂银，晃耀曙光中。此雪自古至今，未尝消也。山绵延入天竺诸蕃，相去不知几千里，望之但如在几案间，瑰奇胜绝之观，真冠平生矣。复诣岩殿致祷，俄氛雾四起，混然一白，僧云银色世界也。
有顷，大雨倾注，氛雾辟易。僧云： 洗岩雨也，佛将大现。 兜罗绵云复布岩下，纷郁而上，将至岩数丈辄止。云平如玉地，时雨点有余飞。俯视岩腹，有大圆光，偃卧平云之上。外晕三重，每重有青黄红绿之色。光之正中，虚明凝湛，观者各自见其形现于虚明之处，毫厘无隐，一如对镜，举手动足，影皆随形而不见傍人，僧云摄身光也。此光既没，前山风起云驰，风云之间，复出大圆相光，横亘数山，尽诸异色，合集成辨。峰峦草木，皆鲜妍绚蒨，不可正视。云雾既散，而此光独明，人谓之清现。凡佛光欲现，必先布云，所谓兜罗绵世界。光相依云而出，其不依云，则谓之清现，极难得。
食顷，光渐移，过山而西。左顾雷洞山上，复出一光，如前而差小，须臾亦飞行过山外，至平野间，转徙得得，与岩正相值，色状俱变，遂为金桥。大略如吴江垂虹，而两圯各有紫云捧之。凡自午至未，云物净尽，谓之收岩，独金桥现至酉后始没。
同登峰顶者：幕客简世杰伯隽、杨光商卿、周杰德俊万、进士虞植子建及家弟成绩。今日，复有同年杨愻伯勉、幕客李嘉谋良仲自夹江来，甫至而光现。
丁酉。下山。始登山时，虽跻攀艰难，有绳曳其前，犹险而不危。下山时，虽复以绳缒舆后梯斗下，舆夫难着脚，既险且危。下山渐觉暑气，以次减去绵衲。午至白水寺，则絺绤如故。闻昨暮寺中大雷雨，峰顶夕阳快晴，元不知也。
幕客范谟季申、郭明复中行、杨辅嗣勋皆自汉嘉来会，而不及余于峰顶。食后，同游黑水，过虎溪桥，奔流激湍，大略似双溪而小不及。始开山，僧自白水寻胜至此，溪涨，不可渡，有虎蹲伏其傍，因遂跨之，乱流以济，故以名溪。白、黑二水，皆以石色得名。黑水前对月峰，栋宇稍洁。宿寺中东阁。
秋七月戊戌，朔。离黑水，复过白水寺，前渡双溪桥，入牛心寺。雨后断路，白云峡水方涨，碧流白石，照人肺肝，如层冰积雪。篮舆下行峡浅处以入寺。飞涛溅沬，襟裙皆濡。境过清，毛发尽竦。
寺对青莲峰，有白云、青莲二阁最佳。牛心本孙思邈隐居，相传时出诸山，寺中人数见之。小说亦载招僧诵经，施与金钱，正此山故事。
有孙仙炼丹灶，在峰顶，及陶珠泉在白云峡最深处。去寺数里，水深不可涉。独访丹灶。灶傍多奇石，祠堂后一石尤佳，可以箕踞宴坐，名玩丹石。
寺有唐画罗汉一板，笔迹超妙，眉目津津，欲与人语。成都古画浮图像最多，以余所见，皆出此下。蜀画胡僧，惟卢楞伽之笔为第一，今见此板，乃知楞伽源流所自，余十五板亡之矣。
此寺即继业三藏所作。业姓王氏，耀洲人。隶东京天寿院。干德二年，诏沙门三百人，入天竺求舍利及贝多叶书，业预遣中。至开宝九年，始归寺。所藏《涅盘经》一函，四十二卷。业于每卷后，分记西域行程，虽不甚详，然地里大略可考，世所罕见，录于此，以备国史之阙。
业自阶州出塞西行，由灵武、西凉、甘、肃、瓜、沙等州，入伊吴、高昌、焉耆、于阗、疏勒、大食诸国，度雪岭至布路州国。
又度大葱岭，雪山至伽湿弥罗国，西登大山，有萨埵太子投崖饲虎处，遂至健陀罗国，谓之中印土。
又西至庶流波国及左烂陀罗国。国有二寺。
又西过四大国，至大曲女城，南临陷牟河，北背洹河，塔庙甚多而无僧尼。
又西二程，有宝阶故基。
又西至波罗奈国，两城相距五里，南临洹河。
又西北十许里，至鹿野苑，塔庙佛迹最伙（业自云别有传记，今不传矣）。南行十里，渡洹河。河南有大浮图。自鹿野苑西至摩羯提国，馆于汉寺。寺多租入，八村隶焉。僧徒往来如归，南与杖林山相直，巍峰岿然。山北有优波掬多石室及塔庙故基。南百里有孤山，名鸡足三峰。云是迦叶入定处。
又西北百里，有菩提宝座城。四门相望，金刚座在其中，东向。
又东至尼连禅河。东岸有石柱，记佛旧事。自菩提座东南五里，至佛苦行处。
又西三里，至三迦叶村及牧牛女池。金刚座之北门外，有师子国伽蓝。
又北五里，至伽耶城。
又北十里，至伽耶山，云是佛说《宝云经》处。
又自金刚座东北十五里，至正觉山。
又东北三十里，至骨磨城。业馆于虾罗寺，谓之南印土。诸国僧多居之。
又东北四十里，至王舍城。东南五里，有降醉象塔。
又东北，登大山，细路盘纡，有舍利子塔。
又临涧有下马迎风塔。度绝壑，登山顶，有大塔庙，云是七佛说法处。山北平地。
又有舍利本生塔。其北山半曰鹫峰，云是佛说《法华经》处。山下即王舍城，城北山址，有温泉二十余井。
又北有大寺及迦兰陁竹园故迹。
又东有阿难半身舍利塔。温汤之西，有平地，直南登山，复有毕钵罗窟。业止其中，诵经百日而去。窟西，复有阿难证果塔。此去新王舍城八里，日往乞食会。新王舍城有兰若，隶汉寺。
又有树提迦故宅城。其西，有轮王塔。
又北十五里，有那烂陁寺。寺之南北，各有数十寺，门皆西向。其北，有四佛座。
又东北十五里，至乌岭头寺。东南五里，有圣观自在像。
又东北十里，至伽湿弥罗汉寺，寺南距汉寺八里许。自汉寺东行十二里，至却提希山。
又东七十里，有鸽寺。西北五十里，有支那西寺，古汉寺也。西北百里，至花氏城，育王故都也。自此渡河，北至毗耶离城，有维摩方丈故迹。
又至拘尸那城及多罗聚落。逾大山数重，至泥波罗国。
又至磨逾里，过雪岭，至三耶寺。由故道自此入阶洲。
太祖已宴驾，太宗即位。业诣阙进所得梵夹舍利等，诏择名山修习。登峨眉，北望牛心，众峰环翊，遂作庵居，已而为寺。业年八十四而终。
出牛心，复过中峰之前，入新峨眉观。自观前山开新路，极峻斗下。冒雨以游龙门，竭蹶数里，歘至一处，涧溪自两山石门中涌出，是为龙门峡也。以一叶舟桌入石门，两岸千丈岩壁，色如碧玉，刻削光润。入峡十余丈，有两瀑布各出一岩顶，相对飞下嵌根，有盘石承之，激为飞雨，溅洙满峡，舟过其前，衣皆沾洒透湿，又数丈，半岩有圆龛，去水可二丈，以木梯升之，即龙洞也。峡中绀碧无底，石寒水清，非复人世。舟行数十步，石壁益峻，水益湍，亟回桌。舟人云： 前去更奇。 以雨大作，加飞瀑沾濡，暑肌起粟，骨惊神，凛乎其不可以久留也。
昔尝闻峨眉双溪，不减庐山三峡。前日过之，真奇绝。及至龙门，则双溪又在下风。盖天下峡泉之胜，当以龙门为第一。要之游者自知，未之游者，必以余言为过。然其路险绝，乱石当道，将至峡，必舍舆，蹑草履，经营蹞步于槎牙兀臬中，方至峡口。盖大峨峰顶天下绝观，蜀人固自罕游，而龙门又胜绝于山间，游峨眉者，亦罕能到。非好奇喜事、忘劳苦而不惮疾病者，不能至焉。
复寻大路出山。初夜，始至县中。
己亥。发峨眉。晚，至嘉州。
庚子、辛丑。皆泊嘉州。
壬寅。将解缆。嘉守王亢子苍留看月榭。前权守陆游务观所作，正对大峨，取李大白 峨眉山月半轮秋，影入平羌江水流 之句。郡治乃在山坡上。正堂之偏，有孙真人祠。祠前有丹井；又有石洞，亦有水声如东丁，号鸣玉洞。
食后，发嘉州。监司太守前路相别。宪司吏独桌叶舟，过佛头滩，覆于望中。子侄船上重下轻，屡欹侧不免，议易舟。仅行二十里，至王波渡宿。
蜀中称尊老者为波，祖及外祖皆曰波，又有所谓天波、日波、月波、雷波者，皆尊之之称。此王波盖王老或王翁也。宋景文尝辩之，谓当作 皤 字。鲁直贬涪州别驾，自号涪皤，或从其俗云。
癸卯。发王波渡，四十里至罗护镇。岸有石如马，村人常以绳糜之，云不然为怪。百里至犍为县。县有江楼，甚高爽，下临长川。过县二十里，至下坝宿。


所谓诚其意者，毋自欺也。如恶恶臭，如好好色，此之谓自谦。故君子必慎其独也。小人闲居为不善，无所不至，见君子而后厌然，掩其不善，而著其善。
人之视己，如见其肺肝然，则何益矣。此谓诚于中，形于外，故君子必慎其独也。
曾子曰： 十目所视，十手所指，其严乎！ 富润屋，德润身，心广体胖，故君子必诚其意。


汤之《盘铭》曰： 苟日新，日日新，又日新。 《康诰》曰： 作新民。 《诗》曰： 周虽旧邦，其命维新。 是故君子无所不用其极。


大学之道，在明明德，在亲民，在止于至善。
知止而后有定，定而后能静，静而后能安，安而后能虑，虑而后能得。物有本末，事有终始。知所先后，则近道矣。
古之欲明明德于天下者，先治其国；欲治其国者，先齐其家；欲齐其家者，先修其身；欲修其身者，先正其心；欲正其心者，先诚其意；欲诚其意者，先致其知。致知在格物。物格而后知至，知至而后意诚，意诚而后心正，心正而后身修，身修而后家齐，家齐而后国治，国治而后天下平。自天子以至于庶人，壹是皆以修身为本。
其本乱而末治者，否矣。其所厚者薄，而其所薄者厚，未之有也。此谓知本，此谓知之至也。


所谓致知在格物者，言欲致吾之知，在即物而穷其理也。盖人心之灵莫不有知，而天下之物莫不有理，唯于理有未穷，故其知有不尽也，是以《大学》始教，必使学者即凡天下之物，莫不因其已知之理而益穷之，以求至乎其极。至于用力之久，而一旦豁然贯通焉，则众物之表里精粗无不到，而吾心之全体大用无不明矣。此谓物格，此谓知之至也。


《诗》云： 邦畿千里，维民所止。 《诗》云： 缗蛮黄鸟，止于丘隅。 子曰： 于止，知其所止，可以人而不如鸟乎？
《诗》云： 穆穆文王，於缉熙敬止！ 为人君，止于仁；为人臣，止于敬；为人子，止于孝；为人父，止于慈；与国人交，止于信。
《诗》云： 瞻彼淇澳，菉竹猗猗。有匪君子，如切如磋，如琢如磨。瑟兮僴兮，赫兮喧兮。有匪君子，终不可谖兮！  如切如磋 者，道学也。 如琢如磨 者，自修也。 瑟兮僴兮 者，恂栗也。 赫兮喧兮 者，威仪也。 有匪君子，终不可谖兮 者，道盛德至善，民之不能忘也。
《诗》云： 於戏，前王不忘！ 君子贤其贤而亲其亲，小人乐其乐而利其利，此以没世不忘也。


《康诰》曰： 克明德。 《大甲》曰： 顾諟天之明命。 《帝典》曰： 克明峻德。 皆自明也。


所谓修身在正其心者，身有所忿懥，则不得其正，有所恐惧，则不得其正，有所好乐，则不得其正，有所忧患，则不得其正。心不在焉，视而不见，听而不闻，食而不知其味。此谓修身在正其心。


所谓齐其家在修其身者，人之其所亲爱而辟焉，之其所贱恶而辟焉，之其所畏敬而辟焉，之其所哀矜而辟焉，之其所敖惰而辟焉。故好而知其恶，恶而知其美者，天下鲜矣。故谚有之曰： 人莫知其子之恶，莫知其苗之硕。 此谓身不修不可以齐其家。


所谓平天下在治其国者，上老老而民兴孝，上长长而民兴悌，上恤孤而民不倍，是以君子有絜矩之道也。
所恶于上，毋以使下，所恶于下，毋以事上；所恶于前，毋以先后；所恶于后，毋以从前；所恶于右，毋以交于左；所恶于左，毋以交于右；此之谓絜矩之道。
《诗》云： 乐只君子，民之父母。 民之所好好之，民之所恶恶之，此之谓民之父母。《诗》云： 节彼南山，维石岩岩。赫赫师尹，民具尔瞻。 有国者不可以不慎，辟，则为天下僇矣。《诗》云： 殷之未丧师，克配上帝。仪监于殷，峻命不易。 道得众则得国，失众则失国。
是故君子先慎乎德。有德此有人，有人此有土，有土此有财，有财此有用。
德者本也，财者末也。外本内末，争民施夺。是故财聚则民散，财散则民聚。是故言悖而出者，亦悖而入；货悖而入者，亦悖而出。
《康诰》曰： 惟命不于常。 道善则得之，不善则失之矣。
《楚书》曰： 楚国无以为宝，惟善以为宝。 舅犯曰： 亡人无以为宝，仁亲以为宝。
《秦誓》曰： 若有一介臣，断断兮无他技，其心休休焉，其如有容焉。人之有技，若己有之；人之彦圣，其心好之，不啻若自其口出。实能容之，以能保我子孙黎民，尚亦有利哉！人之有技，媢嫉以恶之；人之彦圣，而违之，俾不通：实不能容，以不能保我子孙黎民，亦曰殆哉！ 唯仁人放流之，迸诸四夷，不与同中国。此谓唯仁人为能爱人，能恶人。见贤而不能举，举而不能先，命也；见不善而不能退，退而不能远，过也。好人之所恶，恶人之所好，是谓拂人之性，灾必逮夫身。是故君子有大道，必忠信以得之，骄泰以失之。
生财有大道，生之者众，食之者寡，为之者疾，用之者舒，则财恒足矣。仁者以财发身，不仁者以身发财。未有上好仁而下不好义者也，未有好义其事不终者也，未有府库财非其财者也。孟献子曰： 畜马乘不察于鸡豚，伐冰之家不畜牛羊，百乘之家不畜聚敛之臣。与其有聚敛之臣，宁有盗臣。 此谓国不以利为利，以义为利也。长国家而务财用者，必自小人矣。彼为善之，小人之使为国家，灾害并至。虽有善者，亦无如之何矣！此谓国不以利为利，以义为利也。


所谓治国必先齐其家者，其家不可教而能教人者，无之。故君子不出家而成教于国。孝者，所以事君也；悌者，所以事长也；慈者，所以使众也。《康诰》曰： 如保赤子。 心诚求之，虽不中，不远矣。未有学养子而后嫁者也。一家仁，一国兴仁；一家让，一国兴让；一人贪戾，一国作乱，其机如此。此谓一言偾事，一人定国。尧、舜帅天下以仁，而民从之。桀、纣帅天下以暴，而民从之。其所令反其所好，而民不从。是故君子有诸己而后求诸人，无诸己而后非诸人。所藏乎身不恕，而能喻诸人者，未之有也。故治国在齐其家。
《诗》云： 桃之夭夭，其叶蓁蓁。之子于归，宜其家人。 宜其家人，而后可以教国人。
《诗》云： 宜兄宜弟。 宜兄宜弟，而后可以教国人。
《诗》云： 其仪不忒，正是四国。 其为父子兄弟足法，而后民法之也。此谓治国在齐其家。


子曰： 听讼，吾犹人也。必也使无讼乎！ 无情者不得尽其辞。大畏民志，此谓知本。
此谓知本，此谓知之至也。


战固无疑矣。然不得其道，祸更深于无战。古有百战之说，以吾言之，不啻百也。将从何处说起耶？吾言吾初起之战焉耳。以乌合之市人，当追风之铁骑，列阵广原，堂堂正正，而与之角，不俟智者而知其无幸矣。出奇设伏又何待再计焉。孙膑之破庞涓以怯卒，韩信之破陈余以市人，李密之破张须陀以群盗。用寡以覆众，因弱而为强。善战之术，固不止此；然当其事者，断断乎于此二者求之，则万举万当；不然者，必败。


战失其道，未有不败者；战得其道，未有不胜者。胜则破竹之势成，迎刃之机顺矣。自此招揽豪杰，部署长吏，抚辑人民，收按图籍，颁布教章。所谓略地也，顾其策何先？曰：是有机焉！蹈之而动耳，不烦兵也。
昔武信君下赵十余城，余皆城守，乃引兵击范阳，不能下。使非纳蒯彻之说，以侯印授范阳令，而使之朱轮华毂以驱驰燕赵郊，则三十余城乌能不战而服乎？善乎！李左车之对淮阴也，曰： 将军虏魏王、禽夏说，不终朝而破赵二十余万众，威震天下，此将军之所长也。然众劳卒疲，其实难用。今以罢弊之卒，屯之燕坚城之下，燕若不服，齐拒境以自强，此将军之所短也。为将军计，莫若按甲休兵，北首燕路，而遣辨士奉咫尺之书于燕，暴其所长，燕必不敢不听从。燕已从而东临齐，虽有智者，不知为齐计矣。兵固有先声而后实者，此之谓也。 至今思之，虽孙、吴复生，何以易焉！而要非战胜之后，则断不及此。何也？胜则人慑吾威而庇吾势，利害迫于前而祸福怵其心，故说易行而从者顺。若在我无可恃之形，而徒以虚言嬲众，是犹梦者之堕井，无怪乎疾呼而人不闻也。此又不可不留意也。


兵之进也，固有所过城邑不及下者矣。必以战乎？曰：非我乐战也，不得已而与敌遇，非战无以却之。盖兵既深入，则敌必并力倾国以图蹂荡我，恐我声势之成；此而不猛战疾斗，一为所乘，鱼散鸟惊，无可救矣！诚能出其不意，一战以挫其锐，则敌众丧胆，我军气倍，志定威立，而后可攻取以图敌。古所谓一战而定天下，其在斯乎！汉光武之于昆阳，唐太宗之于霍邑，可以观也。昔沈田子以千余人遇姚泓数万之众于青泥，其言曰：「兵贵用奇，不必在众。今众寡不敌，势不两立，若彼围既固，则我无所逃，不如击之。」遂败泓兵。此深合机要，百虑不易之道也。


君见博虎者乎？平原广泽，不惮驰骛以逐之。至于虎负隅矣，则当设网罗，掘陷阱，围绕其出路，旁睨而伺之，久将自困。若奋不顾身，径进而与之斗，鲜不伤人矣！
吾之用兵，自初起以至于势成，敌境日蹙而力亦日专，此亦负隅之虎也。吾欲一举而毙之，岂可不厚为之防哉？
昔周世宗既平关南，宴诸将于行营，议取幽州。诸将曰： 陛下离京四十二日，兵不血刃，取燕南之地，此不世之功也。今虏骑皆聚幽州之北，未宜深入。 世宗卒还师。宋曹彬、潘美诸将北伐，陛辞，太宗谓曰： 潘美但先趋云、朔，卿等以十万众，声言取幽州，且持重缓行，不得贪利。 及曹彬等乘胜而前，所至克捷，每捷奏至，帝讶其进军之速。后果以诸将贪利轻进，至涿，竟为耶律休哥所败。非明鉴耶！
故欲克敌者，强其势，厚其力，谨其制，利其器，然后堂堂阵、正正旗，声罪致讨而施戎索，乃全胜之术也。不然，吾宁蓄全力以俟之。经伦庶政，振举远猷，大势既定，彼将焉往哉？


能取非难，取而能守之为难；汛守非难，守而能得其要之为难。昔项羽委敖仓而不守，弃关中而不居，而卒使汉资之以收天下，此最彰明较著者也。他如陈豨之不知据邯郸而阻漳水，董卓之不知依旧京而守洛阳，自古及今，坐此患者，不可胜数。而独南宋君臣守江失策，尤为可笑。试缺日诸巨公奏议观之，了然矣。


《兵法》： 城有所不攻者。 当奉之以为主。至于要害之地，我不得此则进退不能如意，而形相制、势相禁，于是反旗鸣鼓以试吾锋，霍然如探喉骨而拔胸块也。昔高帝长驱入关，已行过宛西，张良云： 今不下宛而西进，前有强敌，宛乘其后。我腹背受敌，此危道也。 乃夜回兵围宛，克之，遂得前进无虑。
夫以深入重地之师，计必制敌之死命，而留中梗以贻后患，岂良图哉？古恒有军既全胜，而一城扼险，制吾首尾，几覆大业者，皆由于谋之不早也。狄青之取昆仑，神矣！不然，屈力殚货，钝兵挫锐之，岂不闻之？吾知有不顾而疾趋焉耳，何必攻？


兵之未起，其说甚长，不必详也。已起矣，贵进取，贵疾速。进取则势张，疾速则机得，呼吸间耳，成败判焉！此不可不知所向也。而所向又以敌之强弱为准：敌弱，或可直冲其腹；敌强，断宜旁翦其支，此定理也。
翦其支者云何？曰：避实而击虚也，乘势而趋利也。避实击虚，则敌骇不及图，如自天而下。乘势趋利，则我义声先大振，而远近向风。不观唐太宗之趋咸阳乎？进乃胜矣。不观黥布之归长沙乎？退乃败矣。微乎！其不可以一瞬失也。
霸王大略，此其首矣！故不惜备录之。知其说者，夫固无余蕴焉耳。若夫一时之利钝，一事之坚瑕，又何足云！


兵只一道耶？曰：不然。所向既明，则正道在不必言矣。然不得奇道以佐之，则不能取胜。项羽战章邯于巨鹿，而后高祖得以乘虚入关；钟会持姜维于剑阁，而后邓艾得以逾险入蜀。故一阵有一阵之奇道，一国有一国之奇道，天下有天下之奇道。即有时正可为奇，奇亦可为正，而决然断之曰：必有。
夫兵进而不识奇道者，愚主也，黯将也，名之曰「弃师」。不观之苏氏抉门旁户逾垣之喻乎？其论甚精，无以易也。昔刘濞之攻大梁，田禄伯请以五万人别循江、淮，收淮南、长沙，以会武关；岑彭攻公孙述，自江州溯都江破侯丹兵，径拔武阳，绕出延岑军后；曹操拒袁绍于官渡，移军欲向延津，而潜以轻兵袭白马，用此道也。
然则，用兵慎勿曰：吾兵可以一路直至，而无烦于旁趋曲径为也。是以人国侥幸也，戒之哉！


干戈屡兴，民不安业，郡县萧条，无鸡犬声。大兵一起，立见此景。语云： 师之所处，荆棘生焉。 信非虚也。如此，而拥大众以征伐，掠无可掠，何况转输乎？古所谓百万之众，无食不可一日支，正此时矣！李密以霸王之才，徒以用粟不节，卒致米尽人散之忧。昔汉之兴也，食敖仓之粟；唐之兴也，资黎阳之利。今天下俱匮，既无秦、隋之富以贻之，何所借以成汉、唐之大业乎？
屯田一着，所谓以人力而补天工也。其法不一，或兵屯，或民屯。大抵创业之屯与守成之屯不同。怀远图者，当于此处求之，无烦详载也。


隆中数语，野夫常谈。然亦曾有取其言细求之者乎？今其言曰：「荆州北据汉、沔，利尽南海，东连吴、会，西通巴、蜀，此用武之国。益州险塞，沃野千里，高祖因之以成帝业。若跨有荆、益，保其岩险，西和诸戎，南抚夷越，外结好孙权，内修政理；天下有事，则命一上将将荆州之军以向宛、洛；将军身率益州之众，出于秦川。」天下规模，孰大于是！所以，当时英雄，所见略同。周瑜既败曹瞒，因言于孙权曰：「今曹操既败，方忧在腹心，未能与将军连兵相事也。乞与奋威俱进，取蜀而并张鲁，因留奋威固守其所，与马超结援。瑜还与将军据襄阳以蹙曹，北方可图也。」江南形胜可以进窥中原者，其论盖本诸此。
厥后，六朝胜败不常，力皆不副。至于南宋诸公，有其言而无其事，然而其言亦精且悉矣。其所云：立都建业，筑行宫于武昌及重镇襄阳，以系中原之望。又云：天下形势，居西北足以控制东南，居东南不足以控制西北等语，具关至极，圣人复起，无以易也。
若夫朝廷之上置中书以综机务，疆埸之外建专阃以总征伐，经理度支，抚驭军民，适宽严之宜，得缓急之序，崇大体，立宏纲，破因循之旧格，布简快之新条，使人人辑志，处处向向，斯立国之初政，又不可以一事不周者也。呜呼哀哉之与帝王，无俟观其成败，其规模气象，盖已不同矣。


十卷中，至矣，尽矣。尚须补也与哉？曰：为「十胜」而设也。江南脆弱，谁不闻之。然迹其所以胜，不在强弱也，顾人之运用何如耳！遂并其佐胜之着、编中未录者，偶记于此。此外，仍有王文成公破宸濠始末，兵略最精，不可不一览。


三二、画工弃市
元帝后宫既多，不得常见，乃使画工图形，案图召幸之。诸宫人皆赂画工，多者十万，少者亦不减五万。独王嫱不肯，遂不得见。匈奴入朝求美人为阏氏，于是上案图，以昭君行。及去，召见，貌为后宫第一，善应对，举止闲雅。帝悔之，而名籍已定，帝重信于外国，故不复更人。乃穷案其事，画工皆弃市，籍其家，资皆巨万。画工有杜陵毛延寿，为人形，丑好老少，必得其真。安陵陈敞，新丰刘白、龚宽，并工为牛马飞鸟，亦肖人形，好丑不逮延寿。下杜阳望亦善画，尤善布色。樊育亦善布色。同日弃市。京师画工，于是差稀。
三三、东方朔设奇救乳母
武帝欲杀乳母，乳母告急于东方朔。朔曰：「帝忍而愎，旁人言之，益死之速耳。汝临去，但屡顾我，我当设奇以激之。」乳母如言。朔在帝侧曰：「汝宜速去。帝今已大，岂念汝乳哺时恩邪？」帝怆然，遂舍之。
三四、五侯鲭
五侯不相能，宾客不得来往。娄护丰辩，传食五侯间，各得其欢心，竞致奇膳。护乃合以为鲭，世称五侯鲭，以为奇味焉。
三五、公孙弘粟饭布被
公孙弘起家徒步，为丞相，故人高贺从之。弘食以脱粟饭，覆以布被，贺怨曰：「何用故人富贵为？脱粟布被，我自有之。」弘大惭。贺告人曰：「公孙弘内服貂蝉，外衣麻枲，内厨五鼎，外膳一肴，岂可以示天下？」于是朝廷疑其矫焉。弘叹曰：「宁逢恶宾，无逢故人。」
三六、文帝良马九乘
文帝自代还，有良马九匹，皆天下之骏马也。一名浮云，一名赤电，一名绝群，一名逸骠，一名紫燕骝，一名绿螭骢，一名龙子，一名麟驹，一名绝尘，号为九逸。有来宣能御，代王号为王良，俱还代邸。
三七、武帝马饰之盛
武帝时，身毒国献连环羁，皆以白玉作之，马瑙石为勒，白光琉璃为鞍。鞍在暗室中，常照十余丈，如昼日。自是长安始盛饰鞍马，竞加雕镂。或一马之饰直百金，皆以南海白蜃为珂，紫金为华，以饰其上。犹以不鸣为患，或加以铃镊，饰以流苏，走则如撞钟磬，动若飞幡葆。后得贰师天马，帝以玫瑰石为鞍，镂以金银鍮石，以绿地五色锦为蔽泥，后稍以熊罴皮为之。熊罴毛有绿光，皆长二尺者，直百金。卓王孙有百余双，诏使献二十枚。
三八、茂陵宝剑
昭帝时，茂陵家人献宝剑，上铭曰：「直千金，寿万岁。」
三九、相如死渴
司马相如初与卓文君还成都，居贫愁懑，以所著鹔鹴裘就市人阳昌贳酒，与文君为欢。既而，文君抱颈而泣曰：「我平生富足，今乃以衣裘贳酒。」遂相与谋，于成都卖酒。相如亲着犊鼻裈涤器，以耻王孙。王孙果以为病，乃厚给文君。文君遂为富人。文君姣好，眉色如望远山，脸际常若芙蓉，肌肤柔滑如脂。十七而寡，为人放诞风流，故悦长卿之才而越礼焉。长卿素有消渴疾，及还成都，悦文君之色，遂以发痼疾。乃作《美人赋》，欲以自刺，而终不能改，卒以此疾至死。文君为诔，传于世。
四十、赵后淫乱
庆安世年十五，为成帝侍郎，善鼓琴，能为《双凤》、《离鸾》之曲。赵后悦之，白上，得出入御内，绝见爱幸。常着轻丝履，招风扇，紫绨裘，与后同居处。欲有子，而终无胤嗣。赵后自以无子，常托以祈祷，别开一室，自左右侍婢以外，莫得至者，上亦不得至焉。以軿车载轻薄少年，为女子服，入后宫者，日以十数，与之淫通，无时休息。有疲怠者，辄差代之，而卒无子。
四一、作新丰移旧社
太上皇徙长安，居深宫，凄怆不乐。高祖窃因左右问其故，以平生所好，皆屠贩少年，酤酒卖饼，斗鸡蹴踘，以此为欢，今皆无此，故以不乐。高祖乃作新丰，移诸故人实之，太上皇乃悦。故新丰多无赖，无衣冠子弟故也。高祖少时，常祭枌榆之社。及移新丰，亦还立焉。高帝既作新丰，并移旧社，衢巷栋宇，物色惟旧。士女老幼，相携路首，各知其室。放犬羊鸡鸭于通涂，亦竞识其家。其匠人胡宽所营也。移者皆悦其似而德之，故竞加赏赠，月余，致累百金。
四二、陵寝风帘
汉诸陵寝，皆以竹为帘，帘皆为水纹及龙凤之像。昭阳殿织珠为帘，风至则鸣，如珩佩之声。
四三、扬雄梦凤作《太玄》
扬雄读书，有人语之曰：「无为自苦，《玄》故难传。」忽然不见。雄着《太玄经》，梦吐凤凰，集《玄》之上，顷之而灭。
四四、百日成赋
司马相如为《上林》、《子虚》赋，意思萧散，不复与外事相关，控引天地，错综古今，忽然如睡，焕然而兴，几百日而后成。其友人盛览，字长通，牂牁名士，尝问以作赋。相如曰：「合綦组以成文，列锦绣而为质。一经一纬，一宫一商，此赋之迹也。赋家之心，苞括宇宙，总览人物，斯乃得之于内，不可得而传。」览乃作《合组歌》、《列锦赋》而退，终身不复敢言作赋之心矣。
四五、仲舒梦龙作《繁露》
董仲舒梦蛟龙入怀，乃作《春秋繁露》词。
四六、读千赋乃能作赋
或问扬雄为赋，雄曰：「读千首赋，乃能为之。」
四七、闻《诗》解颐
匡衡，字稚圭，勤学而无烛。邻舍有烛而不逮，衡乃穿壁引其光，以书映光而读之。邑人大姓，文不识，家富多书，衡乃与其佣作，而不求偿。主人怪，问衡，衡曰：「愿得主人书遍读之。」主人感叹，资给以书，遂成大学。衡能说《诗》，时人为之语曰：「无说《诗》，匡鼎来；匡说《诗》，解人颐。」鼎，衡小名也。时人畏服之如是，闻者皆解颐欢笑。衡邑人有言《诗》者，衡从之，与语质疑，邑人挫服，倒屣而去。衡追之曰：「先生留听，更理前论。」邑人曰：「穷矣！」遂去不返。
四八、惠生叹息
长安有儒生曰惠庄，闻朱云折五鹿充宗之角，乃叹息曰：「茧栗犊反能尔邪？吾终耻溺死沟中。」遂裹粮从云。云与言，庄不能对，逡巡而去，拊心谓人曰：「吾口不能剧谈，而此中多有。」
四九、搔头用玉
武帝过李夫人，就取玉簪搔头。自此后宫人搔头皆用玉，玉价倍贵焉。
五十、精弈棋裨圣教
杜陵杜夫子善弈棋，为天下第一。人或讥其费日，夫子曰：「精其理者，足以大裨圣教。」
五一、弹棋代蹴踘
成帝好蹴踘，群臣以蹴踘为劳体，非至尊所宜。帝曰：「朕好之，可择似而不劳者奏之。」家君作弹棋以献，帝大悦，赐青羔裘、紫丝履，服以朝觐。
五二、雪深五尺
元封二年，大寒，雪深五尺，野鸟兽皆死，牛马皆蜷缩如猬，三辅人民冻死者十有二三。
五三、四宝宫
武帝为七宝床、杂宝案、厕宝屏风、列宝帐，设于桂宫，时人谓之四宝宫。
五四、河决龙蛇喷沫
瓠子河决，有蛟龙从九子，自决中逆上入河，喷沫流波数十里。
五五、百日雨
文帝初，多雨，积霖百日而止。
五六、五日子欲不举
王凤以五月五日生，其父欲不举，曰：「俗谚：『举五日子，长及户则自害，不则害其父母。』」其叔父曰：「昔田文以此日生，其父婴勑其母曰：『勿举！』其母窃举之。后为孟尝君，号其母为薛公大家。以古事推之，非不祥也。」遂举之。
五七、雷火燃木得蛟龙骨
惠帝七年夏，雷震南山，大木数千株，皆火燃至末。其下数十亩地，草皆焦黄。其后百许日，家人就其间得龙骨一具，鲛骨二具。
五八、酒脯之应
高祖为泗水亭长，送徒骊山，将与故人诀去。徒卒赠高祖酒二壶，鹿肝、牛肝各一。高祖与乐从者饮酒食而去。后即帝位，朝晡尚食，常具此二炙，并酒二壶。
五九、梁孝王宫囿
梁孝王好营宫室苑囿之乐，作曜华宫，筑兔园。园上有百灵山，山有肤寸石、落猿岩、栖龙岫。又有雁池，池间有鹤洲凫渚。其诸宫观相连，延亘数十里，奇果异树、瑰禽怪兽毕备。王日与宫人宾客，弋钓其中。
六十、鲁恭王禽斗
鲁恭王好斗鸡鸭及鹅雁，养孔雀、鵁鶄，俸谷一年费二千石。
六一、流黄簟
会稽岁时献竹簟供御，世号为流黄簟。
六二、买臣假归
朱买臣为会稽太守，怀章绶，还至舍亭，而国人未知也。所知钱勃，见其暴露，乃劳之曰：「得无罢乎？」遗与纨扇。买臣至郡，引为上客，寻迁为掾史。


一、萧何营未央宫
汉高帝七年，萧相国营未央宫，因龙首山制前殿，建北阙，未央宫周回二十二里九十五步五尺，街道周回七十里。台殿四十三：其三十二在外，其十一在后宫。池十三，山六。池一、山一，亦在后宫。门闼凡九十五。
二、昆明池养鱼
武帝作昆明池，欲伐昆明夷，教习水战。因而于上戏养鱼，鱼给诸陵庙祭祀，余付长安市卖之。池周回四十里。
三、八月饮酎
汉制：宗庙八月饮酎，用九酝太牢，皇帝侍祠。以正月旦作酒，八月成，名曰酎，一曰九酝，一名醇酎。
四、止雨如祷雨
京师大水，祭山川以止雨。丞相、御史、二千石祷祠，如求雨法。
五、天子笔
天子笔管，以错宝为跗，毛皆以秋兔之毫，官师路扈为之。以杂宝为匣，厕以玉璧、翠羽，皆直百金。
六、几被以锦
汉制：天子玉几，冬则加绨锦其上，谓之绨几。以象牙为火笼，笼上皆散华文，后宫则五色绫文。以酒为书滴，取其不冰；以玉为砚，亦取其不冰。夏设羽扇，冬设缯扇。公侯皆以竹木为几，冬则以细罽为橐以凭之，不得加绨锦。
七、吉光裘
武帝时，西域献吉光裘，入水不濡。上时服此裘以听朝。
八、戚夫人歌舞
高帝戚夫人善鼓瑟击筑。帝常拥夫人倚瑟而弦歌，毕，每泣下流涟。夫人善为翘袖折腰之舞，歌《出塞》、《入塞》、《望归》之曲，侍妇数百皆习之。后宫齐首高唱，声入云霄。
九、彄环
戚姬以百炼金为彄环，照见指骨。上恶之，以赐侍儿鸣玉、耀光等各四枚。
一十、鱼藻宫
赵王如意年幼，未能亲外傅。戚姬使旧赵王内傅赵媪傅之，号其室曰养德宫，后改为鱼藻宫。
一一、缢杀如意
惠帝尝与赵王同寝处，吕后杀之而未得。后帝早猎，王不能夙兴，吕后命力士于被中缢杀之。及死，吕后不之信。以绿囊盛之，载以小軿车入见，乃厚赐力士。力士是东郭门外官奴。帝后知，腰斩之，后不知也。
一二、乐游苑
乐游苑自生玫瑰树，树下多苜蓿。苜蓿一名怀风，时人或谓之光风。风在其间，常萧萧然，日照其花有，光彩，故名苜蓿为怀风。茂陵人谓之连枝草。
一三、太液池
太液池边皆是雕胡、紫萚、绿节之类。菇之有米者，长安人谓之雕胡；葭芦之未解叶者，谓之紫萚；菇之有首者，谓之绿节。其间，凫雏、雁子布满充积，又多紫龟、绿鳖。池边多平沙，沙上鹈鹕、鹧鸪、鵁鶄、鸿鶂，动辄成群。
一四、终南山华盖树
终南山多离合草，叶似江蓠而红绿相杂。茎皆紫色，气如罗勒。有树直上百尺，无枝。上结丛条如车盖，叶有一青一赤，望之班驳如锦绣。长安谓之丹青树，亦云华盖树，亦生熊耳山。
一五、剑光射人
汉帝相传以秦王子婴所奉白玉玺、高祖斩白蛇剑。剑上有七彩珠、九华玉以为饰，杂厕五色琉璃为剑匣。剑在室中，光景犹照于外，与挺剑不殊。十二年一加磨莹，刃上常若霜雪。开匣拔鞘，辄有风气，光彩射人。
一六、七夕穿针开襟楼
汉彩女常以七月七日穿七孔针于开襟楼，俱以习之。
一七、身毒国宝镜
宣帝被收系郡邸狱，臂上犹带史良娣合彩婉转丝绳，系身毒国宝镜一枚，大于八铢钱。旧传此镜见妖魅，得佩之者为天神所福，故宣帝从危获济。及即大位，每持此镜，感咽移辰。常以琥珀笥盛之，缄以戚里织成锦，一曰斜文锦。帝崩，不知所在。
一八、霍显为淳于衍起第赠金
霍光妻遗淳于衍蒲桃锦二十四匹，散花绫二十五匹。绫出巨鹿陈宝光家，宝光妻传其法。霍显召入其第，使作之。机用一百二十镊，六十日成一匹，匹直万钱。又与走珠一琲，绿绫百端，钱百万，黄金百两，为起第宅，奴婢不可胜数。衍犹怨曰：「吾为尔成何功，而报我若是哉！」
一九、旌旗飞天堕井
济北王兴居反，始举兵，大风从东来，直吹其旌旗，飞上天入云，而堕城西井中。马皆悲鸣不进。左右李廓等谏，不听。后卒自杀。
二十、弘成子文石
五鹿充宗受学于弘成子。成子少时，尝有人过之，授以文石，大如燕卵。成子吞之，遂大明悟，为天下通儒。成子后病，吐出此石，以授充宗，充宗又为硕学也。
二一、黄鹄歌
始元元年，黄鹄下太液池。上为歌曰：「黄鹄飞兮下建章，羽肃肃兮行跄跄，金为衣兮菊为裳；唼喋荷荇，出入蒹葭，自顾菲薄，愧尔嘉祥。」
二二、送葬用珠襦玉匣
汉帝送死，皆珠襦玉匣。匣形如铠甲，连以金缕。武帝匣上皆镂为蛟、龙、鸾、凤、龟、麟之象，世谓为蛟龙玉匣。
二三、三云殿
成帝设云帐、云幄、云幕于甘泉紫殿，世谓三云殿。
二四、掖庭
汉掖庭有月影台、云光殿、九华殿、鸣鸾殿、开襟阁、临池观，不在簿籍，皆繁华窈窕之所栖宿焉。
二五、昭阳殿
赵飞燕女弟居昭阳殿，中庭彤朱，而殿上丹漆，砌皆铜沓，黄金涂，白玉阶，壁带往往为黄金釭，含蓝田璧，明珠、翠羽饰之。上设九金龙，皆衔九子金铃，五色流苏。带以绿文紫绶，金银花镊。每好风日，幡旄光影，照耀一殿；铃镊之声，惊动左右。中设木画屏风，文如蜘蛛丝缕。玉几玉床，白象牙簟，绿熊席。席毛长二尺余，人眠而拥毛自蔽，望之不能见，坐则没膝，其中杂熏诸香，一坐此席，余香百日不歇。有四玉镇，皆达照无瑕缺。窗扉多是绿琉璃，亦皆达照，毛发不得藏焉。椽桷皆刻作龙蛇，萦绕其间，鳞甲分明，见者莫不兢栗。匠人丁缓、李菊，巧为天下第一。缔构既成，向其姊子樊延年说之，而外人稀知，莫能传者。
二六、珊瑚高丈二
积草池中有珊瑚树，高一丈二尺，一本三柯，上有四百六十二条。是南越王赵佗所献，号为烽火树。至夜，光景常欲燃。
二七、玉鱼动荡
昆明池刻玉石为鲸鱼，每至雷雨，鱼常鸣吼，鬐尾皆动。汉世祭之以祈雨，往往有验。
二八、上林名果异木
初修上林苑，群臣远方，各献名果异树，亦有制为美名，以摽奇丽者。梨十：紫梨、青梨（实大。）、芳梨（实小。)、大谷梨、细叶梨、缥叶梨、金叶梨（出琅琊王野家，太守王唐所献。)、瀚海梨（出瀚海北，耐寒不枯。)、东王梨（出海中。)、紫条梨。枣七：弱枝枣、玉门枣、棠枣、青华枣、梬枣、赤心枣、西王母枣（出昆仑山。)。栗四：侯栗、榛栗、瑰栗、峄阳栗（峄阳都尉曹龙所献，大如拳。）。桃十：秦桃、榹桃、缃核桃、金城桃、绮叶桃、紫文桃、霜下桃（霜下可食。）、胡桃（出西域。）、樱桃、含桃。李十五：紫李、绿李、朱李、黄李、青绮李、青房李、同心李、车下李、含枝李、金枝李、颜渊李（出鲁。）、羌李、燕李、蛮李、侯李。柰三：白柰、紫柰（花紫色。）、绿柰（花绿色。）。查三：蛮查、羌查、猴查。椑三：青椑、赤叶椑、乌椑。棠四：赤棠、白棠、青棠、沙棠。梅七：朱梅、紫叶梅、紫华梅、同心梅、丽枝梅、燕梅、猴梅。杏二：文杏（材有文采。）、蓬莱杏（东郡都尉于吉所献。一株花杂五色，六出，云是仙人所食。）。桐三：椅桐、梧桐、荆桐。林檎十株。枇杷十株。橙十株。安石榴十株。楟十株。白银树十株。黄银树十株。槐六百四十株。千年长生树十株。万年长生树十株。扶老木十株。守宫槐十株。金明树二十株。摇风树十株。鸣风树十株。琉璃树十株。池离树十株。离娄树十株。白俞、（左木右匋）杜、（左木右匋）桂、蜀漆树十株。栝十株。枞七株。楠四株。楔四株。枫四株。
余就上林令虞渊得朝臣所上木名二千余种。邻人石琼就余求借，一皆遗弃。今以所记忆，列于篇右。
二九、常满灯被中香炉
长安巧匠丁缓者，为常满灯，七龙五凤，杂以芙蓉莲藕之奇。又作卧褥香炉，一名被中香炉。本出房风，其法后绝，至缓始更为之。为机环，转运四周，而炉底常平，可置之被褥，故以为名。又作九层博山香炉，镂为奇禽怪兽，穷诸灵异，皆自然运动。又作七轮扇，连七轮，大皆径丈，相连续，一人运之，满堂寒颤。
三十、飞燕昭仪赠遗之侈
赵飞燕为皇后，其女弟在昭阳殿遗飞燕书曰：「今日嘉辰，贵姊懋膺洪册，谨上襚三十五条，以陈踊跃之心：金华紫轮帽。金华紫轮面衣。织成上襦。织成下裳。五色文绶。鸳鸯襦。鸳鸯被。鸳鸯褥。金错绣裆。七宝綦履。五色文玉环。同心七宝钗。黄金步摇。合欢圆珰。琥珀枕。龟文枕。珊瑚玦。马脑彄。云母扇。孔雀扇。翠羽扇。九华扇。五明扇。云母屏风。琉璃屏风。五层金博山香炉。回风扇。椰叶席。同心梅。含枝李。青木香。沈水香。香螺巵（出南海，一名丹螺。）。九真雄麝香。七枝灯。
三一、宠擅后宫
赵后体轻腰弱，善行步进退，女弟昭仪不能及也。但昭仪弱骨丰肌，尤工笑语。二人并色如红玉，为当时第一，皆擅宠后宫。


六三、箓术制蛇御虎
余所知有鞠道龙，善为幻术，向余说古时事：有东海人黄公，少时为术，能制蛇御虎，佩赤金刀，以绛缯束发，立兴云雾，坐成山河。及衰老，气力羸惫，饮酒过度，不能复行其术。秦末，有白虎见于东海，黄公乃以赤刀往厌之。术既不行，遂为虎所杀。三辅人俗用以为戏，汉帝亦取以为角抵之戏焉。
六四、淮南与方士俱去
又说：淮南王好方士，方士皆以术见，遂有画地成江河，撮土为山岩，嘘吸为寒暑，喷嗽为雨雾。王亦卒与诸方士俱去。
六五、扬子云载輶轩作《方言》
扬子云好事，常怀铅提椠，从诸计吏，访殊方绝域四方之语，以为裨补《輶轩》所载，亦洪意也。
六六、邓通钱文侔天子
文帝时，邓通得赐蜀铜山，听得铸钱，文字肉好，皆与天子钱同，故富侔人主。时吴王亦有铜山铸钱，故有吴钱，微重，文字肉好，与汉钱不异。
六七、俭葬反奢
杨贵，字王孙，京兆人也。生时厚自奉养，死卒裸葬于终南山。其子孙掘土凿石，深七尺而下尸，上复盖之以石，欲俭而反奢也。
六八、介子弃觚
傅介子年十四，好学书，尝弃觚而叹曰：「大丈夫当立功绝域，何能坐事散儒！」后卒斩匈奴使者，还拜中郎。复斩楼兰王首，封义阳侯。
六九、曹敞收葬
余少时，闻平陵曹敞在吴章门下，往往好斥人过，或以为轻薄，世人皆以为然。章后为王莽所杀，人无有敢收葬者。弟子皆更易姓名，以从他师。敞时为司徒掾，独称吴门弟子，收葬其尸，方知亮直者不见容于冗辈中矣。平陵人生为立碑于吴章墓侧，在龙首山南幕岭上。
七十、文帝思贤馆
文帝为太子，立思贤苑以招宾客。苑中有堂隍六所，客馆皆广庑高轩，屏风帏褥甚丽。
七一、广陵死力
广陵王胥有勇力，常于别囿学格熊。后遂能空手搏之，莫不绝脰。后为兽所伤，陷脑而死。
七二、辨《尔雅》
郭威，字文伟，茂陵人也。好读书，以谓《尔雅》周公所制，而《尔雅》有「张仲孝友」，张仲，宣王时人，非周公之制，明矣。余尝以问扬子云，子云曰：「孔子门徒游、夏之俦所记，以解释六艺者也。」家君以为：「《外戚传》称『史佚教其子以《尔雅》』，《尔雅》，小学也。」又《记》言：「孔子教鲁哀公学《尔雅》。」《尔雅》之出远矣。旧传学者，皆云周公所制也。「张仲孝友」之类，后人所足耳。
七三、袁广汉园林之侈
茂陵富人袁广汉，藏镪巨万，家僮八九百人。于北邙山下筑园，东西四里，南北五里，激流水注其内。构石为山，高十余丈，连延数里。养白鹦鹉、紫鸳鸳、牦牛、青兕，奇兽怪禽，委积其间。积沙为洲屿，激水为波潮，其中致江鸥海鹤、孕雏产鷇，延漫林池。奇树异草，靡不具植。屋皆徘徊连属，重阁修廊，行之，移晷不能遍也。广汉后有罪诛，没入官园，鸟兽草木，皆移植上林苑中。
七四、五柞宫石骐驎
五柞宫有五柞树，皆连三抱，上枝荫覆数十亩。其宫西有青梧观，观前有三梧桐树。树下有石骐驎二枚，刊其胁为文字，是秦始皇骊山墓上物也。头高一丈三尺。东边者前左脚折，折处有赤如血。父老谓其有神，皆含血属筋焉。
七五、咸阳宫异物
高祖初入咸阳宫，周行库府，金玉珍宝，不可称言。其尤惊异者，有青玉五枝灯，高七尺五寸，下作蟠螭，以口衔灯，灯燃，鳞甲皆动，焕炳若列星而盈室焉。复铸铜人十二枚，坐皆高三尺，列于一筵上，琴筑笙竽，各有所执，皆缀花彩，俨若生人。筵下有二铜管，上口高数尺，出筵后。其一管空，一管内有绳，大如指，使一人吹空管，一人纽绳，则众乐皆作，与真乐不异焉。有琴长六尺，安十三弦，二十六徽，皆用七宝饰之，铭曰「璠玙之乐」。玉管长二尺三寸，二十六孔，吹之则见车马山林，隐辚相次，吹息，亦不复见。铭曰「昭华之管」。有方镜，广四尺，高五尺九寸，表里有明，人直来照之，影则倒见。以手扪心而来，则见肠胃五脏，历然无碍。人有疾病在内，则掩心而照之，则知病之所在。又女子有邪心，则胆张心动。秦始皇常以照宫人，胆张心动者则杀之。高祖悉封闭以待项羽，羽并将以东，后不知所在。
七六、鲛鱼荔枝
尉陀献高祖鲛鱼、荔枝，高祖报以蒲桃锦四匹。
七七、戚夫人侍儿言宫中乐事
戚夫人侍儿贾佩兰，后出为扶风人段儒妻。说在宫内时，见戚夫人侍高帝，尝以赵王如意为言，而高祖思之，几半日不言，叹息凄怆，而未知其术，辄使夫人击筑，高祖歌《大风诗》以和之。又说在宫内时，尝以弦管歌舞相欢娱，竞为妖服，以趣良时。十月十五日，共入灵女庙，以豚黍乐神，吹笛击筑，歌《上灵》之曲。既而相与连臂，踏地为节，歌《赤凤凰来》。至七月七日，临百子池，作于阗乐。乐毕，以五色缕相羁，谓为相连受。八月四日，出雕房北户，竹下围棋，胜者终年有福，负者终年疾病，取丝缕，就北辰星求长命乃免。九月九日，佩茱萸，食蓬饵，饮菊华酒，令人长寿。菊华舒时，并采茎叶，杂黍米酿之，至来年九月九日始熟，就饮焉，故谓之菊华酒。正月上辰，出池边盥濯，食蓬饵，以祓妖邪。三月上巳，张乐于流水。如此终岁焉。戚夫人死，侍儿皆复为民妻也。
七八、何武葬北邙
何武葬北邙山薄龙坂，王嘉冢东北一里。
七九、生作葬文
杜子夏葬长安北四里，临终作文曰：「魏郡杜邺，立志忠款，犬马未陈，奄先草露。骨肉归于后土，气魂无所不之。何必故丘，然后即化。封于长安北郭，此焉宴息。」及死，命刊石，埋于墓侧。墓前种松柏树五株，至今茂盛。
八十、淮南《鸿烈》
淮南王安着《鸿烈》二十一篇。鸿，大也；烈，明也；言大明礼教。号为《淮南子》，一曰《刘安子》。自云「字中皆挟风霜」，扬子云以为一出一入。
八一、《公孙子》
公孙弘着《公孙子》，言刑名事，亦谓字值百金。
八二、长卿赋有天才
司马长卿赋，时人皆称典而丽，虽诗人之作，不能加也。扬子云曰：「长卿赋不似从人间来，其神化所至邪？」子云学相如为赋而弗逮，故雅服焉。
八三、赋假相如
长安有庆虬之，亦善为赋，尝为《清思赋》，时人不之贵也，乃托以相如所作，遂大见重于世。
八四、《大人赋》
相如将献赋，未知所为。梦一黄衣翁谓之曰：「可为《大人赋》。」遂作《大人赋》，言神仙之事以献之，赐锦四匹。
八五、《白头吟》
相如将聘茂陵人女为妾，卓文君作《白头吟》以自绝，相如乃止。
八六、樊哙问瑞应
樊将军哙问陆贾曰：「自古人君皆云受命于天，云有瑞应，岂有是乎？」贾应之曰：「有之。夫目闰得酒食，灯火华得钱财，干鹊噪而行人至，蜘蛛集而百事喜。小既有征，大亦宜然。故目闰则咒之，火华则拜之，干鹊噪则喂之，蜘蛛集则放之。况天下大宝，人君重位，非天命何以得之哉？瑞者，宝也，信也。天以宝为信，应人之德，故曰瑞应。无天命，无宝信，不可以力取也。」
八七、霍妻双生
霍将军妻一产二子，疑所为兄弟。或曰：「前生者为兄，后生者为弟。今虽俱日，亦宜以先生为兄。」或曰：「居上者宜为兄，居下宜为弟。居下者前生，今宜以前生为弟。」时霍光闻之，曰：「昔殷王祖甲一产二子，曰嚚，曰良。以卯日生嚚，以巳日生良，则以嚚为兄，以良为弟。若以在上者为兄，嚚亦当为弟。昔许厘庄公一产二女，曰妖，曰茂。楚大夫唐勒一产二子，一男一女，男曰贞夫，女曰琼华。皆以先生为长。近代郑昌时、文长蒨，并生二男，滕公一生二女，李黎生一男一女，并以前生者为长。」霍氏亦以前生为兄焉。
八八、文章迟速
枚皋文章敏疾，长卿制作淹迟，皆尽一时之誉。而长卿首尾温丽，枚皋时有累句，故知疾行无善迹矣。扬子云曰：「军旅之际，戎马之间，飞书驰檄，用枚皋；廊庙之下，朝廷之中，高文典册，用相如。」


八九、真算知死
安定嵩真，玄菟曹元理，并明算术，皆成帝时人。真尝自算其年寿七十三，绥和元年正月二十五日晡时死，书其壁以记之。至二十四日晡时死。其妻曰：「见真算时，长下一算，欲以告之，虑脱真旨，故不敢言，今果校一日。」真又曰：「北邙青陇上，孤槚之西四丈所，凿之入七尺，吾欲葬此地。」及真死，依言往掘，得古时空椁，即以葬焉。
九十、曹算穷物
元理尝从其友人陈广汉，广汉曰：「吾有二囷米，忘其石数，子为计之。」元理以食箸十余转，曰：「东囷七百四十九石二升七合。」又十余转，曰：「西囷六百九十七石八斗。」遂大署囷门，后出米，西囷六百九十七石七斗九升，中有一鼠，大堪一升；东囷不差圭合。元理后岁复过广汉，广汉以米数告之，元理以手击床曰：「遂不知鼠之殊米，不如剥面皮矣！」广汉为之取酒，鹿脯数片，元理复算，曰：「薯蔗二十五区，应收一千五百三十六枚。蹲鸱三十七亩，应收六百七十三石。千牛产二百犊，万鸡将五万雏。」羊豕鹅鸭，皆道其数，果蓏肴蔌，悉知其所，乃曰：「此资业之广，何供馈之偏邪？」广汉惭曰：「有仓卒客，无仓卒主人。」元理曰：「俎上蒸豚一头，厨中荔枝一柈，皆可为设。」广汉再拜谢罪，自入取之，尽日为欢。其术后传南季，南季传项瑫，瑫传子陆，皆得其分数，而失玄妙焉。
九一、因献命名
卫将军青生子，或有献騧马者，乃命其子曰騧，字叔马。其后改为登，字叔升。
九二、董贤宠遇过盛
哀帝为董贤起大第于北阙下，重五殿，洞六门，柱壁皆画云气华花，山灵水怪，或衣以绨锦，或饰以金玉。南门三重，署曰南中门、南上门、南便门。东西各三门，随方面题署亦如之。楼阁台榭，转相连注，山池玩好，穷尽雕丽。
九三、三馆待宾
平津侯自以布衣为宰相，乃开东阁，营客馆，以招天下之士。其一曰钦贤馆，以待大贤；次曰翘材馆，以待大才；次曰接士馆，以待国士。其有德任毗赞、佐理阴阳者，处钦贤之馆。其有才堪九列、将军二千石者，居翘材之馆。其有一介之善、一方之艺，居接士之馆。而躬自菲薄、所得俸禄，以奉待之。
九四、闽越鹇蜜
闽越王献高帝石蜜五斛，蜜烛二百枚，白鹇、黑鹇各一双。高帝大悦，厚报遣其使。
九五、滕公葬地
滕公驾至东都门，马鸣，局不肯前，以足跑地久之。滕公使士卒掘马所跑地，入三尺所，得石椁。滕公以烛照之，有铭焉。乃以水写其文，文字皆古异，左右莫能知。以问叔孙通，通曰：「科斗书也。以今文写之，曰：『佳城郁郁，三千年见白日。吁嗟滕公居此室。』」滕公曰：「嗟乎，天也！吾死其即安此乎？」死遂葬焉。
九六、韩嫣金弹
韩嫣好弹，常以金为丸，所失者日有十余。长安为之语曰：「苦饥寒，逐金丸。」京师儿童每闻嫣出弹，辄随之，望丸之所落，辄拾焉。
九七、司马良史
司马迁发愤作《史记》百三十篇，先达称为良史之才。其以伯夷居列传之首，以为善而无报也；为《项羽本纪》，以踞高位者非关有德也。及其序屈原、贾谊，辞旨抑扬，悲而不伤，亦近代之伟才也。
九八、梁孝王忘忧馆时豪七赋
梁孝王游于忘忧之馆，集诸游士，各使为赋。
枚乘为《柳赋》，其辞曰：「忘忧之馆，垂条之木。枝逶迟而含紫，叶萋萋而吐绿。出入风云，去来羽族。既上下而好音，亦黄衣而绛足。蜩螗厉响，蜘蛛吐丝。阶草漠漠，白日迟迟。于嗟细柳，流乱轻丝。君王渊穆其度，御群英而玩之。小臣瞽聩，与此陈词。于嗟乐兮！于是樽盈缥玉之酒，爵献金浆之醪。（梁人作薯蔗酒，名金浆。）庶羞千族，盈满六庖。弱丝清管，与风霜而共雕。槍锽啾唧，萧条寂寥。隽乂英旄，列襟联袍。小臣莫效于鸿毛，空衔鲜而嗽醪。虽复河清海竭，终无增景于边撩。」
路乔如为《鹤赋》，其辞曰：「白鸟朱冠，鼓翼池干。举修距而跃跃，奋皓翅之䎒䎒。宛修颈而顾步，啄沙碛而相欢。岂忘赤霄之上，忽池籞而盘桓。饮清流而不举，食稻粱而未安。故知野禽野性，未脱笼樊。赖吾王之广爱，虽禽鸟兮抱恩。方腾骧而鸣舞，凭朱槛而为欢。」
公孙诡为《文鹿赋》，其词曰：「麀鹿濯濯，来我槐庭。食我槐叶，怀我德声。质如缃缛，文如素綦。呦呦相召，《小雅》之诗。叹丘山之比岁，逢梁王于一时。」
邹阳为《酒赋》，其词曰：「清者为酒，浊者为醴；清者圣明，浊者顽騃。皆曲湒丘之麦，酿野田之米。仓风莫预，方金未启。嗟同物而异味，叹殊才而共侍。流光醳醳，甘滋泥泥。醪酿既成，绿瓷既启。且筐且漉，载篘载齐。庶民以为欢，君子以为礼。其品类，则沙洛渌酃，程乡若下，高公之清。关中白薄，青渚萦停。凝醳醇酎，千日一醒。哲王临国，绰矣多暇。召皤皤之臣，聚肃肃之宾。安广坐，列雕屏，绡绮为席，犀璩为镇。曳长裾，飞广袖，奋长缨。英伟之士，莞尔而即之。君王凭玉几，倚玉屏。举手一劳，四座之士，皆若哺粱肉焉。乃纵酒作倡，倾碗覆觞。右曰宫申，旁亦征扬。乐只之深，不吴不狂。于是锡名饵，袪夕醉，遣朝酲。吾君寿亿万岁，常与日月争光。」
公孙乘为《月赋》，其辞曰：「月出皦兮，君子之光。鹍鸡舞于兰渚，蟋蟀鸣于西堂。君有礼乐，我有衣裳。猗嗟明月，当心而出。隐员岩而似钩，蔽修堞而分镜。既少进以增辉，遂临庭而高映。炎日匪明，皓璧非净。躔度运行，阴阳以正。文林辩囿，小臣不佞。」
羊胜为《屏风赋》，其辞曰：「屏风鞈匝，蔽我君王。重葩累绣，沓璧连璋。饰以文锦，映以流黄。画以古列，颙颙卬卬。藩后宜之，寿考无疆。」
韩安国作《几赋》不成，邹阳代作，其辞曰：「高树凌云，蟠䊸烦冤，旁生附枝。王尔公输之徒，荷斧斤，援葛虆，攀乔枝。上不测之绝顶，伐之以归。眇者督直，聋者磨砻。齐贡金斧，楚入名工，乃成斯几。离奇仿佛，似龙盘马回，凤去鸾归。君王凭之，圣德日跻。」邹阳、安国罚酒三升，赐枚乘、路乔如绢，人五匹。
九九、五侯进王
梁孝王入朝，与上为家人之宴。乃问王诸子，王顿首谢曰：「有五男。」即拜为列侯，赐与衣裳器服。王薨，又分梁国为五，进五侯皆为王。
一百、河间王客馆
河间王德筑日华宫，置客馆二十余区，以待学士。自奉养不逾宾客。
一百零一、年少未可冠婚
梁孝王子贾从朝，年幼，窦太后欲强冠婚之。上谓王曰：「儿堪冠矣。」王顿首谢曰：「臣闻《礼》二十而冠，冠而字，字以表德。自非显才高行，安可强冠之哉？」帝曰：「儿堪冠矣。」余日，帝又曰：「儿堪室矣。」王顿首谢曰：「臣闻《礼》三十壮有室。儿年蒙悼，未有人父之端，安可强室之哉？」帝曰：「儿堪室矣。」余日，贾朝至阃而遗其舄，帝曰：「儿真幼矣。」白太后未可冠婚之。
一百零二、劲超高屏
江都王劲捷，能超七尺屏风。
一百零三、元后燕石文兆
元后在家，尝有白燕衔白石，大如指，坠后绩筐中。后取之，石自剖为二，其中有文曰：「母天地」。后乃合之，遂复还合，乃宝录焉。后为皇后，常并置玺笥中，谓为天玺也。
一百零四、玉虎子
汉朝以玉为虎子，以为便器，使侍中执之，行幸以从。
一百零五、紫泥
中书以武都紫泥为玺室，加绿绨其上。
一百零六、日射百雉
茂陵文固阳，本琅琊人，善驯野雉为媒，用以射雉。每以三春之月，为茅障以自翳，用觟矢以射之，日连百数。茂陵轻薄者化之，皆以杂宝错厕翳障，以青州芦苇为弩矢，轻骑妖服，追随于道路，以为欢娱也。阳死，其子亦善其事，董司马好之，以为上客。
一百零七、鹰犬起石
茂陵少年李亨，好驰骏狗，逐狡兽，或以鹰鹞逐雉兔，皆为之佳名。狗则有修毫、厘睫、白望、青曹之名，鹰则有青翅、黄眸、青冥、金距之属，鹞则有从风鹞、孤飞鹞。杨万年有猛犬，名青驳，买之百金。
一百零八、长鸣鸡
成帝时，交趾、越嶲献长鸣鸡，伺鸡晨，即下漏验之，晷刻无差，鸡长鸣则一食顷不绝，长距善斗。
一百零九、陆博术
许博昌，安陵人也，善陆博。窦婴好之，常与居处。其术曰：「方畔揭道张，张畔揭道方，张究屈玄高，高玄屈究张。」又曰：「张道揭畔方，方畔揭道张，张究屈玄高，高玄屈究张。」三辅儿童皆诵之。法用六箸，或谓之究，以竹为之，长六分。或用二箸。博昌又作《大博经》一篇，今世传之。
一百一十、战假将军名
高祖与项羽战于垓下，孔将军居左，费将军居右，皆假为名。
一百一十一、东方生
东方生善啸，每曼声长啸，辄尘落帽。
一百一十二、古生杂术
京兆有古生者，学纵横、揣摩、弄矢、摇丸、樗蒲之术。为都掾史四十余年，善訑谩。二千石随以谐谑，皆握其权要，而得其欢心。赵广汉为京兆尹，下车而黜之，终于家。京师至今俳戏皆称古掾曹。
一百一十三、娄敬不易旃衣
娄敬始因虞将军请见高祖，衣旃衣，披羊裘。虞将军脱其身上衣服以衣之，敬曰：「敬本衣帛，则衣帛见。敬本衣旃，则衣旃见。今舍旃褐，假鲜华，是矫常也。」不敢脱羊裘，而衣旃衣以见高祖。


一百一十四、母嗜雕胡
会稽人顾翱，少失父，事母至孝。母好食雕胡饭，常帅子女躬自采撷。还家，导水凿川，自种供养，每有嬴储。家亦近太湖，湖中后自生雕胡，无复余草，虫鸟不敢至焉，遂得以为养。郡县表其闾舍。
一百一十五、琴弹《单鹄寡凫》
齐人刘道强，善弹琴，能作《单鹄寡凫》之弄。听者皆悲，不能自摄。
一百一十六、赵后宝琴
赵后有宝琴，曰「凤凰」，皆以金玉隐起为龙凤螭鸾、古贤列女之象。亦善为《归风》、《送远》之操。
一百一十七、邹长倩赠遗有道
公孙弘以元光五年为国士所推，上为贤良。国人邹长倩以其家贫，少自资致，乃解衣裳以衣之，释所著冠履以与之，又赠以刍一束，素丝一襚，扑满一枚，书题遗之曰：「夫人无幽显，道在则为尊。虽生刍之贱也，不能脱落君子，故赠君生刍一束。诗人所谓『生刍一束，其人如玉』。五丝为䌰，倍䌰为升，倍升为，倍为纪，倍纪为，倍为襚。此自少之多，自微至着也。类士之立功勋，效名节，亦复如之，勿以小善不足修而不为也。故赠君素丝一襚。扑满者，以土为器，以蓄钱具，其有入窍而无出窍，满则扑之。土，粗物也；钱，重货也。入而不出，积而不散，故扑之。士有聚敛而不能散者，将有扑满之败，可不诫欤？故赠君扑满一枚。猗嗟盛欤！山川阻修，加以风露。次卿足下，勉作功名。窃在下风，以俟嘉誉。」（弘答烂败不存。）
一百一十八、大驾骑乘数
汉朝舆驾祠甘泉汾阴，备千乘万骑，太仆执辔，大将军陪乘，名为大驾。司马车驾四，中道。辟恶车驾四，中道。记道车驾四，中道。靖室车驾四，中道。象车鼓吹十三人，中道。式道侯二人，驾一。（左右一人。）长安都尉四人，骑。（左右各二人。）长安亭长十人驾。（左右各五人。）长安令车驾三，中道。京兆掾史三人，驾一。（三分。）京兆尹车驾四，中道。司隶部京兆从事，都部从事别驾一车。（三分。）司隶校尉驾四，中道。廷尉驾四，中道。太仆、宗正引从事，驾四。（左右。）太常、光禄、卫尉，驾四。（三分。）太尉外部都督令史、贼曹属、仓曹属、户曹属、东曹掾、西曹掾，驾一。（左右各三。）太尉驾四，中道。太尉舍人、祭酒，驾一。（左右。）司徒列从，如太尉王公骑。（令史持戟吏亦各八人，鼓吹一部。）中护军骑，中道。（左右各三行，戟楯、弓矢、鼓吹各一部。）步兵校尉、长水校尉，驾一。（左右。）队百匹。（左右。）骑队十。（左右各五。）前军将军。（左右各二行，戟楯、刀楯、鼓吹各一部，七人。）射声、翊军校尉，驾三。（左右二行，戟楯、刀楯、鼓吹各一部，七人。）骁骑将军、游击将军，驾三。（左右二行，戟楯、刀楯、鼓吹各一部，七人。）黄门前部鼓吹，左右各一部，十三人，驾四。前黄麾骑，中道。自此分为八校。（左四右四。）护驾御史骑。（左右。）御史中丞驾一，中道。谒者仆射驾四。武刚车驾四，中道。九斿车驾四，中道。云罕车驾四，中道。皮轩车驾四，中道。闟戟车驾四，中道。鸾旗车驾四，中道。建华车驾四，中道。（左右。）虎贲中郎将车驾二，中道。护驾尚书郎三人，骑。（三分。）护驾尚书三，中道。相风乌车驾四，中道。自此分为十二校。（左右各六。）殿中御史骑。（左右。）典兵中郎骑，中道。高华，中道。罼䍐。（左右。）御马。（三分。）节十六。（左八右八。）华盖，中道。自此分为十六校。（左八右八。）刚鼓，中道，金根车。自此分为二十校，满道。左卫将军，右卫将军。华盖。（自此后糜烂不存。）
一百一十九、董仲舒天象
元光元年七月，京师雨雹。鲍敞问董仲舒曰：「雹何物也？何气而生之？」仲舒曰：「阴气胁阳气。天地之气，阴阳相半，和气周回，朝夕不息。阳德用事，则和气皆阳，建巳之月是也，故谓之正阳之月。阴德用事，则和气皆阴，建亥之月是也，故谓之正阴之月。十月阴虽用事，而阴不孤立，此月纯阴，疑于无阳，故谓之阳月，诗人所谓『日月阳止』者也。四月阳虽用事，而阳不独存，此月纯阳，疑于无阴，故亦谓之阴月。自十月已后，阳气始生于地下，渐冉流散，故言息也，阴气转收，故言消也。日夜滋生，遂至四月，纯阳用事。自四月已后，阴气始生于天上，渐冉流散，故云息也，阳气转收，故言消也。日夜滋生，遂至十月，纯阴用事。二月、八月，阴阳正等，无多少也。以此推移，无有差慝。运动抑扬，更相动薄，则熏蒿歊蒸，而风雨云雾、雷电雪雹生焉。气上薄为雨，下薄为雾，风其噫也，云其气也，雷其相击之声也，电其相击之光也。二气之初蒸也，若有若无，若实若虚，若方若圆。攒聚相合，其体稍重，故雨乘虚而坠。风多则合速，故雨大而疏。风少则合迟，故雨细而密。其寒月则雨凝于上，体尚轻微，而因风相袭，故成雪焉。寒有高下，上暖下寒，则上合为大雨，下凝为冰霰雪是也。雹，霰之流也，阴气暴上，雨则凝结成雹焉。太平之世，则风不鸣条，开甲散萌而已；雨不破块，润叶津茎而已；雷不惊人，号令启发而已；电不眩目，宣示光耀而已；雾不寒望，浸淫被泊而已；雪不封条，凌殄毒害而已。云则五色而为庆，三色而成矞；露则结味而成甘，结润而成膏。此圣人之在上，则阴阳和，风雨时也。政多纰缪，则阴阳不调。风发屋，雨溢河，雪至牛目，电杀驴马，此皆阴阳相荡，而为祲沴之妖也。」敞曰：「四月无阴，十月无阳，何以明阴不孤立，阳不独存邪？」仲舒曰：「阴阳虽异，而所资一气也。阳用事，此则气为阳；阴用事，此则气为阴。阴阳之时虽异，而二体常存。犹如一鼎之水，而未加火，纯阴也；加火极热，纯阳也。纯阳则无阴，息火水寒，则更阴矣；纯阴则无阳，加火水热，则更阳矣。然则建巳之月为纯阳，不容都无复阴也，但是阳家用事，阳气之极耳。荠夌枯，由阴杀也。建亥之月为纯阴，不容都无复阳也，但是阴家用事，阴气之极耳。荠夌始生，由阳升也。其著者，葶苈死于盛夏，款冬华于严寒，水极阴而有温泉，火至阳而有凉焰。故知阴不得无阳，阳不容都无阴也。」敞曰：「冬雨必暖，夏雨必凉，何也？」曰：「冬气多寒，阳气自上跻，故人得其暖，而上蒸成雪矣。夏气多暖，阴气自下升，故人得其凉，而上蒸成雨矣。」敞曰：「雨既阴阳相蒸，四月纯阳，十月纯阴，斯则无二气相薄，则不雨乎？」曰：「然则纯阳纯阴，虽在四月十月，但月中之一日耳。」敞曰：「月中何日？」曰：「纯阳用事，未夏至一日；纯阴用事，未冬至一日。朔旦、夏至、冬至，其正气也。」敞曰：「然则未至一日，其不雨乎？」曰：「然。颇有之，则妖也。和气之中，自生灾沴，能使阴阳改节，暖凉失度。」敞曰：「灾沴之气，其常存邪？」曰：「无也，时生耳。犹乎人四支五脏，中也有时，及其病也，四支五脏皆病也。」敞迁延负墙，俯揖而退。
一百二十、郭舍人投壶
武帝时，郭舍人善投壶，以竹为矢，不用棘也。古之投壶，取中而不求还，故实小豆于中，恶其矢跃而出也。郭舍人则激矢令还，一矢百余反，谓之为骁。言如博之掔枭于掌中，为骁杰也。每为武帝投壶，辄赐金帛。
一百二十一、象牙簟
武帝以象牙为簟，赐李夫人。
一百二十二、贾谊《鵩鸟赋》
贾谊在长沙，鵩鸟集其承尘。长沙俗以鵩鸟至人家，主人死。谊作《鵩鸟赋》，齐死生，等荣辱，以遣忧累焉。
一百二十三、金石感偏
李广与兄弟共猎于冥山之北，见卧虎焉。射之，一矢即毙。断其髑髅以为枕，示服猛也。铸铜象其形为溲器，示厌辱之也。他日，复猎于冥山之阳，又见卧虎，射之。没矢饮羽。进而视之，乃石也，其形类虎。退而更射，镞破簳折而石不伤。余尝以问杨子云，子云曰：「至诚则金石为开。」余应之曰：「昔人有游东海者，既而风恶，船漂不能制，船随风浪，莫知所之。一日一夜，得至一孤洲，其侣欢然。下石植缆，登洲煮食。食未熟而洲没，在船者斫断其缆，船复漂荡。向者孤洲乃大鱼，怒掉扬鬣，吸波吐浪而去，疾如风云。在洲死者十余人。又余所知陈缟，质木人也，入终南山采薪，还晚，趋舍未至，见张丞相墓前石马，谓为鹿也，即以斧挝之，斧缺柯折，石马不伤。此二者亦至诚也，卒有沈溺缺斧之事，何金石之所感偏乎？」子云无以应余。


一百二十四、《文木赋》
鲁恭王得文木一枚，伐以为器，意甚玩之。中山王为赋曰：「丽木离披，生彼高崖。拂天河而布叶，横日路而擢枝。幼雏羸鷇，单雄寡鴜，纷纭翔集，嘈嗷鸣啼。载重雪而梢劲风，将等岁于二仪。巧匠不识，王子见知。乃命班尔，载斧伐斯，隐若天崩，豁如地裂。华叶分披，条枝摧折。既剥既刊，见其文章。或如龙盘虎踞，复似鸾集凤翔。青緺紫绶，环璧珪璋。重山累嶂，连波迭浪。奔电屯云，薄雾浓氛。䴥宗骥旅，鸡族雉群。蠋绣鸯锦，莲藻芰文。色比金而有裕，质参玉而无分。裁为用器，曲直舒卷。修竹映池，高松植巘。制为乐器，婉转蟠䊸，凤将九子，龙导五驹。制为屏风，郁岪穹隆。制为杖几，极丽穷美。制为枕案，文章璀璨，彪炳涣汗。制为盘盂，釆玩蜘蹰。猗欤君子，其乐只且。」恭王大悦，顾盼而笑，赐骏马二匹。
一百二十五、广川王发古冢
广川王去疾，好聚亡赖少年，游猎毕弋无度，国内冢藏，一皆发掘。余所知爰猛，说其大父为广川王中尉，每谏王不听，病免归家。说王所发掘冢墓不可胜数，其奇异者百数焉。为余说十许事，今记之如左。
魏襄王冢，皆以文石为椁，高八尺许，广狭容四十人。以手扪椁，滑液如新。中有石床、石屏风，宛然周正。不见棺柩明器踪迹，但床上有玉唾壶一枚、铜剑二枚。金玉杂具，皆如新物，王取服之。
哀王冢，以铁灌其上，穿凿三日乃开。有黄气如雾，触人鼻目，皆辛苦不可入。以兵守之，七日乃歇。初至一户，无扃钥。石床方四尺，床上有石几，左右各三石人立侍，皆武冠带剑。复入一户，石扉有关钥，叩开，见棺柩，黑光照人，刀斫不入，烧锯截之，乃漆杂兕革为棺，厚数寸，累积十余重，力不能开，乃止。复入一户，亦石扉，开钥得石床，方七尺。石屏风铜帐钩一具，或在床上，或在地下，似是帐糜朽，而铜钩堕落床上。石枕一枚，尘埃朏朏，甚高，似是衣服。床左右石妇人各二十，悉皆立侍，或有执巾栉镜镊之象，或有执盘奉食之形。无余异物，但有铁镜数百枚。
魏王子且渠冢，甚浅狭，无棺柩，但有石床，广六尺，长一丈，石屏风，床下悉是云母。床上两尸，一男一女，皆年二十许，俱东首，裸卧无衣衾，肌肤颜色如生人，鬓发齿爪亦如生人。王畏惧之，不敢侵近，还拥闭如旧焉。
袁盎冢，以瓦为棺椁，器物都无，唯有铜镜一枚。
晋灵公冢，甚瑰壮，四角皆以石为玃犬捧烛，石人男女四十余，皆立侍，棺器无复形兆，尸犹不坏，孔窍中皆有金玉。其余器物，皆朽烂不可别，唯玉蟾蜍一枚，大如拳，腹空，容五合水，光润如新，王取以盛书滴。
幽王冢，甚高壮，羡门既开，皆是石垩，拨除丈余深，乃得云母，深尺余，见百余尸，纵横相枕藉，皆不朽，唯一男子，余皆女子，或坐或卧，亦犹有立者，衣服形色不异生人。
栾书冢，棺柩明器朽烂无余。有一白狐，见人惊走，左右遂击之，不能得，伤其左脚。其夕，王梦一丈夫，须眉尽白，来谓王曰：「何故伤吾左脚？」乃以杖叩王左脚。王觉，脚肿痛生疮，至死不差。
一百二十六、太液池五舟
太液池中有鸣鹤舟、容与舟、清旷舟、采菱舟、越女舟。
一百二十七、孤树池
太液池西有一池，名孤树池。池中有洲，洲上煔树一株，六十余围，望之重重如盖，故取为名。
一百二十八、昆明池舟数百
昆明池中有戈船、楼船各数百艘。楼船上建楼橹，戈船上建戈矛，四角悉垂幡旄，旍葆麾盖，照灼涯涘。余少时犹忆见之。
一百二十九、玳瑁床
韩嫣以玳瑁为床。
一百三十、书太史公事
汉承周史官，至武帝置太史公，太史公司马谈，世为太史，子迁，年十三，使乘传行天下，求古诸侯史记，续孔子古文，序世事，作传百三十卷，五十万字。谈死，子迁以世官复为太史公，位在丞相下。天下上计，先上太史公，副上丞相。太史公序事如古《春秋》法，司马氏本古周史佚后也。作《景帝本纪》，极言其短及武帝之过，帝怒而削去之。后坐举李陵，陵降匈奴，下迁蚕室。有怨言，下狱死。宣帝以其官为令，行太史公文书事而已，不复用其子孙。
一百三十一、皇太子官
皇太子官称家臣，动作称从。
一百三十二、两秋胡曾参毛遂
杜陵秋胡者，能通《尚书》，善为古隶字，为翟公所礼，欲以兄女妻之。或曰：「秋胡已经娶而失礼，妻遂溺死，不可妻也。」驰象曰：「昔鲁人秋胡，娶妻三月而游宦三年，休，还家，其妇采桑于郊，胡至郊而不识其妻也，见而悦之，乃遗黄金一镒。妻曰：『妾有夫，游宦不返，幽闺独处，三年于兹，未有被辱如今日也。』采不顾。胡惭而退，至家，问家人妻何在。曰：『行采桑于郊，未返。』既还，乃向所挑之妇也。夫妻并惭。妻赴沂水而死。今之秋胡，非昔之秋胡也。昔鲁有两曾参，赵有两毛遂。南曾参杀人见捕，人以告北曾参母。野人毛遂坠井而死，客以告平原君，平原君曰：『嗟乎，天丧予矣！』既而知野人毛遂，非平原君客也。岂得以昔之秋胡失礼，而绝婚今之秋胡哉？物固亦有似之而非者。玉之未理者为璞，死鼠未腊者亦为璞；月之旦为朔，车之辀亦谓之朔，名齐实异，所宜辨也。」


洭水出桂阳县卢聚，水出桂阳县西北上驿山卢溪，为卢溪水，东南流径桂阳县故城，谓之洭水。《地理志》曰：洭水出桂阳，南至四会是也。洭水又东南流，峤水注之，水出都峤之溪，溪水下流，历峡南出，是峡谓之贞女峡。峡西岸高岩，名贞女山。山下际有石，如人形，高七尺，状如女子，故名贞女峡。古来相传，有数女取螺于此，遇风雨昼晦，忽化为石。斯诚巨异，难以闻信。但启生石中，挚呱空桑，抑斯类矣。物之变化，宁以理求乎？溪水又合洭水。洭水又东南入阳山县，右合涟口，水源出县西北百一十里石塘村，东南流，水侧有豫章木，本径可二丈，其株根犹存，伐之积载，而斧迹若新。羽族飞翔不息，其旁众枝，飞散远集，乡亦不测所如，惟见一枝，独在含洭水矣。涟水东南流注于洭。洭水又东南流，而右与斟水合。水导源近出东岩下，穴口若井，一日之中，十溢十竭，信若潮流，而注洭水。洭水又南径阳山县故城西，耆旧传曰：往昔县长临县，辄迁擢超级，太史径观言势使然。掘断连冈，流血成川，城因倾阤，遂即倾败。阁下大鼓，飞上临武，乃之桂阳，追号圣鼓，自阳山达乎桂阳之武步驿，所至循圣鼓道也。其道如堑，迄于鼓城矣。洭水又径阳山县南，县故含洭县之桃乡，孙皓分立为县也。洭水又东南流也。东南过含洭县，应劭曰：洭水东北入沅。瓒注《汉书》，沅在武陵，去洭远，又隔湘水，不得入沅。洭水东南，左合翁水。水出东北利山湖，湖水广圆五里，洁逾凡水，西南流注于洭，谓之翁水口。口已下，东岸有圣鼓杖，即阳山之鼓杖也。横在川侧，虽冲波所激，未尝移动。百鸟翔鸣，莫有萃者。船人上下，以篙撞者，辄有疟疾。洭水又东南，左合陶水，水东出尧山。山盘纡数百里，有赭岩迭起，冠以青林，与云霞乱采。山上有白石英，山下有平陵，有大堂基，耆旧云，尧行宫所。陶水西径县北，右注洭水。洭水又径含洭县西。王歆《始兴记》曰：县有白鹿城，城南有白鹿冈。咸康中，郡民张鲂为县，有善政，白鹿来游，故城及冈并即名焉。
南出洭浦关，为桂水。
关在中宿县。洭水出关，右合溱水，谓之洭口。《山海经》谓之湟水。
徐广曰：湟水一名洭水，出桂阳，通四会，亦曰洭水也。汉武帝元鼎元年，路博德为伏波将军，征南越，出桂阳，下湟水，即此水矣。桂水其别名也。深水出桂阳卢聚，吕忱曰：深水，一名邃水，导源卢溪，西入营水，乱流营波，同注湘津。许慎云：深水出桂阳南平县也。《经》书桂阳者，县本隶桂阳郡，后割瞩始兴。县有卢溪、卢聚山，在南平县之南，九疑山东也。
西北过零陵营道县南，又西北过营浦县南，又西北过泉陵县，西北七里至燕室，邪入于湘。
水上有燕室丘，亦因为聚名也。其下水深不测，号曰龙渊。钟水出桂阳南平县都山，北过其县东，又东北过宋渚亭，又北过钟亭，与漼水合。
都山即都庞之峤，五岭之第三岭也。钟水即峤水也。庾仲初曰：峤水南入始兴溱水，注于海。北入桂阳，湘水注于江是也。漼水，即桂水也。漼、桂声相近，故字随读变，《经》仍其非矣。桂水出桂阳县北界山，山壁高耸，三面特峻，石泉悬注，瀑布而下。北径南平县，而东北流届钟亭，右会钟水，通为桂水也。故应劭曰：桂水出桂阳，东北入湘。
又北过魏宁县之东，魏宁，故阳安也。晋太康元年改曰晋宁。县在桂阳郡东，百二十里。县南、西二面，阻带清溪，桂水无出县东理，盖县邑流移，今古不同故也。又北入于湘。
耒水出桂阳郴县南山。
耒水发源出汝城县东乌龙白骑山，西北流径其县北，西流三十里，中有十四濑，各数百步，濬流奔急，竹节相次，亦为行旅溯涉之艰难也。又西北径晋宁县北，又西，左合清溪水口，水出县东黄皮山，西南流历县南，又西北注于耒水。汝城县在郡东三百余里，山又在县东，耒水无出南山理也。又北过其县之西，县有渌水，出县东侠公山。 西北流，而南屈注于耒，谓之程乡溪。郡置酒官，酝于山下，名曰程酒，献同酃也。耒水又西，黄水注之。水出县西黄岑山，山则骑田之峤，五岭之第二岭也。黄水东北流。按盛弘之云：众山水出注于大溪，号曰横流溪。溪水甚小，冬夏不干，俗亦谓之为贪泉，饮者辄冒于财贿，同于广州石门贪流矣。廉介为二千石，则不饮之。昔吴隐之挹而不乱，贪岂谓能渝其贞乎？盖亦恶其名也。刘澄之谓为一涯溪，通四会，殊为孟浪而不悉也。庾仲初云：峤水南入始兴溱水，注海。即黄岑水入武溪者也。北水入桂阳湘水，注于大江，即是水也。右则千秋水注之。水出西南万岁山，山有石室，室中有钟乳。山上悉生灵寿木，溪下即千秋水也。水侧民居，号万岁村。其水下合黄水，黄水又东北径其县东，右合除泉水。水出县南湘陂村，村有圆水，广圆可二百步，一边暖，一边冷。冷处极清绿，浅则见石，深则见底。暖处水白且浊，玄素既殊，凉暖亦异，厥名除泉，其犹江乘之半汤泉也。水盛则泻黄溪，水耗则津径辍流。郴，旧县也，桂阳郡治也，汉高帝二年分长沙置。《地理志》曰：桂水所出，因以名也。王莽更名南平，县曰宣风。项羽迁义帝所筑也。县南有义帝冢，内有石虎，因呼为白虎郡。《东观汉记》曰：茨充，字子河，为桂阳太守，民惰懒，少粗履，足多剖裂，茨教作履。今江南知织履，皆充之教也。黄溪东有马岭山，高六百余丈，广圆四十许里。汉末，有郡民苏眈，栖游此山。《桂阳列仙传》云：眈，郴县人。少孤，养母至孝。言语虚无，时人谓之痴。常与众儿共牧牛，更直为帅，录牛无散。每至眈为帅，牛辄徘徊左右，不逐自还。众儿曰：汝直，牛何道不走耶？眈曰：非汝曹所知。即面辞母云：受性应仙，当违供养。涕泗。又说：年将大疫，死者略半。穿一井饮水，可得无恙。如是有哭声甚哀。后见眈乘白马，还此山中，百姓为立坛祠，民安岁登，民因名为马岭山。黄水又北流注于耒水，谓之郴口。耒水又西径华山之阴，亦曰华石山，孤峰特耸，枕带双流。东则黄溪、耒水之交会也。耒水东流沿注，不得北过其县西也。两岸连山，石泉悬溜，行者辄徘徊留念，情不极已也。
又北过便县之西，县故惠帝封长沙王子吴浅为侯国，王莽之便屏也。县界有温泉水，在郴县之西北，左右有田数千亩，资之以溉。常以十二月下种，明年三月谷熟，度此水冷，不能生苗。温水所溉，年可三登。其余彼散流，入于耒水也。又西北过耒阳县之东，耒阳，旧县也，盖因水以制名。王莽更名南平亭。东傍耒水，水东肥南，有郡故城。县有溪水，东出侯计山，其水清辙，冬温夏冷。西流谓之肥川。川之北有卢塘。塘他八顷，其深不测，有大鱼常至，五月辄一奋跃，水涌数丈，波襄四陆，细鱼奔迸，随水登岸，不可胜计。又云：大鱼将欲鼓作，诸鱼皆浮聚。水侧注。西北径蔡洲，洲西即蔡伦故宅，傍有蔡子池。伦，汉黄门，顺帝之世，捣故鱼网为纸，用代简素，自其始也。
又北过酃县东，县有酃湖，湖中有洲，洲上民居，彼人资以给酿，酒甚醇美，谓之酃酒，岁常贡之。湖边尚有酃县故治，西北去临承县十五里。从省隶。《十二州志》曰：大别水南出耒阳县太山，北至酃县入湖也。
北入于湘。
耒水西北至临承县，而右注湘水，谓之耒口也。
洣水出荼陵县上乡，西北过其县西，水出江州安成郡广兴县太平山，西北流，径荼陵县之南。汉武帝元朔四年，封长沙定王子节侯訢之邑也。王莽更名声乡矣。洣水又屈而过其县，西北流注也。《地理志》谓之泥水者也。
又西北过攸县南，攸水出东南安成郡安复县封侯山，西北流径其县北，县北带攸溪，盖即溪以名县也。汉武帝元朔四年，封长沙定王子则为攸舆侯，即《地理志》所谓攸县者也。攸水又西南流入荼陵县，入于洣水也。
又西北过阴山县南，县本阳山县也，县东北犹有阳山故城，即长沙孝王子宗之邑也。言其势王，故堑山堙谷，改曰阴山县。县上有容水，自侯昙山下注洣水，谓之容口。水有大穴，容一百石，水出于此，因以名焉。洣水又西北径其县东，又西径历口。县有历水，下注洣，谓之历口。洣水又西北，与洋湖水会。水出县西北乐薮冈下洋湖，湖去冈七里，湖水下注洣，谓之洋湖口。洣水东北有峨山，县东北又有武阳龙尾山，并仙者羽化之处。上有仙人及龙马迹，于其处得遗咏，虽神栖白云，属想芳流，藉念泉乡，遗咏在兹。览其余诵，依然息远，匪直邈想霞踪，爱其文咏可念，故端犊抽札，以诠其咏。其略曰：登武阳，观乐薮，峨岭千蕤洋湖口，命蜚螭，驾白驹，临天水，心踟蹰，千载后，不知如。盖胜赏神乡，秀情超拔矣。又西北入于湘。
流水出醴陵县东漉山，西过其县南，醴陵县，高后四年，封长沙相侯越为国。县南临渌水，水东出安城乡翁陵山。余谓漉、渌声相近，后人藉便，以渌为称，虽翁陵名异，而即麓是同。屈从县西，西北流至流浦，注入于湘。浏水出临湘县东南浏阳县，西北过其县，东北与涝水合。浏水出县东江州豫章县首裨山，导源西北流，径其县南，县凭溪以即名也。又西北注于临湘县也。
西入于湘。
水出豫章艾县，《春秋左氏传》曰：吴公子庆忌谏夫差，不纳，居于艾是也。王莽更名治翰。
西过长沙罗县西，罗子自枝江徙此，世犹谓之为罗侯城也。水又西流，积而为陂，谓之町湖也。又西至累石山，入于湘水。累石山在北，亦谓之五木山，山方尖如五木状，故俗人藉以名之。山在罗口北。水又在罗水南，流注于湘，谓之东町口者也。
赣水出豫章南野县西，北过赣县东，《山海经》曰：赣水出聂都山，东北流注于江，入彭泽西也。班固称南野县，彭水所发，东入湖汉水。庾仲初谓大庾峤水，北入豫章，注于江者也。《地理志》曰：豫章水出赣县西南，而北入江。盖控引众流，总成一川，虽称谓有殊，言归一水矣。故《后汉郡国志》曰：赣有豫章水。雷次宗云：似因此水为其地名。虽十川均流，而此源最远，故独受名焉。刘澄之曰：县东南有章水，西有贡水，县治二水之间。二水合赣字，因以名县焉。是为谬也，刘氏专以字说水，而不知远失其实矣。豫章水导源东北流，径南野县北。赣川石阻，水急行难。倾波委注，六十余里，又北径赣县东，县即南康郡治，晋太康五年分庐江立。豫章水右会湖汉水，水出雩都县，导源西北流，径金鸡石，其石孤竦临川，耆老云：时见金鸡出于石上，故石取名焉。湖汉水又西北径赣县东，西入豫章水也。
又西北过庐陵县西，庐陵县，即王莽之桓亭也。《十三州志》称：庐水西出长沙安成县。武帝元光六年，封长沙定王子刘苍为侯国，即王莽之用成也。吴宝鼎中立，以为安成郡，东至庐陵入湖汉水也。
又东北过石阳县西，汉和帝水平九年，分庐陵立。汉献帝初平二年，吴长沙桓王立庐陵郡，治此。豫章水又径其郡南，城中有井，其水色半清半黄，黄者如灰汁，取作饮粥，悉皆金色，而甚芬香。
又东北过汉平县南，又东北过新淦县西，牵水西出宜春县，汉武帝元光六年，封长沙定王子刘成为侯国，王莽之修晓也。牵水又东径吴平县，旧汉平也，晋太康元年改为吴平矣。牵水又东径新淦县，即王莽之偶亭，而注于豫章水。湖汉及赣，并通称也。又淦水出其县下，注于赣水。
又北过南昌县西，旺水出南城县，西北流径南昌县南，西注赣水。又有浊水注之，水出康乐县，故阳乐也。浊水又东径望蔡县，县因汝南上蔡民萍居此土，晋太康元年，改为望蔡县。浊水又东径建成县，汉武帝元光四年，封长沙定王子刘拾为侯国。王莽更名之曰多聚也。县出然石，《异物志》曰：石色黄白而理疏，以水灌之便热，以鼎著其上，炊足以熟。置之则冷，灌之则热，如此无穷。元康中，雷孔章入洛，赍石以示张公。张公曰：此谓然石。于是乃知其名。浊水又东至南昌县，东流入于赣水。赣水又历白社西，有徐孺子墓。吴嘉禾中，太守长沙徐熙于墓隧种松，太守南阳谢景于墓侧立碑。永安中，太守梁郡夏侯嵩于碑傍立恩贤亭。松大合抱，亭世修治，至今谓之聘君亭也。赣水又北历南塘，塘之东有孺子宅，际湖南小洲上。孺子名稚，南昌人，高尚不仕。太尉黄琼辟，不就。桓帝问尚书令陈蕃：徐稚，袁闳谁为先后？蕃答称：袁生公族，不镂自雕。至于徐稚，杰出薄域，故宜为先。桓帝备礼征之，不至。太原郭林宗有母忧，稚往吊之，置生刍于庐前而去。众不知其故，林宗曰：必孺子也。《诗》云：生刍一束，其人如玉。吾无德以堪之。年七十二，卒。赣水又径谷鹿洲，即蓼子洲也，旧作大艑处。赣水又北径南昌县故城西，于春秋属楚，即令尹子荡师于豫章者也，秦以为庐江南部。汉高祖六年，始命陈婴定豫章置南昌县，以为豫章郡治，此即陈婴所筑也。王莽更名县曰宜善，郡曰九江焉：刘歆云：湖汉等九水入彭蠡，故言九江矣，陈蕃为太守，署徐稚为功曹。蕃在郡，不接宾客，惟稚来，特设一榻，去则悬之，此即悬榻处也。建安中，更名西安，晋又名为豫章。城之南门曰松阳门，门内有樟树，高七丈五尺，大二十五围，枝叶扶疏，垂荫数亩。应劭《汉官仪》曰：豫章樟树生庭中，故以名郡矣。此树尝中枯，逮晋永嘉中，一旦更茂，丰蔚如初，咸以为中宗之祥也。《礼斗威仪》曰：君政讼平，豫樟常为生。太兴中，元皇果兴大业于南。故郭景纯《南部赋》云：弊樟擢秀于祖邑是也。以宣王祖为豫章故也。赣水北出，际西北历度支步，是晋度支校尉立府处，步即水渚也。赣水又径郡北，为津步，步有故守贾萌庙，萌与安侯张普争地，为普所害，即日灵见津渚，故民为立庙焉。水之西岸有盘石，谓之石头，津步之处也。西行二十里曰散原山，叠嶂四周，杳邃有趣。晋隆安末，沙门竺昙显建精舍于山南，僧徒自远而至者相继焉。西北五六里，有洪井，飞流悬注，其深无底，旧说洪崖先生之井也。北五六里有风雨池，言山高濑激，激著树木，罪散远洒若雨。西有鸾冈，洪崖先生乘鸾所憩泊也。冈西有鹄岭，云王子乔控鹄所径过也。有二崖，号曰大萧、小萧，言萧史所游萃处也，雷次宗云：此乃系风捕影之论。据实本所未辨，聊记奇闻，以广井鱼之听矣。又按谢庄诗，庄常游豫章，观井赋诗。言鸾冈四周有水，谓之鸾陂。似非虚论矣。东大湖十里二百二十六步，北与城齐，南缘回折至甫塘，本通章江，增减与江水同。汉永元中，太守张躬筑塘以通南路，兼遏此水。冬夏不增减，水至清深，鱼甚肥美。每于夏月，江水溢塘而过，民居多被水害。至宋景平元年，太守蔡君西起堤，开塘为水门，水盛旱则闭之，内多则泄之。自是居民少患矣。赣水又东北径王步，步侧有城，云是孙奋为齐王镇此，城之。今谓之王步，盖齐王之渚步也。郡东南二十余里，又有一城，号曰齐王城。筑道相通，盖其离宫也。赣水又北径南昌左尉廨西，汉成帝时，九江梅福为南昌尉，居此。后福一旦舍妻子，去九江，传云得仙。赣水又北径龙沙西，沙甚洁白，高峻而阤，有龙形，连亘五里中，旧俗九月九日升高处也。昔有人于此沙得故冢刻砖，题云：西去江七里半，筮言其吉，卜言其凶。而今此冢垂没于水，所谓筮短龟长也。赣水又径椒丘城下，建安四年，孙策所筑也。赣水又历钓圻邸阁下。度支校尉治，太尉陶侃移置此也。旧夏月，邸阁前洲没，去浦远，景平元年，校尉豫章因运出之力，于渚次聚石为洲，长六十余丈。洲里可容数十舫。赣水又北径阳县，王莽之豫章县也。余水注之。永东出余汗县，王莽名之曰治干也。余水北至阳县注赣水。赣水又与鄱水合，水出鄱阳县东，西径其县南武阳乡也。地有黄金采，王莽改曰乡亭。孙权以建安十五年，分为鄱阳郡。鄱水又西流，注于赣。又有缭水入焉。其水导源建昌县，汉元帝永光二年分海昏立。缭水东径新吴县，汉中平中立。缭水又径海昏县。王莽更名宜生。谓之上缭水，又谓之海昏江，分为二水。县东津上有亭，为济渡之要。其水东北径昌邑城，而东出豫章大江，谓之慨口。昔汉昌邑王之封海昏也，每乘流东望，辄愤慨而还，世因名焉。其一水枝分别注，入于循水也。
又北过彭泽县西，循水出艾县西，东北径豫宁县，故西安也，晋太康元年更从今名。循水又东北径永循县，汉灵帝中平二年立。循水又东北注赣水，其水总纳十川，同臻一渎，俱注于彭蠡也。北入于江。
大江南，赣水总纳洪流，东西四十里，清潭远涨，绿波凝净，而会注于江川。
庐江水出三天子都，北过彭泽县西，北入于江。
《山海经》三天子都，一曰天子鄣。王彪之《庐山赋叙》曰：庐山，彭泽之山也。虽非五岳之数，穹隆嵯峨，实峻极之名山也。孙放《庐山赋》曰：寻阳郡南有庐山，九江之镇也。临彭蠡之泽，接平敞之原。《开山图》曰：山四方，周四百余里，叠鄣之岩万仞，怀灵抱异，苞诸仙迹。《豫章旧志》曰：庐俗，字君孝，本姓匡，父东野王，共鄱阳令吴芮佐汉定天下而亡。汉封俗于阳，曰越庐君。俗兄弟七人皆好道术，遂寓精于宫庭之山。故世谓之庐山。汉武帝南巡，睹山以为神灵，封俗大明公远法师。《庐山记》曰：殷、周之际，匡俗先生，受道仙人，共游此山，时人谓其所止为神仙之庐，因以名山矣。又按周景式曰：庐山匡俗，字子孝，本东里子，出周武王时，生而神灵，屡逃征聘，庐于此山，时人敬事之。俗后仙化，空庐犹存，弟子睹室悲哀，哭之旦暮，事同乌号。世称庐君，故山取号焉。斯耳传之谈，非实证也。故《豫章记》以庐为姓，因庐以氏，周氏远师，或托庐慕为辞，假凭庐以托称。二证既违，二情互爽。按《山海经》创之大禹，记录远矣。故《海内东经》曰：庐江出三天子都，入江彭泽西，是曰庐江之名，山水相依，互举殊称，明不因匡俗始，正是好事君子，强引此类，用成章句耳。又按张华《博物志。曹著传》，其神自云姓徐，受封庐山。后吴猛经过，山神迎猛，猛语曰：君王此山，近六百年，符命已尽，不宜久居，非据。猛又赠诗云：仰瞩列仙馆；俯察王神宅，旷载畅幽怀，倾盖付三益。此乃神道之事，亦有换转，理难详矣。吴猛，隐山得道者也。《寻阳记》曰：庐山上有三石梁，长数十丈，广不盈尺，杳然无底。吴猛将弟子登山，过此梁，见一翁坐桂树下，以玉杯承甘露浆与猛。又至一处，见数人，为猛设玉膏。猛弟子窈一宝，欲以来示世人，梁即化如指，猛使送宝还，手牵弟子，令闭眼相引而过。其山川明净，风泽清旷，气爽节和，土沃民逸。嘉遁之士，继响窟岩。龙潜风采之贤，往者忘归矣。秦始皇、汉武帝及太史公司马迁咸升其岩，望九江而眺钟、彭焉。庐山之北有石门水，水出岭端，有双石高竦，其状若门，因有石门之目焉。水导双石之中，悬流飞瀑，近三百许步，下散漫十许步，上望之连天，若曳飞练于霄中矣。下有磐石，可坐数十人。冠军将军刘敬宣，每登陟焉。其水历涧，径龙泉精舍南。太元中，沙门释慧远所建也。其水下入江。南岭，即彭蠡泽西天子鄣也。峰隥险峻，人迹罕及。岭南有大道，顺山而下，有若画焉。传云匡先生所通至江道。岩上有宫殿故基者三，以次而上，最上者极于山峰。山下又有神庙，号曰宫亭庙，故彭湖亦有宫亭之称焉。余按《尔雅》云：大山曰宫。宫之为名，盖起于此，不必一由三宫也。山庙甚神，能分风擘流，住舟遣使，行旅之人，过必敬祀而后得去。故曹毗咏云：分风为贰，擘流为两。昔吴郡太守张公直自守征还，道由庐山。子女观祠，婢指女戏妃像人。其妻夜梦致聘，怖而遽发，明引中流，而船不行。合船惊惧，曰：爱一女而合门受祸也。公直不忍，遂令妻下女于江。其妻布席水上，以其亡兄女代之，而船得进。公直方知兄女，怒妻曰：吾何面目于当世也。复下己女于水中。将渡，遥见二女于岸侧，傍有一吏立，曰：吾庐君主簿，敬君之义，悉还二女。故于宝书之于感应焉，山东有石镜，照水之所出。有一圆石，悬崖明净，照见人形。晨光初散，则延曜入石，豪细必察，故名石镜焉。又有二泉，常悬注，若白云带山。《庐山记》曰：白水在黄龙南，即瀑布也。水出山腹，挂流三四百丈，飞湍林表，望若悬素。注处悉成巨并，其深不测。其永下入江渊。庐山之南，有上霄石，高壁缅然，与霄汉连接。秦始皇三十六年，叹斯岳远，遂记为上霄焉。上霄之南，大禹刻石志其丈尺里数，今犹得刻石之号焉。湖中有落垦石，周回百分步，高五丈，上生竹木。传曰：有星坠此，因以名焉。又有孤石，介立大湖中，周回一里，竦立百丈，矗然高峻，特为瑰异。上生林木，而飞禽罕集，言其上有玉膏可采，所未详也。春旧云：昔禹治洪水至此，刻石纪功，或言秦始皇所勒，然岁月已久，莫能合辨之也。


圣水出上谷，故燕地，秦始皇二十三年，置上谷郡。王隐《晋书地道志》曰：郡在谷之头，故因以上谷名焉。王莽更名朔调也。水出郡之西南圣水谷，东南流径大防岭之东首，山下有石穴，东北洞开，高广四五丈，入穴转更崇深，穴中有水。耆旧传言，昔有沙门释惠弥者，好精物隐，尝篝火寻之，傍水入穴三里，有余穴分为二：一穴殊小，西北出，不知趣诣；一穴西南出，入穴经五六日方还，又不测穷深。其水夏冷冬温，春秋有白鱼出穴，数日而返，人有采捕食者，美珍常味，盖亦丙穴嘉鱼之类也。是水东北流入圣水。圣水又东径玉石山，谓之玉石口，山多珉玉、燕石，故以玉石名之。其水伏流里余，潜源东出，又东。颓波泻涧，一丈有余，屈而南流也。
东过良乡县南，圣水南流，历县西转，又南径良乡县故城西，王莽之广阳也，有防水注之，水出县西北大防山南，而东南流径羊头阜下，俗谓之羊头溪。其水又东南流，至县东入圣水。圣水又南与乐水合，水出县西北大防山南，东南流，历县西而东南流注圣水。圣水又东径其县故城南，又东径圣聚南，盖藉水而怀称也。又东与侠河合，水出良乡县西甘泉原东谷，东径西乡县故城北，王莽之移风也，世谓之都乡城。案《地理志》，涿郡有西乡县而无都乡城，盖世传之非也。又东径良乡城南，又东北注圣水，世谓之侠活河，又名之曰非理之沟也。
又东过阳乡县北，圣水自涿县东与桃水合，水首受涞水于徐城东南良乡，西分垣水，世谓之南沙沟，即桃水也。东径逎县北，又东径涿县故城下与涿水合，世以为涿水，又亦谓之桃水，出涿县故城西南奇沟东八里大坎下，数泉同发，东径桃仁墟北，或曰因水以名墟，则是桃水也，或曰终仁之故居，非桃仁也。余案《地理志》，桃水上承涞水，此水所发，不与《志》同，谓终为是。又东北与乐堆泉合，水出堆东，东南流注于涿水。涿水又东北径涿县故城西注于桃。应劭曰：涿郡，故燕，汉高帝六年置，其南有涿水郡，盖氏焉。阚駰亦言是矣。今于涿城南无水以应之，所有惟西南有是水矣。应劭又云：涿水出上谷涿鹿县，余案涿水自涿鹿东注漯水。漯水东南径广阳郡与涿郡分水，汉高祖六年，分燕置涿郡，涿之为名；当受涿水通称矣，故郡、县氏之。但物理潜通，所在分发，故在匈奴为涿耶水，山川阻阔，并无沿注之理，所在受名者，皆是经隐显相关，遥情受用，以此推之，事或近矣，而非所安也。桃水又东径涿县故城北，王莽更名垣翰，晋大始元年，改曰范阳郡。今郡理涿县故城，城内东北角有晋康王碑，城东有范阳王司马虓庙碑。桃水又东北与垣水会，水上承涞水，于良乡县分桃水，世谓之北沙沟。故应劭曰：垣水出良乡，东径垣县故城北。《史记音义》曰：河间有武垣县，涿有垣县。汉景帝中三年，封匈奴降王赐为侯国，王莽之垣翰亭矣，世渭之顷城，非也。又东径顷，亦地名也，故有顷上言，世名之顷前河。又东，洛水注之，水上承鸣泽渚，渚方十五里。汉武帝元封四年，行幸鸣泽者也。服虔曰：泽名，在逎县北界。即此泽矣。西则独树水注之，水出逎县北山，东入渚。北有甘泉水注之，水出良乡西山，东南径西乡城西，而南注鸣泽渚。渚水东出为洛水，又东径西乡城南，又东径垣县而南入垣水。垣水又东径涿县北，东流注于桃。故应劭曰：垣水东入桃。阚駰曰：至阳乡注之。今案经脉而不能届也。桃水东径阳乡，东注圣水。圣水又东，广阳水注之，水出小广阳西山，东径广阳县故城北；又东，福禄水注焉。水出西山，东南径广阳县故城南，东入广阳水，乱流东南至阳乡县，右注圣水。圣水又东南径阳乡城西，不径其北矣。县，故涿之阳亭也。《地理风俗记》曰：涿县东五十里有阳乡亭，后分为县。王莽时，更名章武，即长乡县也。案《太康地记》，涿有长乡而无阳乡矣。圣水又东径长兴城南，又东径方城县故城北.李牧伐燕取方城是也，魏封刘放为侯国。圣水又东，左会白祀沟，沟水出广阳县之娄城东，东南流，左合娄城水，水出平地。导源东南流，右注白祀水，乱流东南径常道城西。故乡亭也，西去长乡城四十里，魏少帝璜甘露三年所封也。又东南入圣水。圣水又东南径韩城东。《诗。韩奕章》曰：溥彼韩城，燕师所完，王锡韩侯，其追其貊，奄受北国。郑玄曰：周封韩侯，居韩城为侯伯，言为猃夷所逼，稍稍东迁也。王肃曰：今涿郡方城县有韩侯城，世谓之寒号城，非也。圣水又东南流，右会清淀水，水发西淀，东流注圣水，谓之刘公口也。
又东过安次县南，东入于海。
圣水又东径勃海安次县故城南。汉灵帝中平三年，封荆州刺史王敏为侯国。又东南流注于巨马河而不达于海也。
巨马河出代郡广昌县涞山，即涞水也，有二源，俱发涞山，东径广昌县故城南，王莽之广屏矣，魏封乐进为侯国。滦水又东北径西射鱼城东南而东北流；又径东射鱼城南，又屈径其城东。《竹书纪年》曰：荀瑶伐中山取穷鱼之丘。穷、射字相类，疑即此城也，所未详矣。涞水又径三女亭西，又径楼亭北，左属白涧溪，水有二源，合注一川，川石皓然，望同积雪，故以物色受名。其水又东北流，谓之石槽水，伏流地下，溢则通津委注，谓之白涧口。涞水又东北，桑谷水注之，水南发桑溪，北注涞水。涞水又北径小黉东，又东径大黉南，盖霍原隐居教授处也。徐广云：原隐居广阳山，教授数千人，为王浚所害，虽千古世悬，犹表二黉之称，既无碑颂，竟不知定谁居也。涞水又东北历紫石溪口与紫水合，水北出圣人城北大亘下，东南流，左会磊砢溪水，盖山崩委涧，积石沦隍，故溪涧受其名矣。水出东北，西南流注紫石溪水。紫石溪水又径圣人城东，又东南，右会檐车水，水出檐车硎，东南流径圣人城南，南流注紫石水，又南注于涞水。涞水又东南径榆城南，又屈径其城东，谓之榆城河。涞水又南径藏刀山下，层岩壁立，直上干霄，远望崖侧，有若积刀，镮镮相比。咸悉西首。涞水东径徐城北，故渎出焉，世谓之沙沟水。又东，督亢沟出焉。一水东南流，即督亢沟也；一水西南出，即涞水之故渎矣。水盛则长津宏注，水耗则通波潜伏，重源显于逎县，则旧川矣。
东过逎县北，涞水上承故渎于县北垂，重源再发，结为长潭，潭广百许步，长数百步，左右翼带涓流，控引众水，自成渊渚。长川漫下十许里，东南流径逎县故城东。汉景帝中三年，以封匈奴降王隆疆为侯国，王莽更名逎屏也。谓之巨马河，亦曰渠水也。又东南流，袁本初遣别将崔巨业攻固安不下，退还，公孙瓒追击之于巨马水，死者六七千人，即此水也。又东南径范阳县故城北，易水注之。
又东南过容城县北，巨马水又东，郦亭沟水注之，水上承督亢沟水于逎县东，东南流，历紫渊东。余六世祖乐浪府君，自涿之先贤乡爰宅其阴，西带巨川，东翼兹水，枝流津通，缠络墟圃，匪直田渔之赡可怀，信为游神之胜处也。其水东南流，又名之为郦亭沟。其水又西南转，历大利亭南入巨马水。又东径容城县故城北。又东，督亢沟水注之，水上承涞水于涞谷，引之则长津委注，遏之则微川辍流，水德含和，变通在我。东南流径逎县北，又东径涿县郦亭楼桑里南，即刘备之旧里也。又东径督亢泽，泽苞方城县，县故属广阳，后隶于涿。《郡国志》曰：县有督亢亭。孙畅之《述画》有《督亢地图》，言燕太子丹使荆轲赍入秦，秦王杀轲，图亦绝灭。《地理书上古圣贤冢地记》曰，督亢地在涿郡。今故安县南有督亢陌，幽州南界也。《风俗通》曰：沆，漭也。言乎淫淫漭漭，无崖际也。沆泽之无水，斥卤之谓也。其水自泽枝分，东径涿县故城南，又东径汉侍中卢植墓南，又东，散为泽渚，督亢泽也。北屈注于桃水。督亢水又南，谓之白沟水，南径广阳亭西，而南合枝沟，沟水西受巨马河，东出为枝沟，又东注白沟，白沟又南，入于巨马河。巨马河又东南径益昌县，护淀水右注之，水上承护陂于临乡县故城西，东南径临乡城南，汉封广阳顷王千云为侯国。《地理风俗记》曰：方城南十里有临乡城，故县也。淀水又东南径益昌县故城西，南入巨马水。巨马水东径益昌县故城南，汉封广阳顷王子婴为侯国，王莽之有秩也。《地理风俗记》曰：方城县东八十里有益昌城，故县也。又东，八丈沟水注之，水出安次县东北平地，东南径安次城东，东南径泉州县故城西，又南，右合滹沱河枯沟，沟自安次西北，东径常道城东、安次县故城西，晋司空刘琨所守以拒石勒也。又东南至泉州县西南，东入八丈沟，又南入巨马河，乱流东注也。
又东过勃海东平舒县北，东入于海。
《地理志》曰：涞水东南至容城入于河。河，即濡水也，盖互以明会矣。巨马水于平舒城北，南入于滹沱，而同归于海也。


淹水出越巂遂久县徼外，吕忱曰：淹水，一曰复水也。
东南至青蛉县。
县有禺同山，其山神有金马、碧鸡，光景倏忽，民多见之。汉宣帝遣谏大夫王褒祭之，欲至其鸡、马，褒道病而卒，是不果焉。王褒《碧鸡颂》曰：敬移金精神马，缥缥碧鸡。故左太冲《蜀都赋》曰：金马骋光而绝影，碧鸡倏忽而耀仪。又东过姑复县南，东入于若水。
淹水径县之临池泽，而东北径云南县西，东北注若水也。益州叶榆河，出其县北界，屈从县东北流，县故滇池叱榆之国也，汉武帝元封二年，使唐蒙开之，以为益州郡。郡有叶榆县，县西北八十里，有吊鸟山，众鸟千百为群，其会呜呼啁哳，每岁七八月至，十六七日则止。
一岁六至，雉雀来吊，夜燃火伺取之。其无嗉不食，似特悲者，以为义鸟，则不取也。俗言凤凰死于此山，故众鸟来吊，因名吊鸟。县之东有叶榆泽，叶榆水所钟而为此川薮也。
过不韦县，县故九隆哀牢之国也。有牢山，其先有妇人，名沙壹，居于牢山。捕鱼水中，触沉木，若有感，因怀孕，产十子。后沉木化为龙出水，九子惊走。小子不能去，背龙而坐，龙因舐之。其母鸟语，谓背为九，谓坐为隆，因名为九隆。及长，诸兄遂相共推九隆为王。后牢山下，有一夫一妇，生十女，九隆皆以为妻，遂因孳育，皆画身像龙文，衣皆著尾。九隆死，世世不与中国通。汉建武二十三年，王遣兵来，乘革船南下，攻汉鹿茤民。鹿茤民弱小，将为所擒，于是天大震雷疾雨，南风漂起，水为逆流，波涌二百余里，革船沉没，溺死数千人。后数年，复遣六王，将万许人攻鹿茤。鹿茤王与战，杀六王，哀牢耆老共埋之。其夜，虎掘而食之。明旦，但见骸骨，惊怖引去。乃惧，谓其耆老小王曰：哀牢犯徼，自古有之。今此攻鹿爹，辄被天诛。中国有受命之王乎？何天祐之明也。即遣使诣越巂奉献。求乞内附，长保塞徼。汉明帝水平十二年，置为永昌郡。郡治不韦县，盖秦始皇徙吕不韦子孙于此，故以不韦名县。北去叶榆六百余里，叶榆水不径其县，自不韦北注者，卢仓禁水耳。叶榆水自县南，径遂久县东，又径姑复县西，与淹水合。又东南径永昌邪龙县，县以建兴三年，刘禅分隶云南，于不韦县为东北。
东南出益州界，叶榆水自邪尤县东南，径秦臧县，甫与濮水同注滇池泽于连然、双柏县也。叶榆水自泽，又东北径滇池县南，又东径同并县南，又东径漏江县，伏流山下，复出蝮口，谓之漏江。左恩《蜀都赋》曰：漏江袱流溃其阿，汩若汤谷之扬涛，沛若蒙汜之涌波。诸葛亮之平南中也，战于是水之南。叶榆水又径贲古县北，东与盘江合。盘水出律高县东南盢町山，东径梁水郡北，责古县南。水广百余步，深处十丈，甚有瘴气。朱褒之反，李恢追至盘江者也。建武十九年，伏彼将军马援上言，从贲泠出贲古，击益州。臣所将骆越万余人，便习战斗者二千兵以上，弦毒矢利，以数发，矢注如雨，所中辄死。愚以行兵，此道最便。盖承藉水利，用为神捷也。盘水又东径汉兴县。山溪之中，多生邛竹，桄榔树，树出面，而夷人资以自给。故《蜀都赋》曰：邛竹缘岭。又曰，面有桄榔，盘水北入叶榆水，诸葛亮入南，战于盘东是也。入牂柯郡西随县北为西随水，又东出进桑关，进桑县，牂柯之南部都尉治也。水上有关，故曰进桑关也。故马援言从泠水道出，进桑王国至益州贲古县，转输通利，盖兵车资运所由矣。自西随至交趾，崇山接险，水路三千里。叶榆水又东南，绝温水，而东南注于交趾。过交趾泠县北，分为五水，络交趾郡中，至南界复合为三水，东入海。《尚书大传》曰，尧南抚交趾，于《禹贡》荆州之南垂，幽荒之外，故越也。《周礼》南八蛮，雕题、交趾，有不粒食者焉。《春秋》不见于传，不通于华夏，在海岛，人民鸟语。秦始皇开越岭南，立苍梧、南海、交趾、象郡。汉武帝元鼎二年，始并百越，启七郡，于是乃置交趾刺史以督领之，初治广信，所以独不称州。时又建朔方，明已始开北垂，遂辟交趾于南，为子孙基址也。泠县，汉武帝元鼎六年开，都尉治。《交州外域记》曰：越王令二使者典主交趾、九真二郡民，后汉遣伏波将军路博德讨越王。路将军到合浦，越王令二使者赍牛百头，酒千钟，及二郡民户口簿，诣路将军。乃拜二使者为交趾、九真太守。诸雒将主民如故。交趾郡及州本治于此也，州名为交州。后朱雒将子名诗，索泠雒将女名征侧为妻，侧为人有胆勇，将诗起贼，攻破州郡，服诸雒将，皆属征侧，为王，治泠县，复交趾、九真二郡民二岁调赋。后汉遣伏波将军马援将兵讨侧，诗走入金溪究，三岁乃得。尔时西蜀并遣兵共讨侧等，悉定郡县为令长也。山多大蛇，名曰髯蛇，长十丈，围七八尺，常在树上伺鹿兽。鹿兽过，便低头绕之，有顷，鹿死，先濡令湿讫，便吞，头角骨皆钻皮出。山夷始见蛇不动时，便以大竹签签蛇头至尾，杀而食之，以为珍异。故杨氏《南裔异物志》曰：髯惟大蛇，既洪且长。采色驳荦，其文锦章。食豕吞鹿，腴成养创。宾享嘉宴，是豆是觞。言其养创之时，肪腴甚肥。搏之，以妇人衣投之，则蟠而不起，走便可得也。北二水：左水东北径望海县南，建武十九年，马援征征侧置，又东径龙渊县北，又东合南水。水自泠县东，径封溪县北。《交州外域记》曰：交趾昔未有郡县之时，土地有滩田。其田从潮水上下，民垦食其田，因名为雒民。设雒王、雒侯，主诸郡县。县多为雒将，雒将铜印青绶。后蜀王子将兵三万，来讨雒王、雒侯，服诸雒将，蜀王子因称为安阳王。后南越王尉佗举众攻安阳王。安阳王有神人，名皋通，下辅佐，为安阳王治神弩一张，一发杀三百人。南越王知不可战。却军住武宁县。按《晋太康记》县属交趾。越遣太子名始，降服安阳王，称臣事之。安阳王不知通神人，遇之无道，通便去，语王曰：能持此弩王天下，不能持此弩者亡天下。通去，安阳王有女名曰媚珠，见始端正，珠与始交通。始问珠，令取父弩视之，始见督，便盗以锯截弩讫，便逃归报南越王。南越进兵攻之，安阳王发弩，弩折，遂败。安阳王下船，径出于海。今平道县后王宫城见有故处。《晋太康地记》县属交趾。越遂服诸雒将。马援以西南治远，路径千里，分置斯县。治城郭，穿渠，通导溉灌，以利其民。县有猩猩兽，形若黄狗，又状貆纯。人面，头颜端正，善与人言，音声丽妙，如妇人好女。对语交言，闻之无不酸楚。其肉甘美，可以断谷，穷年不厌。又东径浪泊，马援以其地高，自西里进屯此。又东径龙渊县故城南，又东，左台北水，建安二十三年，立州之始，蛟龙蟠编于南、北二津，故改龙渊，以尤编为名也。卢循之寇交州也，交州刺史杜慧度，率水步军晨出南津，以火箭攻之，烧其船舰，一时溃散，循亦中矢赴水而死。于是斩之，传首京师。慧度以斩循勋，封龙编侯。刘欣期《交州记》曰：龙编县功曹左飞，曾化为虎，数月，还作吏。既言其化，亦化无不在，牛哀易虎，不识厥兄，当其革状，安知其讹变哉？其水又东径曲易县，东流注于泿郁。《经》言于郡东界，复合为三水，此其二也。其次一水东径封溪县南，又西南径西于县南，又东径赢陛县北，又东径北带县南，又东径稽徐县，径水注之。水出龙编县高山，东南流入稽徐县，注于中水。中水又东径羸陵县南，《交州外域记》曰：县本交趾郡治也。《林邑记》曰：自交趾南行，都官塞浦出焉。其水自县东径安定县，北带长江，江中有越王所铸铜船，潮水退时，人有见之者。其水又东流，隔水有泥黎城，言阿育王所筑也。又东南合南水。南水又东南，径九德郡北。《交州外域记》曰：交趾郡界有扶严究，在郡之北，隔渡一江。即是水也。江水对交趾朱县，又东径浦阳县北，又东径无切县北。建武十九年九月，马援上言：臣谨与交趾精兵万二千人，与大兵合二万人，船车大小二千艘，自入交趾，于今为盛。十月，援南入九真，至无切县，贼渠降。进入余发，渠帅朱伯弃郡，亡入深林巨薮。犀象所聚，羊牛数千头，时见象数十百为群。援又分兵入无编县，王莽之九真亭。至居风县，帅不降，并斩级数十百，九真乃靖。其水又东径句漏县，县带江水，江水对安定县，《林邑记》所谓外越、安定、纪粟者也。县江中有潜牛，形似水牛，上岸斗，角软还入江水，角坚复出。又东与北水合，又东注郁，乱流而逝矣。此其三也。平撮通称，同归郁海，故《经》有入海之文矣。
夷水出巴郡鱼复县江，夷水即佷山清江也，水色清照，十丈分沙石，蜀人见其澄清，因名清江也。昔凛君浮土舟于夷水，据捍关而王巴。是以法孝直有言：鱼复捍关，临江据水，实益州祸福之门。夷水又东径建平沙渠县，县有巫城水，南岸山道五百里，其水历县东出焉。
东南过佷山县南，夷水自沙渠县入，水流浅狭，裁得通船。东径难留城南，城即山也。独立峻绝，西面上里余，得石穴。把火行百许步，得二大石碛，并立穴中，相去一丈，俗名阴阳石。阴石常湿，阳石常燥。每水旱不调，居民作威仪服饰，往入穴中，旱则鞭阴石，应时雨多，雨则鞭阳石，俄而天晴。相承所说，往往有效，但捉鞭者不寿，人颇恶之，故不为也。东北面又有石室，可容数百人。每乱，民人室避贼，无可攻理，因名难留城也，昔巴蛮有五姓，未有君长，俱事鬼神，乃共掷剑于石穴，约能中者奉以为君。巴氏子务相乃中之。又令各乘土舟，约浮者当以为君，惟务相独浮，因共立之，是为廪君。乃乘土舟，从夷水下，至盐阳。盐水有神女，谓廪君曰：此地广大，鱼盐所出，愿留共居。廪君不许，盐神暮辄来宿，旦化为虫，群飞蔽日，天地晦瞑，积十余日。廪君因伺便射杀之，天乃开明。廪君乘土舟，下及夷城。夷城石岸险曲，其水亦曲，廪君望之而叹，出崖为崩。廪君登之。上有平石，方二丈五尺，因立城其傍而居之，四姓臣之。死，精魂化而为白虎，故巴氏以虎饮人血，遂以人祀。盐水即夷水也。又有盐石，即阳石也。盛弘之以是推之，疑即廪君所射盐神处也。将知阴石，是对阳石立名矣。事既鸿古，难为明征。夷水又东径石室，在层岩之上。石室南向，水出其下，悬崖千仞，自水上径望见。每有陟山岭者，扳木侧足而行，莫知其谁。村人骆都，小时到此室边采蜜，见一仙人，坐石床上；见都，凝瞩不转。都还招村人重往，则不复见。乡人今名为仙人室。袁山松云：都孙息尚存。夷水又东与温泉三水合。大溪南北夹岸，有温泉对注，夏暖冬热，上常有雾气，疡痍百病，浴者多愈。父老传此泉先出盐，于今水有盐气。夷水有盐水之名，此亦其一也。夷水又东径佷山县故城南，县即山名也。孟康曰：音恒，出药草。恒山今世以银为音也，旧武陵之属县。南一里即清江东注矣。南对长杨溪。溪水西南潜穴，穴在射堂村东六七里，谷中有石穴，清泉溃流三十许步，复入穴，即长杨之源也。水中有神鱼，大者二尺，小者一尺。居民钓鱼，失陈所须多少，拜而请之，拜讫，投钩饵。得鱼过数者，水辄波涌，暴风卒起，树木摧折。水侧生异花，路人欲摘者，皆当先请，不得辄取。水源东北之风井山，回曲有异势，穴口大如盆。袁山松云：夏则风出，冬则风入，春秋分则静。余往观之，其时四月中，去穴数丈，须臾寒飘卒至，六月中，尤不可当。往人有冬过者，置笠穴中，风吸之。经月还步杨溪，得其笠，则知潜通矣。其水重源显发，北流注于夷水。此水清泠，甚于大溪，纵暑伏之辰，尚无能澡其津流也。县北十余里，有神穴，平居无水，时有渴者，诚启请乞，辄得水。或戏求者，水终不出。县东十许里至平乐村，又有石穴，出清泉，中有潜龙，每至大旱，平乐左近村居，辇草秽著穴中。龙怒，须臾水出，荡其草秽，傍侧之田，皆得浇灌。从平乐顺流五六里，东亭村北山甚高峻，上合下空，空窍东西广二丈许，起高如屋，中有石床，甚整顿，傍生野韭。人往乞者，神许，则风吹别分，随偃而输，不得过越，不偃而输，辄凶。往观者去时特平，暨处自然恭肃矣。
又东过夷道县北，夷水又东径虎滩，岸石有虎像，故因以名滩也。夷水又东径釜濑，其石大者如釜，小者如刁斗，形色乱真，惟实中耳。夷水又东北，丹水注之。其源百里，出西南望州山，山形竦峻，峰秀甚高。东北白岩壁立，西南小演通行。登其顶平，可有三亩许，上有故城，城中有水，登城望见一州之境，故名望州山，俗语讹，今名武钟山。山根东有涌泉成溪，即丹水所发也。下注丹水，夭阴欲雨，辄有赤气，故名曰丹水矣。丹水又径亭下，有石穴甚深，未尝测其远近。穴中蝙蝠，大如乌，多倒悬。《玄中记》曰：蝙蝠百岁者倒悬，得而服之，使人神仙。穴口有泉，冬温夏冷，秋则入藏，春则出游。民至秋，阑断水口，得鱼，大者长四五尺，骨软肉美，异于余鱼。丹水又径其下，积而为渊。渊有神龙，每旱，村人以芮草投渊上流，鱼则多死。龙怒，当时大雨。丹水又东北流，两岸石上有虎迹甚多，或深或浅，皆悉成就自然，咸非人工。丹水又北注于夷水，水色清澈，与大溪同。夷水又东北径夷道县北而东注。
东入于江。夷水又径宜都北，东入大江，有泾渭之比，亦谓之佷山北溪。水所经皆石山，略无土岸。其水虚映，俯视游鱼，如乘空也。浅处多五色石，冬夏激素飞清，傍多茂木空岫，静夜听之，恒有清响。百鸟翔禽，哀鸣相和，巡颓浪者，不觉疲而忘归矣。
油水出武陵孱陵县西界，县有白石山，油水所出，东径其县西，与洈水合。水出高城县洈山，东径其县下，东至孱陵县，入油水也。东过其县北，县治故城，王莽更名孱陆也。刘备孙夫人，权妹也。又更修之，其城背油向泽。
又东北入于江。
油水自孱陵县之东北，径公安县西，又北流注于大江。澧水出武陵充县西历山，东过其县南，澧水自县东径临澧、零阳二县故界。水之南岸，白石双立，厥状类人，高各三十丈，周四十丈。古老传言，昔充县尉与零阳尉并论封境，因相伤害，化而为石，东标零阳，西揭充县。充县废省，临澧即其地，县即充县之故治，临侧澧水，故为县名，晋大康四年置。澧水又东，茹水注之。水出龙茹山，水色清澈，漏石分沙。庄辛说楚襄王所谓饮茹溪之流者也。茹水东注澧水。
又东过零阳县之北，澧水东与温泉水会。水发北山石穴中，长三十丈，冬夏沸涌，常若汤焉。温水南流注于澧水。澧水又东合零溪水，源南出零阳之山，历溪北注澧水。澧水又东，九渡水注之。水南出九渡山，山下有溪，又以九渡为名。山兽咸饮此水，而径越他津，皆不饮之。九渡水北径仙人楼下，傍有石形极方峭，世名之为仙楼。水自下历溪曲折，透迤倾注。行者间关，每所寨溯，山、水之号，盖亦因事生焉。九渡水又北流，注于澧水。澧水又东娄水入焉。水源出巴东界，东径天门郡娄中县北，又东径零阳县，注于澧水。澧水又东，径零阳县南，县即零溪以著称矣。澧水又径渫阳县，右会渫水。水出建平郡，东径渫阳县南，晋太康中置。渫水又左合黄水，黄水出零阳县西，北连巫山溪，出雄黄，颇有神异。采常以冬月祭祀，凿石深数丈，方得佳黄，故溪水取名焉。黄水北流注于渫水。渫水又东注澧水，谓之渫口。澧水又东径澧阳县南，南临澧水，晋太康四年立天门郡治也。吴永安六年，武陵郡嵩梁山，高峰孤竦，素壁千寻，望之苕亭，有似香炉。其山洞开，玄朗如门，高三百丈，广二百丈，门角上各生一竹，倒垂下拂，谓之天帚。孙休以为嘉样，分武陵，置天门郡。澧水又东历层步山，高秀特出。山下有峭涧，泉流所发，南流注于澧水。
又东过作唐县北。
作唐县，后汉分孱陵县置。澧水入县，左合涔水。水出西北天门郡界，南流径涔坪屯，屯堨涔水，溉田数千顷。又东南流注于澧水。澧水又东，澹水出焉。澧水又南径故郡城东，东转径作唐县南。澧水又东径南安县南，晋太康元年分孱陵立。澹水注之。水上承澧水于作唐县，东径其县北，又东注于澧，谓之澹口。王仲宣《赠士孙丈始诗》曰：悠悠澹澧者也。澧水又东，与赤沙湖水会，湖水北通江而南注澧，谓之沙口。澧水又东南注于沉水，曰澧口，盖其枝渎耳。《离骚》曰：沅有芷兮澧有兰。
又东至长沙下隽县西北，东入于江。
澧水流注于洞庭湖，俗谓之曰澧江口也。沅水出牂柯且兰县，为旁沟水，又东至镡成县，为沅水。
东过无阳县，无水出故且兰，南流至无阳故县。县对无水，因以氏县。无水又东南入沅，谓之无口。沅水东径无阳县，南临运水。水源出东南岸许山，西北径其县南，流注于熊溪。熊溪南带移山，山本在水北，夕中风雨，旦而山移水南，故山以移为名，盖亦苍梧郁州，东武怪山之类也。熊溪下注沅水。沅水又东径辰阳县，县有龙溪，水南出于龙峤之山，北流入于沅。沅水又东，滏水注之。水南出扶阳之山，北流会于沅。沅水又东，与序溪合，水出武陵郡义陵县鄜梁山，西北流径义陵县，王莽之建平县也，治序溪。其城，刘备之种归，马良出五溪，绥抚蛮夷，良率诸蛮所筑也。所治序溪，最为沃壤，良田数百顷，特宜稻，修作无废。又西北入于沅。沅水又东，合淑水，水导源椒溪，北流注沅。沅水又东径辰阳县南，东合辰水。水出县三山谷，东南流，独母水注之。水源南出龙门山，历独母溪，北入辰水。辰水又径其县北，旧治在辰水之阳，故即名焉。《楚辞》所谓夕宿辰阳者也。王莽更名会亭矣。辰水又右会沅水，名之为辰溪口。武陵有五溪，谓雄溪、溪、无溪、酉溪，辰溪其一焉。夹溪悉是蛮左所居，故谓此蛮五溪蛮也。水又径沅陵县西，有武溪，源出武山，与西阳分山。水源石上有盘瓠迹犹存矣。盘瓠者，高辛氏之畜狗也，其毛五色，高辛氏患犬戎之暴，乃募天下有能得犬戎之将军吴将军头者，妻以少女。下令之后，盘瓠遂行吴将军之首于阙下，帝大喜，未知所报。女闻之，以为信不可违，请行，乃以配之，盘瓠负女入南山，上石室中。所处险绝，人迹不至。帝悲思之，遣使不得进，经二年，生六男六女。盘瓠死，因自相夫妻。织绩木皮，染以草实，好五色衣，裁制皆有尾。其母白帝，赐以名山。其后滋蔓，号曰蛮夷。今武陵郡夷，即盘瓠之种落也。其狗皮毛，嫡孙世宝录之。武水南流注于沅。沅水又东，施水注之。水南出施山，溪源有阳欺崖，崖色纯素，望同积雪。下有二石室，先有人居处其间。细泉轻流，望川竞注，故不可得以言也。施水北流会于沅。沅水又东径沅陵县北，汉故顷侯吴阳之邑也。王莽改曰沅陆。县北枕沅水。沅水又东径县故治北，移县治。县之旧城置都尉府。因冈傍阿，势尽川陆，临沅对酉，二川之交会也。酉水导源益州巴郡临江县，故武陵之充县西源山，东南流，在无阳故具甫，又东径迁陵故县界，与西乡溪合，即延江之枝津，更始之下流，谓之西乡溪口。酉水又东径迁陵县故城北，王莽更名曰迁陆也。酉水东径酉阳故县南，县故西陵也。酉水又东径沅陵县北，又东南径潘承明垒西，承明讨五溪蛮，营军所筑也。其城跨山枕谷。西水又南注沅水，阚駰谓之受水，其水所决入，名曰酉口。沅水又径窦应明城侧，应明以元嘉初代蛮所筑也。沅水又东，溪水南出茗山，山深回险，人兽阻绝，溪水北泻沅川。沅水又东，与诸鱼溪水合，水北出诸鱼山，山与天门郡之澧阳县分岭，溪水南流会于沅。沅水又东，夷水入焉。水南出夷山，北流注沅。夷山东接壶头山，山高一百里，广圆三百里。山下水际，有新息侯马援征武溪蛮停军处，壶头径曲多险，其中纡折千滩。援就壶头，希效早成，道遇瘴毒，终没于此。忠公获谤，信可悲矣！刘澄之曰：沅水自壶头枝分，跨三十三渡，径交趾龙编县东北，入于海。脉水寻梁，乃非关究，但古人许以传疑，聊书所闻耳。
又东北过临沅县南，临沅县与沅南县分水。沅南县西有夷望山，孤竦中流，浮险四绝，昔有蛮民避寇居之，故谓之夷望也。南有夷望溪水，南出重山，远注沅。沅水又东得关下山，东带关溪，泻注沅渎。沅水又东历临沅县西，为明月池白壁湾。湾状半月，清潭镜澈，上则风籁空传，下则泉响不断。行者莫不拥楫嬉游，徘徊爱玩。沅水又东，历三石涧，鼎足均峙，秀若削成，其侧茂竹便娟，致可玩也。又东带绿萝山，绿萝蒙，颓岩临水，实钓渚渔咏之胜地，其迭响若钟音，信为神仙之所居。沅水又东径平山西，南临沅水，寒松上荫，清泉下注，栖托者不能自绝于其侧。沅水又东径临沅县南，县南临沅水，因以为名，王莽更之曰监沅也。县南有晋征士汉寿人袭玄之墓。铭，太元中车武子立。县治武陵郡下，本楚之黔中郡矣。秦昭襄王二十六年，使司马错以陇蜀军攻楚，楚割汉北与秦，至三十年，秦又取楚巫黔及江南地，以为黔中郡。汉高祖二年，割黔中故治为武陵郡，王莽更之曰建平也。南对沅南县，后汉建武中所置也。县在沅水之阴，因以沅南为名。县治故城，昔马援讨临乡所筑也。沅水又东历小湾，谓之枉渚。渚东里许，便得枉人山。山西带修溪一百余里，茂竹便娟，披溪荫渚，长川径引，远注于沅。沅水又东入龙阳县，有澹水，出汉寿县西杨山。南流东折，径其县南。县治索城，即索县之故城也。汉顺帝阳嘉中改从今名。阚駰以为兴水所出，东入沅。而是水又东历诸湖，方南注沅，亦曰渐水也。水所入之处，谓之鼎口。沅水又东历龙阳县之汜洲，洲长二十里，吴丹杨太守李衡植柑于其上。临死，敕其子曰：吾州里有木奴千头，不责衣食，岁绢千匹。太史公曰：江陵千树橘，可当封君。此之谓矣。吴末，衡柑成，岁绢千匹。今洲上犹有陈根余枿，盖其遗也。沅水又东径龙阳县北，城侧沅水，沅水又东合寿溪，内通大溪口，有木连理，根各一岸，而凌空交合。其上承诸湖，下注沅水。
又东至长沙下隽县西，北入于江。
沅水下注洞庭湖，方会于江。
沅水出武陵镡成县北界沅水谷，《山海经》曰：祷过之山，沅水出焉，而南流注于海是也。南至郁林潭中县，与邻水合。
水出无阳县，县故镡成也。晋义熙中，改从今名。俗谓之移溪，溪水南历潭中，注于泿水。
又东至苍梧猛陵县为郁溪，又东至高要县为大水。郁水出郁林之阿林县，东径猛陵县。猛陵县在广信之西南，王莽之猛陆也。泿水于县左合郁溪，乱流径广信县，《地理志》苍梧郡治，武帝元鼎六年开。王莽之新广郡，县曰广信亭。王氏《交广春秋》曰：元封五年，交州自赢陛县移治于此。建安十六年，吴遣临淮步骘为交州刺史，将武吏四百人之交州，道路不通。苍梧太守长沙吴巨拥众五千，骘有疑于巨，先使渝巨，巨迎之于零陵，遂得进州。巨既纳骘，而后有悔，骘以兵少，恐不存立。巨有都督区景，勇略与巨同，士为用。骘恶之，阴使人请巨，巨往告景，勿诣骘。骘请不已，景又往，乃于厅事前中庭俱斩，以首徇众，即此也。郁水又径高要县。《晋书。地理志》曰：县东去郡五百里，刺史夏避毒，徙县水居也。县有鹄奔亭，广信苏施妻始珠，鬼讼于交州刺史何敞处，事与斄亭女鬼同。王氏《交广春秋》曰：步骘杀吴巨、区景，使严舟船，合兵二万，下取南海。苍梧人衡毅、钱博，宿巨部伍，兴军逆骘于苍梧高要峡口，两军相逢于是，遂交战，毅与众投水死者，千有余人。
又东至南海番禺县西，分为二：其一，南入于海。
郁水分泿南注。
其一，又东过县东，南入于海。
泿水东别径番禺，《山海经》谓之贲禺者也。交州治中合浦姚文式问云：何以名为番禺？答曰：南海郡昔治在今州城中，与番禺县连接，今入城东南偏，有水坑陵，城倚其上，闻此县人名之为番山。县名番禹，傥谓番山之禹也。《汉书》所谓浮牂柯，下离津，同会番禺，盖乘斯水而入越也。秦并天下，略定扬越，置东南一尉，西北一候，开南海以谪徙民。至二世时，南海尉任嚣召龙川令赵佗曰：闻陈胜作乱，豪桀叛秦，吾欲起兵，阻绝新道，番禺负险，可以为国。会病绵笃，无人与言，故召公来，告以大谋。嚣卒，佗行南海尉事，则拒关门设守，以法诛秦所置吏，以其党为守，自立为王。高帝定天下，使陆贾就立佗为南越王，剖符通使。至武帝元鼎五年，遣伏波将军路博德等攻南越王，五世九十二岁而亡。以其地为南海、苍梧、郁林、合浦、交趾、九真、日南也。建安中，吴遣步骘为交州，骘到南海见土地形势，观尉佗旧治处，负山带海，博敞渺目，高则桑土，下则沃衍，林麓鸟兽，于何不有？海怪鱼鳖，鼋鼍鲜鳄，珍怪异物，千种万类，不可胜记。佗因冈作台，北面朝汉，圆基千步，直峭百丈，顶上三亩，复道回环，逶迤曲折，朔望升拜，名曰朝台。前后刺史、郡守，迁除新至，未尝不乘车升履，于焉逍遥。骘登高远望，睹巨海之浩茫，观原薮之殷阜，乃曰：斯诚海岛膏腴之地，宜为都邑。建安二十二年，迁州番禺，筑立城郭，绥和百越，遂用宁集。交州治中姚文式《问答》云：朝台在州城东北三十里。裴渊《广州记》曰：城北有尉伦墓，墓后有大冈，谓之马鞍冈。秦时占气者言，南方有天子气。始皇发民凿破此冈，地中出血，今凿处犹存。以状取目，故冈受厥称焉。王氏《交广春秋》曰：越王赵佗，生有奉制称藩之节，死有秘奥神密之墓。佗之葬也，因山为坟，其垅茔可谓奢大，葬积珍玩。吴时，遣使发掘其墓，求索棺柩，凿山破石，费日损力，卒无所获。佗虽奢潜，慎终其身，乃今后人不知其处，有似松、乔迁景，牧竖固无所残矣。邓德明《南康记》曰：昔有卢耽，仕州为治中，少栖仙术，善解云飞。每夕，辄凌虚归家，晓则还州。尝于元会至朝，不及朝列，化为白鹄，至阙前，回翔欲下，威仪以石掷之，得一只履，耽惊还就列，内外左右，莫不骇异。时步骘为广州，意甚恶之，便以状列闻，遂至诛灭。《广州记》称吴平，晋滕修为刺史，修乡人语修，虾须长一赤，修责以为虚。其人乃至东海，取虾须，长四赤，速送示修，修始服谢，厚为遣。其一水南入者，郁川分派，径四会入海也。其一即川东别径番禺城下，《汉书》所谓浮牂柯、下离津，同会番禺，盖乘斯水而入于越也。泿水又东径怀化县，入于海。水有鱼。裴渊《广州记》曰：鱼长二丈，大数围，皮皆鑢物。生子，子小随母食，惊则还入母腹。《吴录。地理志》曰：鱼子朝索食，暮入母腹。《南越志》曰：暮从脐入，旦从口出。腹里两洞，肠贮水以养子。肠容二子，两则四焉。
其余水又东至龙川为涅水，屈北入员水。
泿水枝津衍注，自番禺东历增城县。《南越志》曰：县多。，山鸡也。光采鲜明，五色炫耀，利距善斗，世以家鸡斗之，则可擒也。又径博罗县西界龙川，左思所谓目龙川而带坰者也。赵佗乘此县而跨据南越矣。员水又东南一千五百里，入南海。
东历揭阳县，王莽之南海亭，而注于海也。


青衣水出青衣县西蒙山，东与沫水合也。
县故青衣羌国也。《竹书纪年》梁惠成王十年，瑕阳人自秦道岷山、青衣水来归。汉武帝天汉四年，罢沈黎郡，分两部都尉，一治青衣，主汉民。公孙述之有蜀也，青衣不服，世祖嘉之，建武十九年以为郡。安帝延光元年，置蜀郡属国都尉，青衣王子心慕汉制，上求内附。顺帝阳嘉二年，改曰汉嘉。嘉得此良臣也。县有蒙山，青衣水所发，东径其县，与沫水会于越巂郡之灵关道。青衣水又东，邛水注之，水出汉嘉严道邛来山，东至蜀郡临邛县，东入青衣水。至犍为南安县，入于江。
青衣水径平乡，谓之平乡江。《益州记》曰：平乡江东径峨眉山，在南安县界，去成都南千里。然秋日清澄，望见两山相峙，如蛾眉焉。青衣水又东流注于大江。
桓水出蜀郡岷山，西南行羌中，入于南海。
《尚书。禹贡》：岷、.既艺，沱、潜既道，蔡、蒙旅平，和夷底绩。
郑玄曰：和上，夷所居之地也，和读曰桓。《地理志》曰：桓水出蜀郡蜀山西南行羌中者也。《尚书》又曰：西倾因桓是来。马融、王肃云：西治倾山，惟因桓水是来，言无他道也。余按《经》据《书》岷山、西倾，俱有桓水。桓水出西倾山，更无别流，所导者惟斯水耳。浮于潜、汉而达江、沔。故《晋地道记》曰：梁州南至桓水，西抵黑水，东限扞关。今汉中、巴郡、汶山、蜀郡、汉嘉、江阳、朱提、涪陵、阴平、广汉、新都、梓潼、犍为、武都、上庸、魏兴、新城，皆古梁州之地。自桓水以南为夷，《书》所谓和夷底绩也。然所可当者，惟斯水与江耳。桓水盖二水之别名，为两川之通称矣。郑玄注《尚书》，言织皮谓西戎之国也。西倾，雍州之山也，雍、戎二野之间，人有事于京师者，道当由此州而来。桓是陇坂名，其道盘桓旋曲而上，故名曰桓，是今其下民谓是坂曲为盘也，斯乃玄之别致，恐乖《尚书》因桓之义，非浮潜入渭之文。余考校诸书，以具闻见。今略缉综川流沿注之绪，虽今古异容，本其流俗，粗陈所由。然自西倾至葭萌，人于西汉，即郑玄之所谓潜水者也。自西汉溯流而届于晋寿界。沮漾枝津南，历冈穴，迤逦而接汉，沿此入漾，《书》所谓浮潜而逾沔矣。历汉川至南郑县，属于褒水。溯褒暨于衙岭之南溪水，枝灌于斜川届于武功，而北达于渭水。此乃水陆之相关，川流之所经，复不乖《禹贡》入渭之宗，实符《尚书》乱河之义也。
若水出蜀郡旄牛徼外，东南至故关为若水也。
《山海经》曰：南海之内，黑水之间，有木名曰若木，若水出焉。又云：灰野之山有树焉，青叶赤华，厥名若木。生昆仑山西，附西极也。《淮南子》曰：若木在建木西，木有十华，其光照下地。故屈原《离骚。天问》曰：羲和未阳，若华何光？是也。然若木之生，非一所也。黑水之间，厥木所植，水出其下，故水受其称焉。若水沿流，间关蜀土，黄帝长子昌意，德劣不足绍承大位，降居斯水，为诸侯焉。娶蜀山氏女，生颛顼于若水之野。有圣德，二十登帝位，承少皞金官之政，以水德宝历矣。若水东南流，鲜水注之，一名州江。大度水出徼外，至旄牛道，南流入于若水。又径越巂大莋县入绳。绳水出徼外。《山海经》曰：巴遂之山，绳水出焉，东南流分为二水：其一水，枝流东出，径广柔县，东流注于江。其一水，南径旄牛道，至大莋与若水合，自下亦通谓之为绳水矣。作，夷也，汶山曰夷，南中曰昆弥，蜀曰邛，汉嘉、越巂曰莋，皆夷种也。
南过越巂邛都县西，直南至会无县，淹水东南流注之。邛都县，汉武帝开邛巂置之。县陷为池，今因名为邛池，南人谓之邛河。河中有蚌巂山，应劭曰：有巂水言越此水以章休盛也。后复后叛，元鼎六年，汉兵自越巂水伐之，以为越巂郡，治邛都县。王莽遣任贵为领戎大尹，守之，更名为集巂也。县故邛都国也。越巂水即绳、若矣，似随水地而更名矣。又有温水，冬夏常热，其源可燖鸡豚。下汤沐洗，能治宿疾。昔李骧败李流于温水是也。若水又径会无县，县有骏马河，水出县东高山。山有天马径，厥迹存焉。马日行千里，民家马牧之山下，或产骏驹，言是天马子。河中有贝子胎铜，以羊祠之，则可取也。又有孙水焉。水出台高县，即台登县也。孙水一名白沙江，南流径邛都县，司马相如定西南夷，桥孙水，即是水也。又南至会无，入若水。若水又南径云南郡之遂久县，青岭水入焉。水出青蛉县西，东径其县下，县以氏焉，有石猪圻，长谷中有石猪，子母数千头。长老传言，夷昔牧此，一朝化为石，迄今夷人不敢往牧。贪水出焉。青蛉水又东，注于绳水。绳水又径三绛县西，又径姑复县北，对三蜂县，淹水注之。三绛一曰小会无，故《经》曰：淹至会无注若水。若水又与母血水合。水出益州郡弄栋县东农山母血谷，北流径三绛县南，北入绳。绳水又东，涂水注之。水出建宁郡之牧靡南山。县、山并即草以立名。山在县东北乌句山南五百里，山生牧靡，可以解毒。百卉方盛，鸟多误食，乌喙口中毒，必急飞往牧靡山，啄牧靡以解毒也。涂水导源腊谷，西北流至越巂入绳，绳水又径越巂郡之马湖县，谓之马湖江。又左合卑水，水出卑水县，而东流注马湖江也。
又东北至犍为朱提县西，为泸江水。
朱提山名也。应劭曰：在县西南，县以氏焉。犍为属国也，在郡南千八百许里。建安二十年，立朱提郡，郡治县故城。郡西南二百里，得所绾堂琅县，西北行上高山，羊肠绳屈八十余里，或攀木而升，或绳索相牵而上，缘涉者若将阶天。故袁休明《巴蜀志》云：高山嵯峨，岩石磊落，倾侧蒙回，下临峭壑，行者扳缘，牵援绳索。三蜀之人，及南中诸郡，以为至险。有泸津，东去县八十里，水广六七百步，深十数丈，多瘴气，鲜有行者。晋明帝太宁二年，李骧等侵越巂，攻台登县，宁州刺史王逊遣将军姚岳击之，战于堂琅，骧军大败，岳追之，至泸水，赴水死者千余人。逊以岳等不穷追，怒甚，发上冲冠，帢裂而卒。按永昌郡有兰仓水，出西南博南县，汉明帝永平二年置。博南，山名也，县以氏之。其水东北流径博南山，汉武帝时，通博南山道，渡兰仓津，土地绝远，行者昔之。歌曰：汉德广，开不宾，渡博南，越仓津，渡兰仓，为作人！山高四十里。兰仓水出金沙，越人收以为黄金。又有珠光穴，穴出光珠，又有琥珀、珊瑚、黄、白、青珠也。兰仓水又东北径不韦县，与类水合，水出巂唐县，汉武帝置。类水西南流。曲折又北流，东至不韦县，注兰仓水。又东与禁水合。水自永昌县而北径其郡西，水左右甚饶犀象，山有钩蛇，长七八丈，尾末有岐，蛇在山涧水中，以尾钩岸上人牛食之。此水傍瘴气特恶。气中有物，不见其形，其作有声，中木则折，中人则害，名曰鬼弹。惟十一月、十二月差可渡，正月至十月，径之无不害人。故郡有罪人，徙之禁旁，不过十日皆死也。禁水又北注泸津水，又东径不韦县北而东北流，两岸皆高山，数百丈，泸峰最为杰秀，孤高三千余丈。是山于晋太康中崩，震动郡邑。水之左右，马步之径裁通，而时有瘴气，三月、四月，径之必死，非此时犹令人闷吐。五月以后，行者差得无害。故诸葛亮表言：五月渡泸，并日而食，臣非不自惜也，顾王业不可偏安于蜀故也。《益州记》曰：泸水源出曲罗巂下三百里，曰泸水。两峰有杀气，暑月旧不行，故武侯以夏渡为艰。泸水又下合诸水而总其目焉，故有庐江之名矣。自朱提至道有水步道，水道有黑水、羊官水，至险难。三津之阻，行者苦之，故俗为之语曰：栖溪赤水，盘蛇七曲，盘羊乌栊，气与天通。看都濩泚，住柱呼伊，庲降贾子，左担六里。又有牛叩头、马搏颊坂，其艰险如此也。
又东北至道县，入于江。
若水至道，又谓之马湖江，绳水、泸水、孙水、淹水、大渡水随决入而纳通称。是以诸书录记群水，或言入若，又言注绳，亦咸言至道入江，正是异水沿注，通为一律，更无别川可以当之。水有孝子石，昔县人有隗叔通者，性至孝，为母给江膂水，天为出平石，至江膂中。今犹谓之孝子石，可谓至诚发中而休应自天矣。
沫水出广柔微外，县有石纽乡，禹所生也。今夷人共营之，地方百里，不敢居牧。有罪逃野，捕之者不逼，能藏三年，不为人得，则共原之，言大禹之神所祐之也。东南过旄牛县北，又东至越巂灵道县，出蒙山南，灵道县一名灵关道，汉制：夷狄曰道。县有铜山，又有利慈渚。晋太始九年，黄龙二见于利慈池。县令董玄之率吏民观之，以白刺史王濬，濬表上之晋朝，改护龙县也。沫水出岷山西，东流过汉嘉郡，南流冲一高山，山上合下开，水径其间，山即蒙山也。
东北与青衣水合，《华阳国志》曰：二水于汉嘉青衣县东，合为一川，自下亦谓之为青衣水。沫水又东，径开刊县，故平乡也，晋初置。沫水又东径临邛南，而东出于江原县也。
东入于江。
昔沫水自蒙山至南安西溷崖，水脉漂疾，破害舟船，历代为患。蜀郡太守李冰发卒，凿平溷崖。河神赑怒，冰乃操刀入水与神斗，遂平溷崖，通正水路，开处即冰所穿也。延江水出健为南广县，东至牂柯鄨县，又东屈北流，鄨县故健为郡治也，县有犍山，晋建兴元年，置平夷郡。县有鄨水，出鄨邑西不狼山，东与温水合。温水一曰暖水，出犍为符县，而南入鄨水，鄨水亦出符县，南与温水会，阚駰谓之阚水，俱南入鄨水。鄨水于其县而东注延江水。延江水又与汉水合，水出犍为、汉阳道山闟谷，王莽之新通也。东至鄨邑入延江水也。
至巴郡涪陵县注更始水。
更始水，即延江枝分之始也。延江水北入涪陵水，涪陵水出县东，故巴郡之南鄙，王莽更名巴亭，魏武分邑立为涪陵郡。张堪为县，会公孙述击堪，同心义士选习水者，筏渡堪于小别江，即此水也。其水北至枳县入江，更始水东入巴东之南浦县，其水注引渎口石门，空岫阴深，邃涧暗密，倾崖上合，恒有落势，行旅避瘴，时有经之，无不危心于其下。又谓之西乡水，亦谓之西乡溪，溪水间关二百许里，方得出山。又通波注远，复二百余里，东南入迁陵县也。
又东南至武陵西阳县，入于西水。
《武陵先贤传》曰：潘京世长为郡主簿，太守赵伟甚器之，问京：贵郡何以名武陵？京答曰：鄙郡本名义陵，在辰阳县界，与夷相接，数为所破。光武时移抬东山之上，遂尔易号。《传》曰：止戈为武。《诗》云高平曰陵，于是名焉。西水北岸有黚阳县，许慎曰：温水南入黚。盖鄨水以下津流沿注之通称也。故县受名焉。西乡溪口在迁陵县故城上五十里，左合酉水，西水又东际其故城北，又东径西阳故县南而东出也。两县相去，水道可四百许里，于酉阳合也。西水东南至沅陵县，入于沅。
存水出犍为县，王莽之孱也。益州大姓雍闿反，结垒于山，系马柳柱，柱生成林，今夷人名曰雍无粱林，梁，夷言马也。存水自县东南流，径牧靡县北，又东径且兰县北而东南出也。
东南至郁林定周县，为周水。
存水又东，径牂柯郡之毋敛县北，而东南与毋敛水合，水首受牂柯水，东径毋敛县为毋敛水，又东注于存水。存水又东径郁林定周县，为周水，盖水变名也。又东北至潭中县，注于潭。
温水出牂柯夜郎县，县故夜郎侯国也，唐蒙开以为县，王莽名曰同亭矣。温水自县西北流，径谈藁，与迷水合。水西出益州郡之铜濑县谈虏山，东径谈藁县，右注温水。温水又西径昆泽县南，又径味县，县故滇国都也。诸葛亮讨平南中，刘禅建兴三年，分益州郡，置建宁郡于此。水侧皆是高山，山水之间，悉是木耳夷居，语言不同，嗜欲亦异，虽曰山居，土差平和而无瘴毒。温水又西南径滇池城，池在县西，周三百许里，上源深广，下流浅狭，似如倒流，故曰滇池也。长老传言：池中有神马，家马交之，则生骏驹，日行五百里。晋太元十四年，宁州刺史费统言：晋宁郡滇池县两神马，一白一黑，盘戏河水之上。有滇州，元封二年立益州郡，治滇池城。刘禅建宁郡也。温水又西会大泽，与叶榆仆水合。温水又东南，径牂柯之毋单县。建兴中，刘禅割属建宁郡。桥水注之。水上承俞元之南池。县治龙池洲，周四十七里。一名河水，与邪龙分浦，后立河阳郡，治河阳县，县在河源洲上，又有云平县，并在洲中。桥水东流至毋单县，注于温。温水又东南，径兴古郡之毋棳县东。王莽更名有棳也。与南桥水合。水出县之桥山，东流，梁水注之。梁水上承河水于俞元县而东南径兴古之胜休县，王莽更名胜棳县。梁水又东径毋棳县，左注桥水。桥水又东，注于温。温水又东南，径律高县南，刘禅建兴三年，分牂柯置兴古郡，治温县。《晋书地道记》治此。温水又东南，径梁水郡南，温水上合梁水，故自下通得梁水之称，是以刘禅分兴古之盢南，置郡于染本县也。温水东南，径镡封县北，又径来惟县东，而仆水右出焉。
又东至郁林广郁县，为郁水。
秦桂林郡也。汉武帝元鼎六年，更名郁林郡。王莽以为郁平郡矣。应劭《地理风俗记》曰：《周礼》郁人掌器，凡祭醊宾客之事，和郁鬯以实樽彝。郁，芳草也，百草之华，煮以合酿黑黍，以降神者也。或说，今郁金香是也。一曰郁人所贡，因氏郡矣。温水又东径增食县，有文象水注之，其水导源牂柯句町县。应劭曰：故句町国也。王莽以为从化。文象水、蒙水与卢惟水、来细水、伐水，并自县东，历广郁至增食县，注于郁水也。
又东至领方县，东与斤南水合。
县有朱涯水，出临尘县，东北流，泿水注之。水源上承牂柯水，东径增食县而下注朱涯水。朱涯水又东北径临尘县，王莽之监尘也。县有斤南水、侵离水，并径临尘，东入领方县，流注郁水。
东北入于郁。
郁水即夜郎豚水也。汉武帝时，有竹王兴于豚水，有一女子，浣于水滨，有三节大竹，流入女子足间，推之不去。闻有声，持归破之，得一男儿。遂雄夷濮，氏竹为姓。所捐破竹，于野成林，今竹王祠竹林是也。王尝从人止大石上，命作羹。从者白无水。王以剑击石出水，今竹王水是也。后唐蒙开牂柯，斩竹王首，夷獠咸怨，以竹王非血气所生，求为立祠。帝封三子为侯，及死，配父庙，今竹王三郎祠，其神也。豚水东北流，径谈藁县，东径牂柯郡且兰县，谓之牂柯水。水广数里，县临江上，故且兰侯国也。一名头兰，牂柯郡治也。楚将庄蹻溯沅伐夜郎，椓牂柯系船，因名且兰为牂柯矣。汉武帝元鼎六年开。王莽更名同亭。有柱浦关。牂柯亦江中两山名也。左思《吴都赋》云吐浪牂柯者也。元鼎五年，武帝伐南越，发夜郎精兵，下牂柯江，同会番禺是也。牂柯水又东南径毋敛县西，毋敛水出焉。又东，驩水出焉。又径郁林广郁县为郁水。又东北径领方县北，又东径布山县北，郁林郡治也。吴陆绩曰：从今以去六十年，车同轨，书同文。至大康元年，晋果平吴。又径中留县南，与温水合，又东入阿林县，潭水性之。水出武陵郡镡成县玉山，东流径郁林郡潭中县，周水自西南来注之。潭水又东南流，与刚水合。水西出样柯毋敛县，王莽之有敛也，东至潭中入潭。潭水又径中留县东，阿林县西，右入郁水。《地理志》曰：桥水东至中留入潭。又云：领方县又有桥水。余诊其川流，更无殊津，正是桥、温乱流，故兼通称。作者咸言至中留入潭，潭水又得郁之兼称，而字当为温，非桥水也，盖书字误矣。郁水右则留水注之，水南出布山县下，径中留入郁，郁水东径阿林县，又东径猛陵县，泿水注之。又东径苍梧广信县，漓水注之。郁水又东，封水注之。水出临贺郡冯乘县西，谢沭县东界牛屯山。亦谓之临水，东南流径萌渚峤西，又东南左合娇水。庾仲初云：水出萌渚峤南流入于临。临水又径临贺县东，又南至郡，左会贺水，水出东北兴安县西北罗山，东南流径兴安县西。盛弘之《荆州记》云：兴安县水边有平石，上有石履，言越王渡溪，脱履于此。贺水又西南流，至临贺郡东，右注临水。郡对二水之交会，故郡、县取名焉。临水又西南流，径郡南，又西南径封阳县东，为封溪水。故《地理志》曰：县有封水。又西南流入广信县，南流注于郁水，谓之封溪水口者也。郁水又东径高要县，牢水注之。水南出交州合浦郡，治合浦县，汉武帝元鼎六年平越所置也。王莽更名曰桓合。县曰桓亭，孙权黄武七年，改曰珠官郡。郡不产谷，多采珠宝，前政烦苛，珠徙交趾。会稽孟伯周为守，有惠化。去珠复还。郡统临允县，王莽之大允也。牢水自县北流径高要县，入于郁水。郁水南径广州南海郡西，泿水出焉。又南，右纳西随三水，又南径四会浦水，上承日南郡卢容县西古郎究浦，内漕口，马援所漕。水东南曲屈通郎湖，湖水承金山郎究，究水北流，左会卢容、寿泠二水。卢容水出西南区粟城南高山，山南长岭连接天障岭西。卢容水凑隐山绕西卫北，而东径区粟城北，又东，右与寿泠水合，水出寿泠县界。魏正始九年，林邑进侵至寿泠县，以为疆界，即此县也。寿冷县以水凑，故水得其名。东径区粟故城南。考古《志》并无区粟之名。应劭《地理风俗记》曰：日南故秦象郡，汉武帝元鼎六年开日南郡，治西卷县。《林邑记》曰：城去林邑步道四百余里。《交州外域记》曰：从日南郡南去，到林邑国，四百余里。准径相符，然则城故西卷县也。《地理志》曰：水入海，有竹可为杖。王莽更之曰日南亭。《林邑记》曰：其城治二水之间，三方际山，南北瞰水。东西涧浦，流凑城下。城西折十角，周围六里，一百七十步，东西度六百五十步，砖城二丈，上起砖墙一丈，开方隙孔。砖上倚板，板上五重层阁，阁上架屋，屋上架楼，楼高者七八丈，下者五六丈。城开十三门，凡宫殿南向，屋宇二千一百余间。市居周绕，阻峭地险。故林邑兵器战具，悉在区粟。多城垒，自林邑王范胡达始。秦余徙民，染同夷化，日南旧风，变易俱尽，巢栖树宿，负郭接山，榛棘蒲薄，腾林拂云，幽烟冥缅，非生人所安。区粟建八尺表，日影度南八寸，自此影以南，在日之南，故以名郡。望北辰星，落在天际，日在北，故开北户以向日，此其大较也。范泰《古今善言》曰：日南张重，举计入洛。正旦大会，明帝问：日南郡北向视日邪？重曰：今郡有云中、金城者，不必皆有其实。日亦俱出于东耳。至于风气暄暖，日影仰当，官民居止随情，面向东西南北，回背无定。人性凶悍，果于战斗，便山习水，不闲平地。古人云：五岭者，天地以隔内外，况绵途于海表，顾九岭而弥邈，非复行路之径阻，信幽荒之冥域者矣。寿泠水自城南，东与卢容水合，东注郎究，究水所积，下潭为湖，谓之郎湖浦口。有秦时象郡，墟域犹存。自湖南望，外通寿泠，从郎湖入四会浦。元嘉二十年，以林邑顽凶，历代难化，恃远负众，慢威背德。北宝既臻，南金阙贡，乃命偏将，与龙骧将军、交州刺史檀和之，陈兵日南，修文服远。二十三年，扬旌从四会浦口，入郎湖。军次区粟，进逼围城，以飞梯云桥，悬楼登垒。钲鼓大作，虎士电怒，风烈火扬，城摧众陷，斩区粟王范扶龙首，十五以上，坑截无赦，楼阁雨血，填尸成观。自四会南入，得卢容浦口。晋太康三年，省日南郡属国都尉，以其所统卢容县，置日南郡，及象林县之故治。《晋书地道记》曰：郡去卢容浦口二百里，故秦象郡，象林县治也。永和五年，征西桓温遣督护滕畯、率交、广兵伐范文于旧日南之卢容县，为文所败，即是处也。退次九真，更治兵，文被创死，子佛代立。七年，畯与交州刺史杨平，复进军寿泠浦，入顿郎湖，讨佛于日南故治。佛蚁聚连垒五十余里，畯、平破之。佛逃窜川薮，遣大帅面缚请罪军门。遣武士陈延劳佛，与盟而还。康泰《扶南记》曰：从林邑至日南卢容浦口，可二百余里。从口南发，往扶南诸国，常从此口出也。故《林邑记》曰：尽纮沧之徼远，极流服之先外，地滨沧海，众国津径。郁水南通寿泠，即一浦也。浦上承交趾郡南都官塞浦。《林邑记》曰：浦通铜鼓、外越、安定、黄冈心口，盖藉度铜鼓，即骆越也。有铜鼓，因得其名。马援取其鼓以铸铜马。至凿口，马援所凿，内通九真、浦阳。《晋书地道记》九德郡有浦阳县。《交州记》曰：凿南塘者，九真路之所经也，去州五百里。建武十九年，马援所开。《林邑记》曰：外越纪粟。望都纪粟出浦阳，渡便州至典由，渡故县至咸驩。咸驩属九真。咸驩已南，獐麂满冈，鸣咆命畴，警啸聒野。孔雀飞翔，蔽日笼山。渡治口，至九德。按《晋书地道记》有九德县，《交州外域记》曰：九德县属九真郡，在郡之南，与日南接。蛮卢舆居其地，死，子宝纲代，孙党服从吴化，定为九德郡，又为隶之。《林邑记》曰：九德，九夷所极，故以名郡。郡名所置，周越裳氏之夷国。《周礼》九夷，远极越裳。白雉象牙，重九译而来。自九德通类口，水源从西北远荒，径宁州界来也。九德浦内径越裳究、九德究、南陵究。按《晋书地道记》，九德郡有南陵县，晋置也。竺枝《扶南记》，山溪濑中谓之究。《地理志》曰：郡有小水五十二，并行大川，皆究之谓也。《林邑记》曰：义熙九年，交趾太守杜慧度造九真水口，与林邑王范胡达战，擒斩胡达二子，虏获百余人，胡达遁。五月，慧度自九真水历都粟浦，复袭九真。长围跨山，重栅断浦，驱象前锋，接刃城下，连日交战，杀伤乃退。《地理志》曰：九真郡，汉武帝元鼎六年开，治胥浦县。王莽更之曰驩成也。《晋书地道记》曰：九真郡有松原县。《林邑记》曰：松原以西，鸟鲁驯良，不知畏弓。寡妇孤居，散发至老。南移之岭，崪不逾仞。仓庚怀春于其北，翡翠熙景乎其南，虽嘤欢接响，城隔殊非，独步难游，俗姓涂分故也。自南陵究出于南界蛮，进得横山。太和三年，范文侵交州，于横山分界。度比景庙，由门浦至古战湾，吴赤乌十一年，魏正始九年，交州与林邑于湾大战，初失区粟也。渡卢容县，日南郡之属县也。自卢容县至无变越烽火，至比景县，日中，头上景当身下，与景为比。如淳曰：故以比景名县。阚駰曰：比读荫庇之庇，景在己下，言为身所庇也。《林邑记》曰：渡比景至朱吾，朱吾县浦，今之封界。朱吾以南，有文狼人，野居无室宅，依树止宿，食生鱼肉，采香为业，与人交市，若上皇之民矣。具南有文狼究，下流径通。《晋书地道记》曰：朱吾县属日南郡，去郡二百里。此县民，汉时不堪二千石长吏调求，引屈都乾为国。《林邑记》曰：屈都，夷也。朱吾浦内通无劳湖，无劳究水通寿泠浦。元嘉元年，交州刺史阮弥之征林邑，阳迈出婚，不在。奋威将军阮谦之领七千人，先袭区粟，已过四会，未入寿泠，三日三夜，无顿止处。凝海直岸，遇风大败。阳迈携婚都部伍三百许船，来相救授。谦之遭风，余数船舰，夜于寿泠浦里相遇，暗中大战，谦之手射阳迈柁工，船败纵横。昆仑单舸，接得阳迈。谦之以风溺之余，制胜理难。自此还渡寿泠，至温公浦。升平三年，温放之征范佛于湾分界阴阳圻，入新罗湾，至焉下，一名阿贲浦，入彭龙湾，隐避风波，即林邑之海渚。元嘉二十三年，交州刺史檀和之破区粟，已，飞旍盖海，将指典冲，于彭龙湾上鬼塔，与林邑大战，还渡典冲。林邑入浦，令军大进，持重故也。浦西即林邑都也，治典冲，去海岸四十里。处荒流之檄表，国越裳之疆南，秦、汉象郡之象林县也，东滨沧海，西际徐狼，南接扶南，北连九德，后去象林、林邑之号。建国起自汉末，初平之乱，人怀异心，象林功曹姓区，有子名逵，攻其县，杀令，自号为王。值世乱离，林邑遂立，后乃袭代，传位子孙。三国鼎争，未有所附。吴有交土，与之邻接，进侵寿泠，以为疆界。自区逵以后，国无文史，失其纂代，世数难详，宗胤灭绝，无复种裔。外孙范熊代立，人情乐推。后熊死，子逸立，有范文，日南西卷县夷帅范椎奴也。文为奴时，山涧牧羊，于涧水中，得两鲤鱼，隐藏挟归，规欲私食。郎知检求，文大惭惧，起托云：将而石还，非为鱼也。郎至鱼所，见是两石，信之而去。文始异之。石有铁，文入山中，就石冶铁，锻作两刀。举刀向鄣，因祝曰：鲤鱼变化，冶石成刀，斫石鄣破者，是有神灵，文当得此，为国君王。斫不入者，是刀无神灵。进斫石鄣，如龙渊、干将之斩芦藁，由是人情渐附。今斫石尚在，鱼刀犹存，传国子孙，如斩蛇之剑也。椎尝使文远行商贾，北到上国，多所闻见，以晋愍帝建兴中，南至林邑，教王范逸，制造城他，缮治戎甲，经始廓略。王爱信之，使为将帅，能得众心。文谗王诸子，或徙或奔，王乃独立。成帝咸和六年死，无胤嗣。文迎王子于外国，海行取水，置毒子中。饮而杀之，遂胁国入，自立为王。取前王妻妾，置高楼土，有从己者，取而纳之，不从己者，绝其饮食而死。《江东旧事》云：范文，本扬州人，少被掠为奴，卖堕交州。年十五六，遇罪当得杖，畏怖因逃，随林邑贾人渡海远去，没入于王，大被幸爱。经十余年，王死，文害王二子，诈杀侯将，自立为王，威加诸国。或夷椎蛮语，口食鼻饮，或雕面镂身，狼裸种，汉魏流赭，威为其用。建元二年，攻日南、九德、九真，百姓奔迸，千里无烟，乃还林邑。林邑西去广州二千五百里，城西南角高山长岭，连接天鄣岭，北接涧。大源淮水出郍郍远界，三重长洲，隐山绕西，卫北回东，其岭南开涧，小源淮水出松根界，上山壑流，隐山绕南曲街回，东合淮流，以注典冲。其城西南际山，东北瞰水，重堑流浦，周绕城下。东南堑外，因傍薄城，东西横长，南北纵狭，北边西端，回折曲入。城周围八里一百步，砖城二丈，上起砖墙一丈，开方隙孔，砖上倚板，板上层阁，阁上架屋，屋上构楼。高者六七丈，下者四五丈。飞观鸱尾，迎风拂云，缘山瞰水，骞翥嵬崿。但制造壮拙。稽古夷俗，城开四门，东为前门，当两淮渚滨，于曲路有古碑，夷书铭赞前王胡达之德。西门当两重堑，北回上山，山西即淮流也。南门度两重堑，对温公垒。升平二年，交州刺史温放之，杀交趾太守杜宝别驾阮朗，遂征林邑，水陆累战，佛保城自守，重求请服，听之。今林邑东城南五里，有温公二垒是也。北门滨淮，路断不通。城内小城，周围三百二十步，合堂瓦殿，南壁不开，两头长屋，脊出南北，南拟背日。西区城内，石山顺淮面阳，开东向殿，飞檐鸱尾，青琐丹墀，榱题桷椽，多诸古法。阁殿上柱，高城丈余五，牛屎为埿。墙壁青光回度，曲掖绮牖，紫窗椒房，嫔媵无别，宫观，路寝，永巷，共在殿上，临踞东轩，径与下语。子弟臣侍，皆不得上。屋有五十余区，连甍接栋，檐宇相承。神祠鬼塔，小大八庙，层台重树，状似佛刹。郭无市里，邑寡人居，海岸萧条，非生民所处，而首渠以永安，养国十世，岂久存哉？元嘉中，檀和之征林邑，其王阳迈，举国夜奔窜山薮。据其城邑，收宝巨亿。军还之后，阳迈归国，家国荒殄，时人靡存，踌蹰崩擗，愤绝复苏，即以元嘉二十三年死。初，阳迈母怀身，梦人铺阳迈金席，与其儿落席上，金光色起、昭晣艳曜。华俗谓上金为紫磨金，夷俗谓上金为阳迈金，父胡达死，袭王位，能得人情，自以灵梦，为国祥庆。其太子初名咄，后阳迈死，咄年十九，代立，慕先君之德，复改名阳迈。昭穆二世，父子共名，知林邑之将亡矣。其城隍堑之外，林棘荒蔓，榛梗冥郁，藤盘筀秀，参错际天。其中香桂成林，气清烟澄。桂父，县人也，栖居此林，服桂得道。时禽异羽，翔集间关，兼比翼鸟，不比不飞，鸟名归飞，鸣声自呼，此恋乡之思孔悲，桑梓之敬成俗也，豫章俞益期，性气刚直，不下曲俗，容身无所，远适在南，《与韩康伯书》曰：惟槟榔树，最南游之可观，但性不耐霜，不得北植，不遇长者之目，令人恨深。尝对飞鸟恋土，增思寄意。谓此鸟其背青，其腹赤，丹心外露，鸣情未达，终日归飞，飞不十千，路余万里，何由归哉！九真太守任延，始教耕犁，俗化交土，风行象林，知耕以来，六百余年，火耨耕艺，法与华同，名白田，种白谷，七月火作，十月登熟；名赤田，种赤谷，十二月作，四月登熟，所谓两熟之稻也。至于草甲萌芽，谷月代种，穜早晚，无月不秀，耕耘功重，收获利轻，熟速故也。米不外散，恒为丰国。桑蚕年八熟茧。《三都赋》所谓八蚕之绵者矣。其崖小水，常吐飞溜，或雪霏沙涨，清寒无底，分溪别壑，津济相通。其水自城东北角流，水上悬起高桥，渡淮北岸，即彭龙、区粟之通逵也。檀和之东桥大战，阳迈被创落象，即是处也。其水又东南流径船官口，船官川源徐狼外，夷皆裸身，男以竹筒掩体，女以树叶蔽形，外名狼，所谓裸国者也。虽习俗裸袒，犹耻无蔽，惟依瞑夜，与人交市睹中，奥金便知好恶，明朝晓看，皆如其言。自此外行，得至扶南。按竺枝《扶南记》曰：抉南去林邑四千里，水步道通。檀和之令军入邑浦，据船官口城六里者也。自船官下注大浦之东湖，大水连行，潮上西流。潮水日夜长七八尺，从此以西，朔望并潮，一上七日，水长丈六七。六日之后，日夜分为再潮，水长一二尺。春夏秋冬，厉然一限，高下定度，水无盈缩，是为海运，亦曰象水也，又兼象浦之名。《晋功臣表》所谓金潾清径，象渚澄源者也。其川浦渚，有水虫弥微，攒木食船，数十日坏。源潭湛濑，有鲜鱼，色黑，身五丈，头如马首，伺人入水，便来为害。《山海经》曰：离耳国、雕题国皆在郁水南。《林邑记》曰：汉置九郡，儋耳与焉。民好徒跣，耳广垂以为饰，虽男女亵露，不以为羞。暑亵薄日，自使人黑，积习成常，以黑为美。《离骚》所谓玄国矣。然则信耳，即离耳也。王氏《交广春秋》曰：朱崖、儋耳二郡，与交州俱开，皆汉武帝所置，大海中，南极之外，对合浦徐闻县，清朗无风之日，径望朱崖州，如囷廪大。从徐闻对渡，北风举帆，一日一夜而至。周回二千余里，径度八百里。人民可十万余家，皆殊种异类。被发雕身，而女多姣好，白皙，长发美鬓。犬羊相聚，不服德教。儋耳先废，朱崖数叛，元帝以贾捐之议罢郡。杨氏《南裔异物志》曰：儋耳、朱崖俱在海中，分为东蕃。故《山海经》曰：在郁水南也。郁水又南，自寿泠县注于海。昔马文渊积石为塘，达于象浦，建金标为南极之界。俞益期《笺》曰：马丈渊立两铜柱于林邑岸北，有遗兵十余家不反，居寿泠岸南，而对铜柱。悉姓马，自婚姻，今有二百户。交州以其流寓，号曰马流。言语饮食，尚与华同。山川移易，铜柱今复在海中，正赖此民以识故处也。《林邑记》曰：建武十九年，马援树两铜柱于象林南界，与西屠国分，汉之南疆也。土人以之流寓，号曰马流，世称汉子孙也。《山海经》曰：郁水出象郡而西南注南海，入须陵东南者也。应劭曰：郁水出广信东入海。言始或可，终则非矣。


又东至华容县西，夏水出焉。
江水左迤为中夏水，右则中郎浦出焉。江浦右迤，南派屈西，极水曲之势，世谓之江曲者也。
又东南当华容县南，涌水入焉。
江水又东，涌水注之。水自夏水南通于江，谓之涌口。二水之间，《春秋》所谓阎敖游涌而逸者也。江水又径南平郡孱陵县之乐乡城北，吴陆抗所筑，后王濬攻之，获吴水军督陆景于此渚也。
又东南，油水从东南来注之。
又东，右合油口，又东径公安县北。刘备之奔江陵，使筑而镇之。曹公闻孙权以荆州借备，临书落笔。杜预克定江南，罢华容置之，谓之江安县，南郡治。吴以华容之南乡为南郡，晋太康元年改曰南平也。县有油水，水东有景口，口即武陵郡界。景口东有沦口，沦水南与景水合。又东通澧水及诸陂湖，自此渊潭相接，悉是南蛮府屯也。故侧江有大城，相承云仓储城，即邸阁也。江水左会高口，江浦也，右对黄州。江水又东得故市口，水与高水通也。江水又右径阳岐山北，山枕大江，山东有城，故华容县尉旧治也。大江又东，左合子夏口。江水左迤北出，通于夏水，故曰子夏也。大江又东，左得侯台水口，江浦也。大江右得龙穴水口，江浦右迤也。北对虎洲。又洲北有龙巢，地名也，昔禹南济江，黄龙夹舟，舟人五色无主。禹笑曰：吾受命于天，竭力养民，生，性也，死，命也，何忧龙哉？于是二龙弭鳞掉尾而去焉，故水地取名矣。江水自龙巢而东，得俞口，夏水泛盛则有，冬无之。江之北岸，上有小城，故监利县尉治也。又东得清阳土坞二口，江浦也。大江右径石首山北，又东径赭要。赭要，洲名，在大江中，次北湖洲下。江水左得饭筐上口，秋夏水通下口，上下口间，相距三十余里。赭要下即杨子洲，在大江中，二洲之间，常苦蚊害。昔荆佽飞济此，遇两蚊，斩之，自后罕有所患矣。江之右岸则清水口，口上即钱官也。水自牛皮山东北通江，北对清水洲，洲下接生江洲，南即生江口，水南通澧浦。江水左会饭筐下口，江浦所入也。江水又右得上檀浦，江溠也。江水又东径竹町南，江中有观洋溠，溠东有大洲，洲东分为爵洲，洲南对湘江口也。
又东至长沙下隽县北，澧水、沅水、资水合东流注之。凡此诸水，皆注于洞庭之陂，是乃湘水，非江川。湘水从南来注之。
江水右会湘水，所谓江水会者也。江水又东，左得二夏浦，俗谓之西江口。又东径忌置山南，山东即隐口浦矣。江之右岸有城陵山，山有故城，东接微落山，亦曰晖落矶。江之南畔名黄金濑，濑东有黄金浦，良父口，夏浦也。又东径彭城口，水东有彭城矶，故水受其名，即玉涧，水出巴丘县东玉山玉溪，北流注于江。江水自彭城矶东径如山北，北对隐矶，二矶之间，有独石孤立大江中，山东江浦，世谓之白马口。江水又左径白螺山南，右历鸭兰矶北，江中山也。东得鸭兰、治浦二口，夏浦也。江水左径上乌林南，村居地名也。又东径乌黎口，江浦也，即中乌林矣。又东径下乌林南，吴黄盖败魏武于乌林，即是处也。江水又东，左得子练口，北通练浦，又东合练口，江浦也。南直练洲，练名所以生也。江之右岸得蒲矶口，即陆口也。水出下隽县西三山溪，其水东径陆城北，又东径下隽县南，故长沙旧县，王莽之闰隽也。宋元嘉十六年，割隶巴陵郡。陆水又屈而西北流，径其县北，北对金城，吴将陆涣所屯也。陆水又人蒲圻县北，径吕蒙城西。昔孙权征长沙零、桂所镇也。陆水又径蒲矶山，北入大江，谓之刀环口。又东径蒲矶山北，北对蒲圻洲，亦曰擎洲，又曰南洲，洲头即蒲圻县治也，晋太康元年置。洲上有白面洲，洲南又有澋口，水出豫章艾县，东入蒲圻县，至沙阳西北鱼岳山入江，山在大江中，扬子洲南，孤峙中洲。江水左得中阳水口，又东得白沙口，一名沙屯，即麻屯口也。本名蔑默口，江浦矣。南直蒲圻洲，水北入百余里，吴所屯也。又径鱼岳山北，下得金梁洲。洲东北对渊洲，一名渊步洲。江濆从洲头以上，悉壁立无岸，历蒲圻至白沙，方有浦，上甚难。江中有沙阳洲，沙阳县治也。县本江夏之沙羡矣。晋太康中改曰沙阳县。宋元嘉十六年，割隶巴陵郡。江之右岸有雍口，亦谓之港口。东北流为长洋港。又东北径石子冈，冈上有故城，即州陵县之故城也。庄辛所言左州侯国矣。又东径州陵新治南，王莽之江夏也。港水东南流注于江，谓之洋口。南对龙穴洲，沙阳洲之下尾也。洲里有驾部口，宋景平二年，迎文帝于江陵，法驾顿此，因以为名。文帝车驾发江陵。至此黑龙跃出，负帝所乘舟，左右失色。上谓长史王昙首曰：乃夏禹所以受天命矣，我何德以堪之？故有龙穴之名焉。江水又东，右得聂口，江浦也，左对聂洲。江水左径百人山南，右径赤壁山北，昔周瑜与黄盖诈魏武大军处所也。江水东径大军山南。山东有山屯，夏浦江水左迤也。江中有石浮出，谓之节度石。右则涂水注之，水出江州武昌郡武昌县金山，西北流径汝南侨郡故城南，咸和中，寇难南逼，户口南渡，因置斯郡，治于涂口。涂水历县西，又西北流注于江。江水又东径小军山南，临侧江津，东有小军浦。江水又东径鸡翅山北，山东即土城浦也。又东北至江夏沙羡县西北，沔水从北来注之。
沌水上承沌阳县之太白湖，东南流为沌水，径沌阳县南，注于江，谓之沌口。有沌阳都尉治。晋永嘉六年，王敦以陶侃为荆州，镇此。明年徙林鄣。江水又东径叹父山，南对叹州，亦曰叹步矣。江之右岸当鹦鹉洲，南有江水右迤，谓之驿渚。三月之末，水下通樊口水。江水又东径鲁山南，古翼际山也。《地说》曰：汉与江合于衡北翼际山旁者也。山上有吴江夏太守陆涣所治城，盖取二水之名。《地理志》曰：夏水过郡入江，故曰江夏也。旧治安陆；权高帝六年置，吴乃徙此。城中有《晋征南将军荆州刺史胡奋碑》。又有平南将军王世将刻石记征杜曾事。有刘琦墓及庙也。山左即沔水口矣。沔左有郤月城，亦曰偃月垒，戴监军筑，故曲陵县也。后乃沙羡县治。昔魏将黄祖所守，遣董袭、凌统攻而擒之。祢衡亦遇害于此。衡恃才倜傥；肆狂猖于无妄之世，保身不足，遇非其死，可谓咎悔之深矣。江之右岸有船官浦，历黄鹄矶西而南矣，直鹦鹉洲之下尾。江水溠曰洑浦，是曰黄军浦，昔吴将黄盖军师所屯，故浦得其名，亦商舟之所会矣。船官浦东即黄鹄山。林涧甚美，谯郡戴仲若野服居之。山下谓之黄鹄岸，岸下有湾，目之为黄鹄湾。黄鹄山东北对夏口城，魏黄初二年孙权所筑也。依山傍江，开势明远，凭墉藉阻，高观枕流，上则游目流川，下则激浪崎岖，实舟人之所艰也。对岸则人沔津，故城以夏口为名，亦沙羡县治也。江水左得湖口，水通太白湖，又东合滠口，水上承溳水于安陆县而东径滠阳县北，东流注于江。江水又东，湖水自北南注，谓之嘉吴。江右岸频得二夏浦，北对东城洲西，浦侧有雍伏戍。江之右岸，东会龙骧水口，水出北山蛮中。江之左有武口，水上通安陆之延头，宋元嘉二年，卫将军、荆州刺史谢晦，阻兵上流，为征北檀道济所败，走奔于此，为戍主光顺之所执处也。南至武城，俱入大江。南直武洲，洲南对杨桂水口，江水南出也，通金女、大文、桃班三治。吴旧屯所在，荆州界尽此。江水东径若城南。庾仲雍《江水记》曰：若城至武城口三十里者也。南对郭口夏浦，而不常泛矣。东得苦菜夏浦，浦东有苦菜山，江径其北，故浦有苦菜之名焉，山上有菜苦可食。江水左得广武口江浦也。江之右岸有李姥浦，浦中偏无蚊蚋之患矣。北对峥嵘洲，冠军将军刘毅破桓玄于此洲，玄乃挟天子西走江陵矣。
又东过邾县南，江水东径白虎矶北，山临侧江濆，又东会赤溪夏浦浦口，江水右迤也。
又东径贝矶北，庾仲雍谓之沛岸矣。江右岸有秋口，江浦也，又东得鸟石水，出乌石山，南流注于江。江水右得黎矶，矶北亦曰黎岸也。山东有夏浦，又东径上碛北，山名也，仲雍谓之大小竹碛也。北岸峰火洲，即举洲也。北对举口，仲雍作莒字，得其音而忘其字，非也。举水出龟头山，西北流径蒙茏戍南，梁定州治，蛮田秀超为刺史。举水又西流，左合垂山之水，水北出垂山之阳，与弋阳淠水同发一山，故是水合之。水之东有南口戍，又南径方山戍西，西流注于举水。又西南径梁司、豫二州东，蛮田鲁生为刺史，治湖陂城，亦谓之水城也。举水又西南径颜城南，又西南径齐安郡西，倒水注之。水出黄武山，南流径白沙戍西，又东南径梁达城戍西，东南合举水，举水又东南历赤亭下，谓之赤亭水，又分为二水，南流注于江，谓之举口。南对举洲，《春秋左传》定公四年，吴、楚陈于柏举。京相璠曰：汉东地矣。江夏有溳水，或作举，疑即此也。左水东南流入于江。江浒曰文方口。江之右岸有凤鸣口，江浦也。浦侧有凤鸣戍。江水又东径邾县故城南，楚宣王灭邾，徒居于此，故曰邾也。汉高帝元年，项羽封吴芮为衡山王，都此。晋咸和中，庾翼为西阳太守，分江夏立。咸康四年，豫州刺史毛宝，西阳太守樊俊共镇之，为石虎将张格度所陷，自尔丘墟焉。城南对芦洲，旧吴时筑客舍于洲上，方便惟所止焉，亦谓之罗洲矣。
鄂县北，江水右得樊口，庾仲雍《江水记》云：谷里袁口，江津南入，历樊山上下三百里，通新兴、马头二治。樊口之北有湾。昔孙权装大船，名之曰长安，亦曰大舶，载坐直之士三千人，与群臣泛舟江津，属值风起，权欲西取芦洲。谷利不从，乃拔刀急上，令取樊口薄舶船，至岸而败，故名其处为败舶湾。因凿樊山为路以上，人即名其处为吴造岘，在樊口上一里，今厥处尚存。江水又左径赤鼻山南，山临侧江川。又东径西阳郡南，郡治即西阳县也。《晋书地道记》以为弦子国也。江之右岸有鄂县故城，旧樊楚地，《世本》称熊渠封其中子红为鄂王。《晋太康地记》以为东鄂矣。《九州记》曰：鄂，今武昌也。孙权以魏黄初元年，自公安徒此，改曰武昌县。鄂县徙治于袁山东，又以其年立为江夏郡，分建业之民千家以益之。至黄龙元年，权迁都建业，以陆逊辅太子镇武昌。孙皓亦都之，皓还东，令滕牧守之。晋惠帝永平中，始置江州，傅综为刺史，治此城，后太尉庾亮之所镇也。今武昌郡治。城南有袁山，即樊山也。《武昌记》曰：樊口南有大姥庙，孙权常猎于山下，依夕，见一姥，问权猎何所得。曰：正得一豹。母曰：何不竖豹尾？忽然不见。应助《汉官序》曰：豹尾过后，执金吾罢屯，解围。天于卤簿中，后属车施豹尾。于道路，豹尾之内为省中。盖权事应在此，故为立庙也。又孙皓亦尝登之，使将害常侍王蕃，而以其首虎争之。北背大江，江上有钓台，权常极饮其上，曰：堕台醉乃已。张昭尽言处。城西有郊坛，权告天即位于此，顾谓公卿曰：鲁子敬尝言此，可谓明于事势矣。城东故城，言汉将灌婴所筑也。江中有节度石三段，广百步，高五六丈，是西阳、武昌界，分江于斯石也。又东得次浦，江浦也。东径五矶北，有五山，沿次江阴，故得是名矣，仲雍谓之五圻。江水左则巴水注之，水出雩娄县之下灵山，即大别山也。与决水同出一山，故世谓之分水山，亦或曰巴山。南历蛮中，吴时，旧立屯于水侧，引巴水以溉野。又南径巴水戍，南流注于江，谓之巴口。又东径噡县故城南，故弦国也。《春秋》僖公五年秋，楚灭弦，弦子奔黄者也。汉惠帝元年，封长沙相利仓为侯国，城在山之阳，南对五洲也。江中有五洲相接，故以五洲为名。宋孝武帝举兵江州，建牙洲上，有紫云荫之，即是洲也。东会希水口，水出灊县霍山西麓。山北有灊县故城，《地理志》曰：县南有天柱山。即霍山也。有祠南岳庙。音潜。齐立霍州治此。西南流分为二水，枝津出焉。希水又南，积而为湖，谓之希湖。湖水又南流，径噡县东而南流注于江，是曰希水口者也。然水流急濬，霖雨暴涨，漂滥无常，行者难之。大江右岸有厌里口，安乐浦。从此至武昌，尚方作部诸屯相接，枕带长江。又东得桑步，步下有章浦，本西阳郡治，今悉荒芜。江水左得赤水浦，夏浦也。江水又东径南阳山南，又曰芍矶，亦曰南阳矶，仲雍谓之南阳圻，一名洛至圻，一名石姥，水势迅急。江水又东径西陵县故城南，《史记》秦昭王遣白起伐楚，取西陵者也。汉章帝建初二年，封阴堂为侯国。江水东历孟家溠。江之右岸有黄石山，水径其北，即黄石矶也。一名石茨圻，有西陵县。县北则三洲也。山连延江侧，东山偏高，谓之西塞，东对黄公九矶，所谓九圻者也。于行小难，两山之间为阙塞。从此济于土复，土复者，北岸地名也。
又东过蕲春县南，蕲水从北东注之。
江水又得苇口，江浦也。浦东有苇山，江水东径山北。北崖有东湖口，江波左边，流结成湖，故谓之湖口矣。江水又东得空石口，江浦在右，临江有空石山，南对石穴洲，洲上有蕲阳县治。又东，蕲水注之。江水又东，径蕲春县故城南。世祖建武三十年，封陈俊子浮为侯国。江水又东，得铜零口，江浦也。大江右径虾蟆山北，而东会海口。水南通大湖，北达于江。左右翼山，江水径其北，东合臧口，江浦也。江水又左径长风山南，得长风口，江浦也。江水又东径积布山南，俗谓之积布矶，又曰积布圻，庾仲雍所谓高山也。此即西阳、寻阳二郡界也。右岸有土复口，江浦也。夹浦有江山，山东有护口，江浦也。庾仲雍谓之朝二浦也。
又东过下雉县北，利水从东陵西南往之。
江水东径琵琶山南，山下有琵琶湾。又东径望夫山南，又东得苦菜水口，夏浦也。江之有岸，富水注之，水出阳新县之青湓山，西北流径阳新县，故豫章之属县矣。地多女鸟。《玄中记》曰：阳新男子，于水次得之，遂与共居，生二女，悉农羽而去。豫章间养儿，不露其衣，言是鸟落尘于儿衣中，则令儿病，故亦谓之夜飞游女矣。又西北径下雉县，王莽更名之润光矣，后并阳新。水之左右，公私裂溉，咸成沃壤。旧吴屯所在也。江水又东，右得兰溪水口。并江浦也。又东，左得青林口，水出庐江郡之东陵乡，江夏有西陵县，故是言东矣。《尚书》云江水过九江至于东陵者也。西南流，水积为湖，湖西有青林山。宋太始元年，明帝遣沈攸之西代子勋，伐栅青山，睹一童子甚丽，问伐者曰：取此何为？答欲讨贼。童子曰：下旬当平，何劳伐此？在众人之中，忽不复见。故谓之青林湖。湖有鲫鱼，食之肥美，辟寒暑，湖水西流，谓之青林水。又西南，历寻阳，分为二水：一水东流，通大雷。一水西南流注于江，《经》所谓利水也。右对马头岸，自富口迄此五十余里，岸阻江山。


漾水出陇西氏道县.冢山，东至武都沮县为汉水。常璩《华阳国志》曰：汉水有二源，东源出武都氐道县漾山，为漾水。《禹贡》导漾东流为汉是也。西源出陇西西县.冢山，会白水，径葭萌入汉。始源曰沔。按沔水出东狼谷，径沮县入汉。《汉中记》曰：.冢以东，水皆东流，.冢以西，水皆西流。即其地势源流所归，故俗以.冢为分水岭。即此推沔水无西入之理。刘澄之云：有水从阿阳县，南至梓潼、汉寿，入大穴，暗通冈山。郭景纯亦言是矣。冈山穴小，本不容水，水成大泽而流，与汉合。庾仲雍又言，汉水自武遂川，南入蔓葛谷，越野牛，径至关城合西汉水。故诸言汉者，多言西汉水至葭萌人汉。又曰：始源曰沔，是以《经》云漾水出氐道县东至沮县为汉水，东南至广魏白水。诊其沿注，似与三说相符，而未极西汉之源矣。然东西两川，俱受沔、汉之名者，义或在兹矣。班固《地理志》、司马彪、袁山松《郡国志》，并言汉有二源，东出氐道，西出西县之.冢山。阚駰云：汉或为漾。漾水出昆仑西北隅，至氐道，重源显发，而为漾水。又言，陇西西县.冢山，在西，西汉水所出，南入广魏白水。又云：漾水出豲道，东至武都入汉。许慎、吕忱并言，漾水出陇西豲道，东至武都为汉水，不言氐道。然豲道在冀之西北，又隔诸川，无水南入，疑出豲道之为谬矣。又云：汉，漾也，东为沧浪水。《山海经》曰：.冢之山，汉水出焉，而东南流注于江。然东西两川，俱出.冢而同为汉水者也。孔安国曰：泉始出为漾，其犹蒙耳。而常璩专为漾山漾水，当是作者附而为山水之殊目矣。余按《山海经》，漾水出昆仑西北隅，而南流注于丑涂之水。《穆天子传》曰：天子自春山西征，至于赤乌氏。己卯，北征，庚辰，济于洋水，辛巳，入于曹奴。曹奴人戏，觞天子于洋水之上，乃献良马九百，牛羊七千，天子使逢固受之。天子乃赐之黄金之鹿，戏乃膜拜而受。余以太和中，从高祖北巡，狄人犹有此献。虽古今世殊，而所贡不异。然川流隐伏，卒难详照，地理潜闷，变通无方，复不可全言阚氏之非也。虽津流派别，枝渠势悬，原始要终，潜流或一，故俱受汉、漾之名，纳方土之称，是其有汉川、汉阳、广汉、汉寿之号，或因其始，或据其终，纵异名互见，犹为汉漾矣。川共目殊，或亦在斯。今西县.家山，西汉水所导也，然微涓细注，若通幂历，津注而已。西流与马池水合，水出上邦西南六十余里，谓之龙渊水，言神马出水，事同余吾来渊之异，故因名焉。《开山图》曰：陇西神马山有渊池，龙马所生。即是水也。其水西流，谓之马池川。又西流入西汉水。西汉水又西南流，左得兰渠溪水，次西有山黎谷水，次西有铁谷水，次西有石耽谷水，次西有南谷水，并出南山，扬湍北注；右得高望谷水，次西得西溪水，次西得黄花谷水，咸出北山，飞波南入西汉水，又西南，资水注之。水北出资川，导源四壑，南至资峡，总为一水，出峡西南流，注西汉水，西汉水又西南得峡石水口，水出苑亭西草黑谷。三溪西南至峡石口，合为一渎，东南流，屈而南注西汉水。西汉水又西南，合杨廉川水，水出西谷，众川泻流，合成一川。东南流，径西县故城北。秦庄公伐西戎，破之。周宣王与其先大骆犬丘之地，为西垂大夫，亦西垂宫也。王莽之西治矣。建武八年，世祖至阿阳，窦融等悉会。天水震动，隗嚣将妻子奔西城，从杨广。广死，嚣愁穷城守，时颍川贼起，车驾东归，留吴汉、岑彭围嚣。岑等壅西谷水，以缣幔盛土为堤，灌城，城未没丈余。水穿壅不行，地中数丈涌出，故城不坏。王元请蜀救至，汉等退还上邦。但广、廉字相状，后人因以人名名之，故习讹为杨廉也，置杨廉县焉。又东南流，右会茅川水，水出西南戎溪，东北流，径戎丘城甫。吴汉之围西城，王捷登城，向汉军曰：为隗王城守者，皆必死，无二心，愿诸将亟罢，请自杀以明之。遂刎颈而死。又东北流，注西谷水，乱流东南，入于西汉水。西汉水又西南，径始昌峡，《晋书地道记》曰：天水始昌县，故西城也。亦曰清崖峡。西汉水又西南，径宕备戍南，左则宕备水自东南，西北注之。右则盐官水南入焉。水北有盐官，在.冢西五十许里，相承营煮不辍，味与海盐同。故《地理志》云西县有盐官是也。其水东南径宕备戍西，东南入汉水。汉水又西南，合左谷水，水出南山穷溪，北注汉水。又西南，兰皋水出西北五交谷，东南历祁山军，东南入汉水。汉水又西南，径祁山军南，鸡水南出鸡谷，北径水南县西，北流注于汉。汉水又西，建安川水入焉。其水导源建威西北山，白石戍东南，二源合注。东径建威城南，又东与兰坑水会，水出西南近溪，东北径兰坑城西，东北流注建安水。建安水又东径兰坑城北，建安城甫，其地故西县之历城也。杨定自陇右徙治历城，即此处也，去仇池百二十里，后改为建安城。其水又东合错水，水出错水戍东南，而东北入建安水。建安水又东北，有雉尾谷水，又东北，有大谷水，又北，有小祁山水，并出东溪，扬波西注。又北，左会胡谷水，水西出胡谷，东径金盘、历城二军北，军在水南层山上。其水又东注建安水。建安水又东北，径塞峡。元嘉十九年，宋太祖遣龙骧将军裴方明伐杨难当，难当将妻子北奔，安西参军鲁尚期追出塞峡，即是峡矣。左山侧有石穴洞，人言潜通下辨，所未详也。其水出峡西北流，注汉水。汉水北连山秀举，罗峰竞峙。祁山在.冢之西七十许里，山上有城，极为严固。昔诸葛亮攻祁山，即斯城也。汉水径其南。城南三里，有亮故垒，垒之左右，犹丰茂宿草，盖亮所植也，在上邦西南二百四十里。《开山图》曰：汉阳西南有祁山，溪径逶迤，山高岩险，九州之名阻，天下之奇峻。今此山于众阜之中，亦非为杰矣。汉水又西南，与甲谷水合，水出西南甲谷，东北流注汉水。汉水又西径南蚜北蚜中。上下有二城相对，左右坟垅低昂，亘山被阜。古谚云：南蚜北蚜，万有余家。诸葛亮《表》言：祁山去沮县五百里，有民万户，瞩其丘墟，信为殷矣。汉水西南径武植戍南。武植戌水发北山，二源奇发，合于安民戍南，又南径武植戍西，而西南流，注于汉水。汉水又西南，径平夷戍南，又西南，夷水注之。水出北山，南径其戍，西南入汉水。汉水又西径兰仓城南，又南，右会两溪，俱出西山，东流注于汉水。张华《博物志》云：温水出鸟鼠山，下注汉水。疑是此水，而非所详也。汉水又南入嘉陵道，而为嘉陵水。世俗名之为阶陵水，非也。汉水又东南，得北谷水，又东南得武街水，又东南得仓谷水，右三水并出西溪，东流注汉水。汉水又东南径瞿堆西，又屈径瞿堆南。绝壁峭峙，孤险云高，望之形若298覆唾壶，高二十余里，羊肠蟠道三十六回，《开山图》谓之仇夷，所谓积石嵯峨，嵚岑隐阿者也。上有平田百顷，煮土成盐，因以百顷为号。山上丰水泉，所谓清泉涌沸，润气上流者也。汉武帝元鼎六年开，以为武都郡。天池大泽在西，故以都为目矣。王莽更名乐平郡，县曰循虏。常璩、范晔云：郡居河池，一名仇池，地方百顷，即指此也。左右悉白马氐矣。汉献帝建安中，有天水氐杨腾者，世居陇右，为氐大帅。子驹，勇健多计，徙居仇池。魏拜为百顷氐王。汉水又东合洛谷水，水有二源，同注一壑，径神蛇戍西。左右山溪多五色蛇，性驯良，不为物毒。洛谷水又南径虎馗戍东，又南径仇池郡西，瞿堆东，西南入汉水。汉水又东合洛溪水，水北发洛谷，南径威武戍南，又西南与龙门水合，水出西北龙门谷，东流与横水会，东北穷溪，即水源也。又南径龙门戍东，又东南入洛溪水，又东南径上禄县故城西，修源浚导，径引北溪，南总两川，单流纳汉。汉水又东南径浊水城南，又东南会平乐水，水出武街东北四十五里，东驰。南溪导源东北流，山侧有甘泉，涌波飞清，下注平乐水。又径甘泉戍甫，又东径平乐戍南，又东入汉，谓之会口。汉水东南径修城道南，与修水合。水总二源，东北合汉。汉水又东南于槃头郡南，与浊水合。水出浊城北，东流与丁令溪水会。其水北出丁令谷，南径武街城西，东南入浊水。浊水又东径武街城南，故下辨县治也。李琀、李稚以氐王杨难敌妻死，葬阴平。袭武街，为氐所杀于此矣，今广业郡治。浊水又东，宏休水注之。水出北溪，南径武街城东，而南流注于浊水。浊水又东径白石县南。《续汉书》曰：虞诩为武都太守，下辨东三十余里有峡，峡中白水生大石，障塞水流，春夏辄濆溢，败坏城郭。诩使人烧石，以醢灌之。石皆碎裂，因镌去焉。遂无泛溢之害。浊水即白水之异名也。浊水又东南，埿阳水北出埿谷，南径白石县东，而南入浊水。浊水又东南与仇鸠水合，水发鸠溪，南径河池县故城西，王莽之乐平亭也。其水西南流注浊水。浊水又东南与河池水合，水出河池北谷，南径河池戍东，西南入浊水。浊水又东南，两当水注之。水出陈仓县之大散岭，西南流入故道川，谓之故道水。西南径故道城东，魏征仇池，筑以置戍。与马鞍山水合。水东出马鞍山，历谷西流，至故道城东，西入故道水。西南流，北川水注之，水出北洛埿山南。南流径唐仓城下，南至困冢川，入故道水。故道水又西南历广香交，合广香川水，水出南田县利乔山，南流至广香川，谓之广香川水。又南注故道水，谓之广香交。故道水又西南，入秦冈山，尚婆水注之。山高入云，远望增状，若岭纤曦轩，峰枉月驾矣。悬崖之侧，列壁之上，有神象若图，指状妇人之容。其形上赤下白，世名之曰圣女神，至于福应愆违，方俗是祈。水源北出利乔山，南径尚婆川，谓之尚婆水。历两当县之尚婆城南，魏故道郡治也。西南至秦冈山，入故道水。故道水又右会黄卢山水，水出西北天水郡黄卢山腹，历谷南流，交注故道水。故道水南入东益州之广业郡界，与沮水枝津合，谓之两当溪，水上承武都沮县之沮水渎，西南流，注于两当溪。虞诩为郡漕谷市在沮，从沮县至下辨，山道险绝，水中多石，舟车不通，驴马负运，僦五致一。诩乃于沮受僦直，约自致之。即将吏民按行，皆烧石木，开漕船道。水运通利，岁省万计，以其僦廪与吏士，年四十余万也。又西南，注于浊水，浊水南径槃头郡东，而南合凤溪水，水上承浊水于广业郡，南径凤溪，中有二石双高，其形若阙，汉世有凤凰止焉，故谓之风凰台，北去郡三里。水出台下东南流，左注浊水。浊水又南注汉水。汉水又东南历汉曲，径挟崖，与挟崖水合。水西出担潭交，东流入汉水。汉水又东，径武兴城南，又东南与北谷水合，水出武兴东北，而西南径武兴城北，谓之北谷水。南转径其城东，而南与一水合，水出东溪，西流注北谷水。又南流，注汉水。汉水又西南，径关城北，除水出西北除溪，东南流入于汉。汉水又西南，径通谷，通谷水出东北通溪，上承漾水，西南流，为西汉水。汉水又西南，寒水注之。水东出寒川，西流入汉。汉水又西，径石亭戍。广平水西出百顷川，东南流注汉。又有平阿水，出东山，西流注汉水。汉水又径晋寿城西，而南合汉寿水。水源出东山，西径东晋寿故城南，而西南人于汉水也。
又东南至广魏白水县西。又东南至葭萌县东北，与羌水合。白水西北出于临洮县西南西倾山，水色白浊，东南流与黑水合，水出羌中，西南径黑水城西，又西南入白水。白水又东径洛和城南，洛和水西南出和溪，东北流，径南黑水城西，而北注白水。白水又东南径邓至城南。又东南与大夷祝水合，水出夷祝城西南，穷溪，北注夷水。又东北合羊洪水，水出东南羊溪，西北径夷祝城东，又西北流，屈而东北，注于夷水。夷水又东北入白水，白水又东，与安昌水会，水源发卫大西溪，东南径邓至安昌郡甫，又东南，合无累水，无累水出东北近溪，西南入安昌水。安昌水又东南人白水，白水又东南，入阴平，得东维水，水出西北维谷，东南径维城西，东南入白水。白水又东南，径阴平道故城南。王莽更名摧虏矣，即广汉之北部也。广汉属国都尉治，汉安帝永初三年分广汉蛮夷置。又有白马水，出长松县西南白马溪，东北径长松县北，而东北注白水。白水又东，径阴平大城北，盖其渠帅自故城徙居也。白水又东，偃溪水出西南偃溪，东北流径偃城西，而东北流入白水。白水又东，径偃城北，又东北，径桥头。昔姜维之将还蜀也，雍州刺史诸葛绪邀之于此，后期不及，故维得保剑阁，而钟会不能入也。白水又与羌水合，自下羌水又得其通称矣。白水又东，径郭公城南。昔郭淮之攻廖化于阴平也，筑之，故因名焉。白水又东，雍川水出西南雍溪，东北注白水。白水又东，合空冷水，傍溪西南，穷谷，即川源也。白水又东南与南五部水会。水有二源，西源出五部溪，东南流，东源出郎谷，西南合注白水。白水又东南，径建昌郡东，而北与一水合，二源同注，共成一溪，西南流入于白水。白水又东南，径白水县故城东，即白水郡治也。《经》云汉水出其西，非也。白水又东南，与西谷水相得，水出西溪，东流径白水城南，东南入白水。白水又南，左会东流水，东入极溪，便即水源也。白水又南径武兴城东，又东南，左得刺稽水口，溪东北出，便水源矣。白水又东南，清水左注之。庾仲雍曰：清水自祁山来，合白水，斯为盂浪也。水出于平武郡东北，瞩累亘下，甫径平武城东，屈径其城南，又西历平洛郡东南，屈而南径南阳侨郡东北，又东南，径新巴县东北，又东南径始平侨郡南，又东南径小剑戍北。西去大剑三十里，连山绝险，飞阁通衢，故谓之剑阁也。张载铭曰：一人守险，万夫趦趄。信然。故李特至剑阁而叹曰：刘氏有如此地，而面缚于人，岂不奴才也？小剑水西南出剑谷，东北流径其戍下，入清水。清水又东南，注白水。白水又东南，于吐费城南，即西晋寿之东北也。东南流，注汉水。西晋寿，即蜀王弟葭萌所封，为苴侯邑，故遂名城为葭萌矣。刘备改曰汉寿，太康中又曰晋寿。水有津关。段元章善风角，弟子归，元章封笥药授之，曰：路有急难，开之。生到葭萌，从者与津吏诤，打伤，开笥得书，言其破头者，可以此药裹之。生乃叹服，还卒业焉。亦廉叔度抱父柩自沉处也。
又东南过巴郡阆中县。
巴西郡治也，刘璋之分三巴，此其一焉。阚駰曰：强水出阴平西北强山，一曰强川。姜维之还也，邓艾遣天水太守王颀败之于强川，即是水也。其水东北，径武都、阴平、梓潼、南安入汉水。汉水又东南，径津渠戍东，又南径阆中县东。阆水出阆阳县，而东径其县南，又东注汉水。昔刘璋之攻霍峻于葭萌也，自此水上。张达、范强害张飞于此县。汉水又东南，得东水口，水出巴岭，南历獠中，谓之东游水。李寿之时，獠自牂柯北入，所在诸郡，布满山谷。其水西南，径宋熙郡东，又东南径始平城东，又东南，径巴西郡东，又东入汉水。汉水又东，与濩溪水合，水出獠中，世亦谓之为清水也。东南流，注汉水。汉水又东南，径宕渠县东，又东南，合宕渠水，水西北出南郑县巴岭，与槃余水同源派注，南流，谓之北水，东南流，与难江水合，水出东北小巴山，西南注之。又东南流，径宕渠县，谓之宕渠水，又东南，入于汉。
又东南过江州县东，东南入于江。
涪水注之。庚仲雍所谓涪内水者也。
丹水出京兆上洛县西北冢岭山，一名高猪岭也。丹水东南流，与清池水合，水源东北出清池山，西南流，入于丹水。
东南过其县南。县故属京兆，晋分为郡。《地道记》曰：郡在洛上，故以为名。《竹书纪年》，晋烈公三年，楚人伐我南鄙，至于上洛。楚水注之，水源出上洛县西南楚山。昔四皓隐于楚山，即此山也。其水两源，合舍于四皓庙东，又东径高车岭南，翼带众流，北转入丹水。岭上有四皓庙。丹水自仓野，又东历兔和山，即春秋所谓左师军于兔和，右师军于仓野者也。
又东南过商县南，又东南至于丹水县，入于均。
契始封商。《鲁连子》曰：在太华之阳。皇甫谧、阚駰并以为上洛商县也。殷商之名，起于此矣。丹水自商县东南流注，历少习，出武关。应劭曰：秦之南关也，通南阳郡。《春秋左传》哀公四年，楚左司马使谓阴地之命大夫士蔑曰：晋、楚有盟，好恶同之，不然，将通于少习以听命者也。京相璠曰：楚通上洛阨道也。汉祖下析、郦，攻武关。文颖曰：武关在析县西百七十里，宏农界也。丹水又东南流入臼口，历其戍下。又东南，析水出析县西北，宏农卢氏县大蒿山。南流径修阳县故城北，县即析之北乡也。又东入析县，流结成潭，谓之龙渊，清深神异。耆旧传云：汉祖入关，径观是潭，其下若有府舍焉。事既非恒，难以详矣。其水又东径其县故城北，盖《春秋》之白羽也。《左传》昭公十八年，楚使王子胜迁许于析是也。郭仲产云：相承言此城汉高所筑，非也。余按《史记》楚襄王元年，秦出武关，斩众五万，取析十五城。汉祖入关，亦言下析、郦，非无城之言，修之则可矣。析水又历其县东，王莽更名县为君亭也。而南流入丹水县，注于丹水，故丹水会均，有析口之称。丹水又东南，径一故城南，名曰三户城。昔汉祖入关，王陵起兵丹水，以归汉祖，此城疑陵所筑也。丹水又径丹水县故城西南。县有密阳乡，古商密之地，昔楚申息之师所戍也，《春秋》之三户矣。杜预曰：县北有三户亭。《竹书纪年》曰：壬寅，孙何侵楚，入三户郛者是也。水出丹鱼，先夏至十日夜，伺之，鱼浮水侧，赤光上照如火，网而取之，割其血以涂足，可以步行水上，长居渊中。丹水东南流，至其县南。黄水北出芬山黄谷，南径丹水县，南注丹水。黄水北有墨山，山石悉黑，绩彩奋发，黝焉若墨，故谓之墨山。今河南新安县有石墨山，斯其类也。丹水南有丹崖山，山悉赬壁霞举，若红云秀天，二岫更为殊观矣。丹水又南，径南乡县故城东北。汉建安中，割南阳右壤为南乡郡。逮晋封宣帝孙畅为顺阳王，因立为顺阳郡。而南乡为县，旧治酇城。永嘉中，丹水浸没，至永和中，徙治南乡故城。城南门外，旧有郡社柏树，大三十围。萧欣为郡，伐之，言有大蛇从树腹中坠下，大数围，长三丈，群小蛇数十，随入南山，声如风雨。伐树之前，见梦于欣，欣不以厝意，及伐之，更少日，果死。丹水又东，径南乡县北。兴宁未，太守王靡之改筑今城。城北半据在水中，左右夹涧深长。及春夏水涨，望若孤洲矣。城前有晋顺阳太守丁穆碑，郡民范宁立之。丹水径流两县之间，历于中之北，所谓商于者也。故张仪说楚绝齐，许以商于之地六百里，谓以此矣。《吕氏春秋》曰：尧有丹水之战，以服南蛮。即此水也。又南合均水，谓之析口。